(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΞΗ΄

Δευτέρα, 7 Φεβρουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Ανδρέα Πάτση, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:, σελ.
 α) Προς τον Υπουργό Περιβάλλοντος και Ενέργειας, με θέμα: «Ανάγκη για σαφές νομοθετικό πλαίσιο αρμοδιότητας σχετικά με φυσικά εμπόδια στα καλώδια του ΔΕΔΔΗΕ»», σελ.
 β) Προς τον Υπουργό Εργασίας και Κοινωνικών Υποθέσεων με θέμα: «Δεύτερη ευκαιρία σε όσους ελεύθερους επαγγελματίες και αγρότες αδυνατούν να λάβουν σύνταξη λόγω ασφαλιστικών οφειλών», σελ.
 γ) Προς την Υπουργό Πολιτισμού και Αθλητισμού, με θέμα: «Ψηφιακή πλατφόρμα “ΠΕΛΟΠΑΣ” », σελ.
 δ) Προς τον Υπουργό Εσωτερικών, με θέμα: «Να εξασφαλιστούν άμεσα τα κονδύλια για την επισκευή της Γέφυρας της Συκιάς Χαλκιδικής», σελ.
 ε) Προς τον Υπουργό Υγείας:
 i. με θέμα: «Προβλήματα στη λειτουργία του Γενικού Νοσοκομείου Αργολίδας», σελ.
 ii. με θέμα: «Επείγουσα στελέχωση του ογκολογικού τμήματος του Νοσοκομείου Γιαννιτσών», σελ.
 iii. με θέμα:« Άρση των γραφειοκρατικών εμποδίων για τους ασθενείς με κοιλιοκάκη», σελ.
 iv. με θέμα: «Καθολικό αίτημα των φορέων και του λαού της Σαντορίνης η ένταξη του Γενικού Νοσοκομείου Θήρας (Γ.Ν.Θ.) στο ΕΣΥ», σελ.
 v. με θέμα: «Προβλήματα στελέχωσης ΕΚΑΒ Χίου», σελ.
 στ) Προς την Υπουργό Πολιτισμού και Αθλητισμού:
 i. με θέμα: «Δράσεις για την επέτειο των 100 χρόνων από τη Μικρασιατική Καταστροφή», σελ.
 ii. με θέμα: «Επιβολή εισιτηρίου 50 ευρώ στο ναυάγιο της Αλοννήσου», σελ.
 iii. με θέμα: «Ο αγώνας μας για την επανένωση των γλυπτών του Παρθενώνα», σελ.
 iv. με θέμα: « Άμεσες ενέργειες για τη διάσωση της γέφυρας της Καρύταινας», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Οικονομικών Υποθέσεων και η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτουν την Έκθεσή τους στο σχέδιο νόμου του Υπουργείου Οικονομικών «Κύρωση της από 28.1.2022 Πράξης Νομοθετικού Περιεχομένου "Επείγουσες φορολογικές, τελωνειακές και συναφείς ρυθμίσεις, επείγουσες διατάξεις για τη διασφάλιση του δικαιώματος αποτελεσματικής δικαστικής προστασίας'' (Α΄14)», σελ.

ΠΡΟΕΔΡΕΥΟΝΤΕΣ

ΒΙΤΣΑΣ Δ., σελ.

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΥΓΕΝΑΚΗΣ Ε. , σελ.
 ΒΙΤΣΑΣ Δ. , σελ.
 ΛΑΜΠΡΟΥΛΗΣ Γ. , σελ.
 ΤΡΙΑΝΤΑΦΥΛΛΙΔΗΣ Α. , σελ.

Β. Επί των επικαίρων ερωτήσεων:
 ΑΥΓΕΝΑΚΗΣ Ε. , σελ.
 ΗΓΟΥΜΕΝΙΔΗΣ Ν. , σελ.
 ΚΑΜΙΝΗΣ Γ. , σελ.
 ΚΕΦΑΛΑ Μ. , σελ.
 ΚΥΡΑΝΑΚΗΣ Κ. , σελ.
 ΜΑΛΑΜΑ Κ. , σελ.
 ΜΕΝΔΩΝΗ Σ. , σελ.
 ΠΕΤΣΑΣ Σ. , σελ.
 ΠΙΠΙΛΗ Φ. , σελ.
 ΠΛΕΥΡΗΣ Α. , σελ.
 ΠΟΥΛΑΣ Α. , σελ.
 ΣΚΟΥΡΟΛΙΑΚΟΣ Π. , σελ.
 ΣΥΡΜΑΛΕΝΙΟΣ Ν. , σελ.
 ΤΑΓΑΡΑΣ Ν. , σελ.
 ΤΖΑΚΡΗ Θ. , σελ.
 ΤΡΙΑΝΤΑΦΥΛΛΙΔΗΣ Α. , σελ.
 ΤΣΑΚΛΟΓΛΟΥ Π. , σελ.
 ΧΑΡΑΚΟΠΟΥΛΟΣ Μ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΞΗ΄

Δευτέρα 7 Φεβρουαρίου 2022

Αθήνα, σήμερα στις 7 Φεβρουαρίου 2022, ημέρα Δευτέρα και ώρα 17.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 4-2-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΞΖ΄ συνεδριάσεώς του, της Παρασκευής 4 Φεβρουαρίου 2022 σε ό,τι αφορά την ψήφιση στο σύνολο του σχεδίου νόμου: «Για την κύρωση του Μνημονίου Συνεργασίας μεταξύ της Ελληνικής Δημοκρατίας και της Κυπριακής Δημοκρατίας για την υλοποίηση έργων υποδομής για την ανασυγκρότηση και αναβάθμιση των πυρόπληκτων περιοχών της Ανατολικής Αττικής»)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα θα συζητηθούν δεκατρείς επίκαιρες ερωτήσεις.

Δεν θα συζητηθούν λόγω κωλύματος των Βουλευτών:

Η πέμπτη με αριθμό 347/31-1-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών,με θέμα: «Επέκταση μετρό προς Πετρούπολη Ίλιον και Αγίους Αναργύρους - Καματερό».

Επίσης, δεν θα συζητηθεί η πέμπτη με αριθμό 360/31-1-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Δικαιοσύνης, με θέμα: «Πρέβεζα: Δάσος Βαλανιδορράχης - Προστασία της ιδιοκτησίας του δημοσίου».

Δεν θα συζητηθεί η δέκατη με αριθμό 362/31-1-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Πολιτισμού και Αθλητισμού, με θέμα: « «ΠΥΡΚΑΛ» στην Ελευσίνα: κυβερνητική θυσία στα διυλιστήρια κόντρα στις αποφάσεις των αρμοδίων οργάνων».

Ομοίως, δεν θα συζητηθεί η ένατη με αριθμό 367/31-1-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εργασίας και Κοινωνικών Υποθέσεων, με θέμα: «Να ανακληθεί η εκδικητική απόλυση συνδικαλιστή, εργαζόμενου διανομέα στην εταιρεία «WOLT»».

Δεν θα συζητηθεί η τέταρτη με αριθμό 363/31-1-2022 επίκαιρη ερώτηση πρώτου κύκλου της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας, με θέμα: «Επείγοντα μέτρα για τη στελέχωση και ασφαλή λειτουργία της μονάδας τεχνητού νεφρού στο Βοστάνειο Νοσοκομείο Μυτιλήνης».

Επίσης, δεν θα συζητηθεί η τέταρτη με αριθμό 364/31-1-2022 επίκαιρη ερώτηση δεύτερου κύκλου της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας, με θέμα: «Η κατάσταση του συστήματος υγείας στη Σάμο».

Δεν θα συζητηθούν κατόπιν συνεννόησης των αρμοδίων Υπουργών με τους αντίστοιχους Βουλευτές:

Η όγδοη με αριθμό 353/31-1-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Καθυστέρηση καταβολής της οικονομικής ενίσχυσης των επαγγελματιών αλιέων».

Η δέκατη τρίτη με αριθμό 354/31-1-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εθνικής Άμυνας, με θέμα: «Ποια είναι η κυβερνητική θέση για την βιωσιμότητα, την εξυγίανση και την διασφάλιση των θέσεων εργασίας των ναυπηγείων Ελευσίνας;».

Η δεύτερη με αριθμό 1970/20-12-2021 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς την Υπουργό Παιδείας και θρησκευμάτων, με θέμα: «Αποκατάσταση της αδικίας για αδιόριστους επιτυχόντες του διαγωνισμού του ΑΣΕΠ 2008».

Η τέταρτη με αριθμό 2022/23-12-2021 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εθνικής Άμυνας, με θέμα: «Αξιοποίηση της επιχορήγησης των 27 εκατομμυρίων ευρώ από το Ευρωπαϊκό Πρόγραμμα Αμυντικής Βιομηχανικής Ανάπτυξης (ΕΠΑΒΑ)».

Η τρίτη με αριθμό 1598/30-11-2021 ερώτηση του κύκλου των αναφορών και ερωτήσεων του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών, με θέμα: «Θα εξετάσει το Υπουργείο Υποδομών και Μεταφορών την σκοπιμότητα και την βιωσιμότητα ενός μέσου σταθερής τροχιάς στην Κρήτη;».

Και, τέλος, η πέμπτη με αριθμό 1768/64/8-12-2021 ερώτηση και αίτηση κατάθεσης εγγράφων του κύκλου των αναφορών και ερωτήσεων του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Χρήστου Γιαννούλη προς τον Υπουργό Υποδομών και Μεταφορών, με θέμα: «Αποζημίωση εκατομμυρίων ευρώ ζητά ο ανάδοχος της κατασκευής του μετρό Θεσσαλονίκης για τις καθυστερήσεις και διαψεύδει τον Πρωθυπουργό, ότι το έργο θα παραδοθεί τέλος του 2023.».

Μία ανακοίνωση προς το Σώμα: Ο Βουλευτής Γρεβενών της Νέας Δημοκρατίας κ. Ανδρέας Πάτσης ζητεί ολιγοήμερη άδεια απουσίας για προσωπικούς λόγους στο εξωτερικό από 11 έως 18 Φεβρουαρίου 2022.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τη ζητηθείσα άδεια.

Ξεκινούμε με τη συζήτηση της πρώτης με αριθμό 351/31-1-2022 επίκαιρης ερώτησης δεύτερου κύκλου του Βουλευτή Β3΄ Νότιου Τομέα Αθηνών της Νέας Δημοκρατίας κ. Κωνσταντίνου Κυρανάκη προς τον Υπουργό Περιβάλλοντος και Ενέργειας, με θέμα: «Ανάγκη για σαφές νομοθετικό πλαίσιο αρμοδιότητας σχετικά με φυσικά εμπόδια στα καλώδια του ΔΕΔΔΗΕ»».

Στην ερώτηση θα απαντήσει ο Υφυπουργός Περιβάλλοντος και Ενέργειας κ. Νικόλαος Ταγαράς.

Ορίστε, κύριε Κυρανάκη, έχετε το λόγο για την πρωτολογία σας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, συνηθίζουμε σε αυτή τη χώρα όταν πέφτει η σκόνη από ένα πρόβλημα που δημιουργείται, όταν κάτι πάει στραβά και περνούν οι μέρες και οι εβδομάδες, να σταματάμε να μιλάμε γι’ αυτό και πώς θα γίνουμε καλύτεροι.

Η αλήθεια είναι ότι παρ’ ότι έχετε και έχουμε νομοθετήσει για την αποσαφήνιση του ποιος έχει την αρμοδιότητα για δέντρα ή άλλα φυσικά εμπόδια τα οποία βρίσκονται δίπλα σε πυλώνες του ΔΕΔΔΗΕ, παρατηρήσαμε ότι στην πρόσφατη κακοκαιρία υπήρχαν πάρα πολλά προβλήματα.

Υπήρχαν ζητήματα, τα οποία, κατά συνέπεια, έκοψαν το ρεύμα σε χιλιάδες νοικοκυριά, σε χιλιάδες ανθρώπους, με αποτέλεσμα για πολλές μέρες αυτοί οι άνθρωποι να μην έχουν ρεύμα στο σπίτι τους. Αυτό είναι προφανές ότι ήρθε σε βελτίωση της προηγούμενης ακόμα χειρότερης κατάστασης. Όμως, υπάρχουν πολλά περιθώρια για να τα πάμε ακόμη καλύτερα.

Έρχομαι, λοιπόν και ρωτώ τα εξής: Τι ακόμη πρέπει να γίνει, παρ’ ότι έχουμε νομοθετήσει, ώστε να είναι ακόμη πιο ξεκάθαρη η αρμοδιότητα, ώστε να μην έχουμε τέτοια προβλήματα και τον χειμώνα σε ακραίες καιρικές συνθήκες, αλλά και τους μήνες της θερινής περιόδου, όπου βλέπουμε το φαινόμενο από τους πυλώνες της ΔΕΗ να πετάγονται σπίθες και έτσι να ξεκινούν πάρα πολλές πυρκαγιές;

Άρα, λοιπόν, η συνύπαρξη πυλώνων του ΔΕΔΔΗΕ μαζί με δέντρα ή άλλα φυσικά εμπόδια δημιουργούν καθ’ όλη τη διάρκεια του χρόνου σε ακραία καιρικά φαινόμενα προβλήματα.

Τι πρέπει να γίνει ώστε να εφαρμοστεί ο νόμος, που έχουμε ψηφίσει; Χρειάζεται ακόμη περισσότερη αποσαφήνιση του νομοθετικού πλαισίου για την αρμοδιότητα; Υπάρχουν και άλλες ενέργειες οι οποίες πρέπει να γίνουν μέχρι να καταφέρουμε να υπογειοποιηθεί το κρίσιμο κομμάτι του δικτύου του ΔΕΔΔΗΕ, ώστε να αποφύγουμε οριστικά αυτά τα προβλήματα;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο για την πρωτολογία σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Αγαπητέ συνάδελφε, χαίρομαι για το θέμα που αναδεικνύετε σήμερα, ένα σοβαρό πρόβλημα. Μας έχει δημιουργήσει πάρα πολλές δύσκολες καταστάσεις, καταστροφές, χειμώνα και καλοκαίρι για τους λόγους στους οποίους αναφερθήκατε. Σίγουρα υπήρξαν εμπλοκές και συναρμοδιότητες, ένα πλέγμα ευθυνών και αρμοδιοτήτων που θα έπρεπε και που πρέπει να ξεκαθαρίσει, για να ξέρει καθένας τον ρόλο του και την ευθύνη του πριν συμβεί το γεγονός και βεβαίως την ευθύνη του και κατά τη διάρκεια εξέλιξης τέτοιων φαινομένων.

Και έρχομαι τώρα στην ουσία της απάντησης, στα ερωτήματά σας. Θέλω να σας πω ότι απόρροια αυτών των καθυστερήσεων και των συναρμοδιοτήτων υπήρξε μια θεσμική παρέμβαση σε δύο νομοθετικές ρυθμίσεις πέρυσι.

Η μία ήταν στο τέλος Δεκεμβρίου, στις 23 Δεκεμβρίου του 2021, με το άρθρο 71 του ν.4876, όπου ήρθαμε για να δώσουμε ξεκάθαρο πλαίσιο στο ποιος, πώς και πότε και με ποιες διαδικασίες έχει υποχρέωση προληπτικά να δημιουργήσει συνθήκες ασφάλειας από πλευράς ανθεκτικότητας των γραμμών μεταφοράς ηλεκτρικής ενέργειας, ο ΔΕΔΔΗΕ δηλαδή. Και τι δίνεται ως δυνατότητα πλέον εδώ καθαρά; Ο ΔΕΔΔΗΕ έχει την υποχρέωση, αλλά και την αρμοδιότητα και την ευθύνη εκεί όπου περνούν τα δίκτυά του από περιοχές που συντρέχουν οι προϋποθέσεις επικινδυνότητας -στις οποίες αναφερθήκατε και εσείς πριν- να υποβάλει αίτημα προς το οικείο δασαρχείο, αν είναι δασικού χαρακτήρα η έκταση, δημοσίου χαρακτήρα -και θα αναφερθώ και στα ιδιωτικά- και είναι υποχρεωμένη η υπηρεσία προς την οποία θα υποβληθεί το αίτημα να απαντήσει εντός δεκαπέντε ημερών και να δώσει την άδεια. Αν περάσει αυτός ο χρόνος του δεκαπενθημέρου, τότε αμέσως μπορεί να παρεμβαίνει στο έργο και να εκτελεί τις απαραίτητες εργασίες με απλή γνωστοποίηση της παρέμβασης προς το οικείο δασαρχείο.

Σε ό,τι αφορά τώρα τα ιδιωτικά και εκεί ακριβώς λόγω ιδιοκτησιακού καθεστώτος χρειάζεται κατ’ αρχάς η έγγραφη συναίνεση του ιδιοκτήτη μετά από γνωστοποίηση διά μέσου του αρμοδίου δασαρχείου προς τον ΔΕΔΔΗΕ ποιος είναι ο ιδιοκτήτης που έχει τη δασική έκταση, ο οποίος οφείλει εντός είκοσι ημερών να συναινέσει. Εάν αυτό δεν γίνει για λόγους δημοσίου συμφέροντος και απλά με έγγραφη ειδοποίηση ο ιδιοκτήτης ενημερώνεται και η παρέμβαση εξελίσσεται για να αρθεί η επικινδυνότητα του δικτύου. Αυτά σε ό,τι αφορά τα θέματα δασικού χαρακτήρα.

Και για να μην κλέψω και χρόνο θα συμπληρώσω στη δευτερολογία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Ορίστε, κύριε Κυρανάκη, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Ευχαριστώ, κύριε Υπουργέ.

Αντιλαμβάνομαι ότι το δεύτερο κομμάτι της απάντησής σας αφορά περισσότερο την υπογειοποίηση.

Θα ήθελα όμως, κύριε Υπουργέ, και ένα ακόμη σχόλιο σε σχέση με πολίτες για τους οποίους παρατηρείται το εξής φαινόμενο: Πηγαίνουν οι πολίτες στους δημάρχους, οι δήμαρχοι προσπαθούν να λύσουν το πρόβλημα, έρχονται με συνεργεία εντός της ιδιοκτησίας για να αφαιρέσουν ή να μεταφυτέψουν, εφόσον είναι εφικτό, ένα δέντρο το οποίο επικαλύπτει καλώδιο του ΔΕΔΔΗΕ και ο πολίτης αρνείται. Αυτό σε ένα ενδεχόμενο χιονιού ή πυρκαγιάς θα έχει συνέπειες όχι μόνο στην ιδιοκτησία του πολίτη που αρνείται, αλλά ενδεχομένως και σε όλο το τετράγωνο ή σε όλη τη γειτονιά. Άρα, λοιπόν, σε περίπτωση που ο πολίτης αρνηθεί να αφαιρεθεί το φυσικό εμπόδιο που βρίσκεται κοντά στα καλώδια του ΔΕΔΔΗΕ, θα πρέπει να είναι ξεκάθαρο ποιες θα είναι οι συνέπειες για εκείνον και πώς η πολιτεία χειρίζεται το συγκεκριμένο θέμα.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κυρανάκη.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας)** Ευχαριστώ, κύριε Πρόεδρε.

Συνεχίζοντας από εκεί που σταμάτησα και όσον αφορά στις εναέριες γραμμές μεταφοράς ηλεκτρικής ενέργειας, είτε είναι σε δασικού χαρακτήρα εκτάσεις, δημόσιες ή ιδιωτικές, αναφέρθηκα στον τρόπο με τον οποίο είναι υποχρεωμένος ο ΔΕΔΔΗΕ να εκκινήσει διαδικασίες και να αποκαταστήσει πιθανές, λόγω των προβλημάτων που αναφέρθηκαν, αστοχίες του δικτύου, αλλά και άλλες επικινδυνότητες.

Σε ό,τι αφορά τώρα το θέμα των δέντρων σε ιδιωτικούς χώρους και σε ό,τι αφορά σχέδια πόλης και οικισμούς, εκεί δεν εμπλέκεται πλέον το δασαρχείο. Όσον αφορά την κοπή ενός δένδρου εκεί, γιατί εδώ τίθενται και θέματα ασφάλειας και του δικτύου, αλλά και των κτηριακών εγκαταστάσεων εντός των οικιστικών περιοχών με σχέδιο πόλης ή χωρίς σχέδιο πόλης, θέλω να σας πω ότι ως προς αυτό ετοιμάζουμε πρόσθετες διατάξεις σε τέτοιες ευαίσθητες περιοχές για το ποιες θα είναι οι υποχρεώσεις κάθε ιδιοκτήτη, γνωρίζοντας το ευαίσθητο της θέσης του κτηρίου σε σχέση με ένα περιβάλλον που έχει κρίσιμα χαρακτηριστικά. Θα είναι υποχρεωμένος και για αποστάσεις δένδρων από κτήριο, πέρα από τη γραμμή ηλεκτρικού ρεύματος και για τις εγκαταστάσεις και κατασκευές κτηρίων, αλλά και της στέγης, όπως για τα υλικά κατασκευής, περιτοίχισης και ασφάλειας των ορίων της ιδιοκτησίας. Μπαίνει, δηλαδή, για πρώτη φορά ένα απτό πρόσθετο κτηριολογικό πρόγραμμα απαίτησης από τους ιδιοκτήτες σε ευαίσθητες περιοχές που αφορά θέσεις, αποστάσεις και υλικά κατασκευής, με στόχο να ελαχιστοποιήσουμε τα προβλήματα, λόγω της επικινδυνότητας που υπάρχει σε ένα τέτοιο περιβάλλον.

Σε ό,τι αφορά, βέβαια, στους κοινόχρηστους χώρους σχεδίου πόλης και οικισμού, εκεί είναι ο δήμος που έχει την αρμοδιότητα και την ευθύνη. Γνωρίζω, κάτι που ακούσαμε και στις πρόσφατες ζημιές-καταστροφές, ότι υπήρχαν και δήμαρχοι που πήγαν να αφαιρέσουν ένα δέντρο, γιατί υπήρχε πρόβλημα επικινδυνότητας, και υπήρχαν αντιδράσεις ακόμη και από τους κατοίκους στη θέση που υπήρχε το δέντρο. Αυτό είχε ως αποτέλεσμα οι ίδιοι οι κάτοικοι που πριν αρνιόντουσαν την αφαίρεση του δέντρου προληπτικά να υποστούν οι ίδιοι τα όχι ευχάριστα αποτελέσματα της πτώσης των δέντρων σε αυτοκίνητα, σε άλλες εγκαταστάσεις κ.λπ..

Με αφορμή λοιπόν αυτό, θέλω να πω ότι για όλα αυτά τα οποία βρήκαμε ως εμπόδια και τα οποία μας καθυστέρησαν και για τα οποία είμαστε υποχρεωμένοι να αναθέσουμε αρμοδιότητες-ευθύνες προς τον καθέναν που εμπλέκεται σε αυτή τη διαδικασία, αυτό εξελίσσεται πολύ συγκεκριμένα και με εγκυκλίους, όπως είπα, ερμηνευτικές που έχουν ήδη εκδοθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, θα χρειαστώ ελάχιστο χρόνο ακόμα.

Σε ό,τι αφορά τώρα τη λύση, η ασφαλής λύση είναι η υπογειοποίηση. Και εδώ υπάρχουν θέματα, ανάλογα με το αν είναι εκτάσεις δασικού χαρακτήρα, αν είναι δημόσιες. Εδώ δεν χρειάζεται ούτε καν έγκριση. Αυτό που χρειάζεται είναι η ενημέρωση προς το οικείο δασαρχείο από τον ΔΕΔΔΗΕ για τη χάραξη της κατασκευής του δικτύου και για τον χρόνο ολοκλήρωσης των έργων. Βεβαίως μετά την ολοκλήρωση είναι απαραίτητη η αποκατάσταση, σύμφωνα με τις υποδείξεις του οικείου δασάρχη, καθώς επίσης και το πώς θα αξιοποιηθούν ή πώς θα πρέπει να απομακρυνθούν τα υπολείμματα και τα κλαδέματα από τις εργασίες που θα γίνουν στον χώρο.

Σε ό,τι αφορά τώρα δασικού χαρακτήρα εκτάσεις ιδιωτικού χαρακτήρα όμως, σ’ αυτές τις περιπτώσεις μιλάμε, εφόσον περάσει υπόγειο δίκτυο του ΔΕΔΔΗΕ, για δουλεία διέλευσης, άρα για κάποιο βάρος, κάποιο τίμημα προς τον ιδιοκτήτη από τη δέσμευση μιας λωρίδας από αυτήν την κατασκευή. Εξελίσσονται μάλιστα και με χρηματοδότηση και από το Ταμείο Ανάκαμψης, ξεκινώντας από πιο ευαίσθητες περιοχές ως προτεραιότητα, γιατί και τα χρήματα είναι πολλά, αλλά πρέπει όμως επιτέλους και να ξεκινήσουμε στις πιο ευαίσθητες περιοχές που έχουν ταλαιπωρήσει κατ’ εξακολούθηση με πολλές καταστροφές και να δοθεί εκεί και η πρώτη προτεραιότητα υπογειοποίησης δικτύων για την ασφάλεια ανθεκτικότητας του ηλεκτρικού δικτύου μεταφοράς.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με τη δεύτερη με αριθμό 358/31-1-2022 επίκαιρη ερώτηση δεύτερου κύκλου, του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Εργασίας και Κοινωνικών Υποθέσεων με θέμα: «Δεύτερη ευκαιρία σε όσους ελεύθερους επαγγελματίες και αγρότες αδυνατούν να λάβουν σύνταξη λόγω ασφαλιστικών οφειλών». Θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Κύριε Τριανταφυλλίδη, έχετε τον λόγο για την πρωτολογία σας.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε.

Κύριε Υπουργέ, κατ’ αρχάς χαίρομαι που σας βλέπω εδώ, που σημαίνει ότι δεν έχετε παραιτηθεί -και χαίρομαι γι’ αυτό-, όπως ο συνάδελφός σας ο κ. Λιβανός. Και βέβαια δεν αντέχω στον πειρασμό να μην σχολιάσω ότι ο ακραίος πολιτικός κυνισμός πλέον έχει γίνει ο ορισμός αυτής της Κυβέρνησης, όπου το κακό δεν είναι ότι ένας δήμαρχος και ένας Υπουργός συνομολογούν ότι αγοράζονται οι ψήφοι με μαύρες σακούλες από τη Νέα Δημοκρατία.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τριανταφυλλίδη, τη διαδικασία τη γνωρίζετε. Είστε παλιός Βουλευτής. Είναι κοινοβουλευτικός έλεγχος. Να περιοριστούμε στα της ερώτησης.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Βεβαίως. Θα το είχα ολοκληρώσει. Μία φράση, επειδή τρέχει η εξέλιξη. Ζωντανός οργανισμός είναι το Κοινοβούλιο και μπορούν οι Βουλευτές νομίζω να σχολιάζουν.

**ΠΡΟΕΔΡΕΥΩΝ (Γεώργιος Λαμπρούλης):** Ναι, αλλά δεν ήρθαμε εδώ για να σχολιάζουμε στο πλαίσιο του κοινοβουλευτικού ελέγχου.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Μου αφαιρείτε τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Δεν σας αφαιρώ κανέναν λόγο και επαρκή χρόνο θα έχετε, αλλά αν αρχίσει ο καθένας να αναφέρεται στην τρέχουσα επικαιρότητα…

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ο «καθένας» είναι ο κάθε Βουλευτής;

**ΠΡΟΕΔΡΕΥΩΝ (Γεώργιος Λαμπρούλης):** Ο κάθε Βουλευτής. Δεν το λέω υποτιμητικά.

Αν ο κάθε Βουλευτής που παίρνει τον λόγο για να αναπτύξει μία επίκαιρη ερώτηση, τοποθετείται για την τρέχουσα επικαιρότητα, τότε, με συγχωρείτε, αλλά δεν είναι κοινοβουλευτικός έλεγχος αυτός.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Λαμπρούλη, «έσκασε» πριν από μία ώρα γι’ αυτό έκρινα ότι θα έπρεπε μια αράδα, μία γραμμή να πω. Δεν μου το επιτρέπετε. Πάω στην ερώτησή μου.

Έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Φυσικά και έχετε τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ευχαριστώ.

Πριν εισέλθουμε στη συζήτηση της επίκαιρης ερώτησης θα ήθελα με την ευκαιρία της παρουσίας σας εδώ -και σας συγχαίρω προσωπικά, κύριε Τσακλόγλου, γιατί σε αντίθεση με άλλους συναδέλφους σας, παρ’ όλο που είστε εξωκοινοβουλευτικός δίνετε έμφαση και τιμάτε τον κοινοβουλευτικό έλεγχο και αυτό βέβαια πρέπει να πω ότι σας τιμά- θέλω να σας θέσω ένα ζήτημα που συζητήσαμε σε αυτήν εδώ την Αίθουσα το προηγούμενο καλοκαίρι.

Συμπληρώθηκε ήδη ένας χρόνος και η συλλογική σύμβαση εργασίας των ηλεκτρολόγων δεν έχει κηρυχθεί ως γενικά υποχρεωτική από το Υπουργείο Εργασίας.

Σας καλώ, λοιπόν, αν έχετε την καλοσύνη να απαντήσετε στην 31η Ιανουαρίου του 2022 ερώτηση που σας καταθέσαμε σαράντα βουλευτές του ΣΥΡΙΖΑ - Προοδευτική Συμμαχία, γιατί όπως διαπιστώνετε και εσείς η κωλυσιεργία από την πλευρά της Κυβέρνησης έχει τραγικά αποτελέσματα.

Έρχομαι στο παρόν ερώτημα το οποίο είναι κρίσιμο και αφορά χιλιάδες ανθρώπους. Σας θέτω την επίκαιρη ερώτηση -σήμερα μάλιστα λάβαμε και την απάντηση στην αντίστοιχη γραπτή ερώτηση που σας είχαμε καταθέσει- σε σχέση με το ότι θα πρέπει να δώσετε μια δεύτερη ευκαιρία στους συνταξιούχους εκείνους εν αναμονή, τους υποψήφιους συνταξιούχους, που δεν μπορούν να έχουν αυτό που δικαιούνται λόγω οφειλών ασφαλιστικών εισφορών στο ασφαλιστικό τους ταμείο.

Όπως γνωρίζετε, η κυβέρνηση του ΣΥΡΙΖΑ τον Μάιο του 2019 με τις ευεργετικές διατάξεις του ν.4611 έδωσε τη δυνατότητα σε χιλιάδες ελεύθερους επαγγελματίες και αγρότες να διευθετήσουν τις ασφαλιστικές τους οφειλές σε έως και εκατόν είκοσι δόσεις, προκειμένου να τους απονεμηθεί σύνταξη.

Ταυτόχρονα, με τις ρυθμίσεις του ως άνω νόμου οι υποψήφιοι συνταξιούχοι, κύριε Τσακλόγλου, απαλλάχθηκαν από προσαυξήσεις, πρόσθετα τέλη και τόκους λόγω μη εμπρόθεσμης καταβολής. Για τους μεν ελεύθερους επαγγελματίες το «κούρεμα» ήταν σε ποσοστό 85% και για τους αγρότες κατά 100%.

Ωστόσο μεγάλος αριθμός ελεύθερων επαγγελματιών και αγροτών είτε λόγω της οικονομικής συγκυρίας, είτε λόγω της πανδημίας, είτε λόγω ελλιπούς ενημέρωσης έχασαν τη ρύθμιση και το δικαίωμα συνταξιοδότησης, ενώ παράλληλα αδυνατούν να αποπληρώσουν μετρητοίς τα πλέον των 20.000 ευρώ για τους ελεύθερους επαγγελματίες και τα πλέον των 6.000 ευρώ για τους αγρότες, ποσά που απαιτούνται να καταβληθούν και μάλιστα μέσα σε διάστημα ασφυκτικό, μόλις δύο μηνών, για να τους χορηγηθεί σύνταξη.

Το ερώτημα, λοιπόν, είναι σαφές και σας ζητώ μια καθαρή απάντηση: προτίθεται το Υπουργείο Εργασίας να δώσει μια δεύτερη ευκαιρία σε όσους ελεύθερους επαγγελματίες και αγρότες αδυνατούν να λάβουν σύνταξη λόγω ασφαλιστικών οφειλών; Και όσον αφορά αυτό, θα παρακαλούσα πολύ να λάβετε υπ’ όψιν, πρώτον, την απόφαση του Διοικητικού Πρωτοδικείου Αθηνών, την υπ’ αριθμόν 16015/2020, Τμήμα 30ό, που υποχρεώνει τον ΕΦΚΑ να χορηγήσει σύνταξη σε ασφαλισμένη παρά το ότι χρωστάει σε εισφορές 86.211 ευρώ. Το δικαστήριο αποφάνθηκε ότι ΕΦΚΑ - ΕΤΑΑ όφειλαν να ενημερώσουν έγκαιρα την ασφαλισμένη για το πραγματικό ύψος της οφειλής της στα Ταμεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και δεύτερον, -και κλείνω με αυτό- λάβετε υπ’ όψιν στην απάντησή σας, κύριε Υπουργέ, την υπ’ αριθμόν 1833/2021 απόφαση της Ολομέλειας του Συμβουλίου της Επικρατείας που ζητά την παραγραφή όλων των οφειλών προς τον ΕΦΚΑ για τα έτη πριν το 2010.

Καλώ, λοιπόν, την Κυβέρνηση να δώσει λύση στο πρόβλημα χιλιάδων ασφαλισμένων που αδυνατούν να λάβουν σύνταξη λόγω των οφειλών τους προς τον ΕΦΚΑ.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τσακλόγλου, έχετε τον λόγο για την πρωτολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Κατ’ αρχάς, αξιότιμε κύριε Τριανταφυλλίδη, σας ευχαριστώ πολύ για τα καλά σας λόγια σε προσωπικό επίπεδο, που είπατε στην αρχή.

Ως προς το πρώτο σημείο που αναφερθήκατε, που δεν ήταν στην ερώτησή σας, νομίζω ότι η ακαριαία αντίδραση του Πρωθυπουργού απαντά αμέσως στο ερώτημά σας.

Στο δεύτερο που θέσατε, που δεν είναι επίσης σχετιζόμενο με την ερώτησή σας, για τη συλλογική σύμβαση των ηλεκτρολόγων, δεν είναι ακριβώς στον τομέα των αρμοδιοτήτων μου, δεν έχω άμεση πληροφόρηση, αλλά θέλω να σας διαβεβαιώσω ότι σίγουρα ακολουθούνται όλες οι διαδικασίες που προβλέπει ο νόμος. Δεν ξέρω αν έχει καλυφθεί το αριθμητικό κριτήριο, που είναι πάρα πολύ σημαντικό.

Τώρα έρχομαι στην ερώτηση που καταθέσατε. Το πρόβλημα που θέτετε είναι πράγματι υπαρκτό και αφορά πολλούς συμπολίτες μας. Γι’ αυτόν ακριβώς τον λόγο η Κυβέρνηση έχει ήδη λάβει από καιρό τις απαραίτητες νομοθετικές πρωτοβουλίες, προκειμένου να βοηθήσει όσο το δυνατόν περισσότερους υποψήφιους συνταξιούχους που βρίσκονται σε ανάγκη και έχουν οφειλές στα ασφαλιστικά ταμεία. Αναγνωρίζοντας από την πρώτη στιγμή τις οικονομικές συνέπειες της υγειονομικής κρίσης στηρίξαμε τις επιχειρήσεις και τον κόσμο της εργασίας με μέτρα ύψους σχεδόν 44 δισεκατομμυρίων ευρώ. Σαν ποσοστό του ΑΕΠ το πακέτο αυτό είναι το τέταρτο μεγαλύτερο που δόθηκε στον κόσμο και δεν πρέπει να ξεχνάμε, κύριε Τριανταφυλλίδη, πόσο υψηλός ήταν ήδη ο λόγος χρέους προς το Ακαθάριστο Εγχώριο Προϊόν στη χώρα μας.

Αναφορικά με το ζήτημα των υποψήφιων συνταξιούχων με οφειλές στα ασφαλιστικά ταμεία, το Υπουργείο Εργασίας εν όψει της δύσκολης οικονομικής συγκυρίας που προέκυψε από τις επιπτώσεις της πανδημίας και λαμβάνοντας υπ’ όψιν τη μείωση του κύκλου εργασιών των ελεύθερων επαγγελματιών και των αγροτών θέσπισε τις διατάξεις του ν.4798/2021, για την εκ νέου ρύθμιση των οφειλών τους στους ενταχθέντες στον e-ΕΦΚΑ φορείς.

Με τις διατάξεις αυτές αυξήθηκε το ποσό που δύναται να οφείλουν οι ασφαλισμένοι που υποβάλλουν αίτηση συνταξιοδότησης και αφ’ ετέρου το ποσό αυτό έγινε ενιαίο για όλες τις περιπτώσεις, εξαιρουμένων εκείνων του πρώην ΟΓΑ. Ο λόγος που οι ασφαλισμένοι στον πρώην ΟΓΑ εξαιρέθηκαν από τον ενιαίο κανόνα, όπως άλλωστε ίσχυσε και στις αντίστοιχες νομοθετικές ρυθμίσεις του ΣΥΡΙΖΑ, σχετίζεται με το γεγονός πως οι αγρότες καταβάλλουν χαμηλότερες ασφαλιστικές εισφορές σε σχέση με τις εισφορές των ασφαλισμένων των λοιπών φορέων που εντάχθηκαν στον e-ΕΦΚΑ.

Σε κάθε περίπτωση όμως, με τη νομοθετική μας πρωτοβουλία φροντίσαμε να καλύψουμε και στην περίπτωση των αγροτών όσο το δυνατόν περισσότερους πολίτες. Πιο συγκεκριμένα, με τον ν.4798/2021 το επιτρεπόμενο όριο οφειλών για τους αυτοαπασχολούμενους του πρώην ΕΤΑΑ -γιατρούς, δικηγόρους μηχανικούς- αυξήθηκε από τις 15.000 στις 20.000 ευρώ. Το επιτρεπόμενο όριο των οφειλών για τους αγρότες αυξήθηκε από τις 4.000 στις 6.000 ευρώ. Καταργήθηκε η ρύθμιση που προέβλεπε ειδικότερο διακανονισμό για τις οφειλές του πρώην ΟΓΑ εντάσσοντάς τες και αυτές στον ενιαίο τρόπο διακανονισμού, που ισχύει για όλους τους ενταχθέντες στον e-ΕΦΚΑ φορείς. Καταργήθηκε η διάκριση του ορίου σε κεφάλαιο ύψους 14.000 και προσαυξήσεων ύψους 6.000, γεγονός που βοήθησε στην ένταξη ακόμα περισσότερων δικαιούχων στη συγκεκριμένη δυνατότητα και διευκόλυνε τους ασφαλισμένους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, θα πάρω λίγο χρόνο από τη δευτερολογία μου.

Τέλος, για όλους τους άλλους επαγγελματίες, η σύνταξη καταβάλλεται κανονικά εφόσον το συνολικά οφειλόμενο ποσό προς τον e-ΕΦΚΑ από κάθε είδους ασφαλιστικές εισφορές, οφειλές από αναγνώριση πλασματικού χρόνου ασφάλισης, πρόσθετα τέλη και λοιπές επιβαρύνσεις δεν είναι υψηλότερο από 20.000 ευρώ.

Αντιλαμβάνεστε, επομένως, ότι η Κυβέρνηση έχει ασχοληθεί με το ζήτημα αυτό και μάλιστα πολύ συστηματικά και έχει μεριμνήσει με τον καλύτερο δυνατό τρόπο για την επίλυσή του, δεδομένων των δημοσιονομικών περιορισμών.

Επιτρέψτε μου να υπενθυμίσω ότι οι ασφαλισμένοι είχαν και έχουν τη δυνατότητα συνεχώς, εφόσον το επιθυμούν, να ρυθμίζουν με ευνοϊκούς όρους τις οφειλές τους προς τα ασφαλιστικά ταμεία, με βάση τόσο τις γενικές όσο και τις ειδικές διατάξεις της ρύθμισης οφειλών που ισχύουν.

Ενδεικτικά να αναφέρω ότι πριν από λίγες μόλις ημέρες χορηγήθηκε παράταση στην προθεσμία υπαγωγής στην ευνοϊκή ρύθμιση χρεών των εβδομήντα δύο δόσεων μέχρι τις 28 Φεβρουαρίου του 2022. Με αυτήν τη ρύθμιση μπορούν ασφαλισμένοι και οι εργοδότες να ρυθμίσουν τις οφειλές που προέκυψαν από τον Φεβρουάριο του 2020 μέχρι και τον Ιούνιο του 2021.

Επιπλέον, έχουμε ενοποιήσει τους ΚΑΔ που μπορούν να ενταχθούν στη σχετική ευνοϊκή διάταξη ρύθμισης χρεών, δίνοντας έτσι τη δυνατότητα στους πολίτες να ρυθμίζουν τις οφειλές τους με ενιαίο τρόπο τόσο στη φορολογική διοίκηση όσο και στα ασφαλιστικά ταμεία.

Ενεργή παραμένει πάντοτε και η δυνατότητα παρακράτησης των όποιων οφειλών με τμηματικό τρόπο από τη σύνταξη του δικαιούχου. Σύμφωνα με τις διατάξεις του ν.4611/2019, για αιτήσεις συνταξιοδότησης από 1ης-10-2019, η οφειλή συμψηφίζεται και παρακρατείται από το ποσό της σύνταξης σε ίσες μηνιαίες δόσεις, που μπορούν να φτάσουν ακόμη και τις εξήντα, δηλαδή, πέντε ολόκληρα χρόνια.

Γενικότερα –και κλείνω με αυτό- δεν πρέπει να λησμονούμε ότι οι ασφαλιστικές εισφορές που καταβάλλονται από τους ασφαλισμένους αποτελούν την κύρια πηγή εσόδων για τον e-ΕΦΚΑ, προκειμένου αυτός να ανταποκριθεί στις υποχρεώσεις του προς τους ασφαλισμένους και τους συνταξιούχους. Δηλαδή είναι, πέραν των άλλων, μια έμπρακτη εκδήλωση διαγενεακής αλληλεγγύης. Τυχόν κενά καλύπτονται από τον ήδη επιβαρυμένο φορολογούμενο.

Δεν πρέπει να λησμονούμε επίσης ότι η πληρωμή εισφορών κοινωνικής ασφάλισης σε καμμία περίπτωση δεν είναι μια εθελοντική διαδικασία. Υποχρεωτική είναι.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Τριανταφυλλίδη, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Υπουργέ, συγχωρείστε με, αλλά εσείς ήσασταν ο Υπουργός που μου απάντησε για το θέμα της συλλογικής σύμβασης εργασίας των ηλεκτρολόγων. Υποσχεθήκατε ότι θα το φέρετε άμεσα, πέρασε ένας χρόνος και δεν έχει έρθει προς επιβεβαίωση, ενώ έχει περάσει όλες τις υπόλοιπες διαδικασίες, αλλά δεν είναι αυτό το θέμα μας.

Σήμερα δεν κάνατε τίποτε άλλο παρά να μου περιγράψετε την ισχύουσα κατάσταση, δηλαδή ότι εσείς λέτε, όπως είπατε και στη γραπτή απάντηση που δώσατε σε όλους εμάς τους σαράντα Βουλευτές του ΣΥΡΙΖΑ, ότι οι ανωτέρω ασφαλιστικές εισφορές, μετά τη λήξη της παράτασης της προθεσμίας καταβολής, μπορούν να υπαχθούν σε ρύθμιση τμηματικής καταβολής έως και εβδομήντα δύο μηνιαίων δόσεων. Εσείς λέτε αυτό. Εμείς λέμε για δεύτερη ευκαιρία.

Κύριε Υπουργέ, ουκ αν λάβοις παρά του μη έχοντος. Μετά τα μνημόνια και μετά την πανδημία και μετά την οικονομική καταστροφή, πρέπει ουσιαστικά, όπως το κάναμε κι εμείς τον Μάιο του 2019, με τις εκατόν είκοσι δόσεις, τη διαγραφή του 80%-85% των χρεών, το υπόλοιπο μπορείτε να το εισπράττετε ως μέρος από την καταβολή της σύνταξης. Για παράδειγμα 600 ευρώ, τα 30, τα 40, τα 50 ευρώ, έτσι ώστε και ο πολίτης να μην μένει χωρίς πόρο ζωής.

Είναι πόρος ζωής η σύνταξη. Δεν είναι πολυτέλεια, κύριε Υπουργέ. Πλήρωσε ασφαλιστικές εισφορές. Για κάποια δύσκολη στροφή στην οικονομία, στην επιλογή, στα μνημόνια, στη λιτότητα, στην πανδημία και λοιπά, δεν έχει να δώσει. Του στερείτε κι αυτόν τον ελάχιστο, τον τελευταίο πόρο ζωής; Κι αυτό είναι που σας λέμε: Δώστε μια δεύτερη ευκαιρία. Το λέμε εμείς.

Καταθέτω στα Πρακτικά απόφαση του Διοικητικού Δικαστηρίου της Αθήνας. Χρωστούσε η κυρία 86.000 ευρώ ασφαλιστικές εισφορές και τη δικαίωσε το δικαστήριο και μπορεί να λάβει σύνταξη, γιατί ο ΕΦΚΑ δεν την είχε ενημερώσει σωστά.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το ουκ αν λάβοις παρά του μη έχοντος δεν γίνεται αντιληπτό; Δεν γίνεται αντιληπτό γι’ αυτούς τους ανθρώπους; Δηλαδή τι ακριβώς θέλετε να κάνετε, κύριε Υπουργέ; Να στείλετε όλον τον κόσμο στα δικαστήρια; Γιατί τον ταλαιπωρείτε;

Δώστε μια δεύτερη ευκαιρία. Δώστε εκατόν είκοσι δόσεις. Κάντε αυτή τη διαγραφή των δύο τρίτων των χρεών που δεν πρόκειται να εισπράξετε.

Δεν πρόκειται να τα εισπράξετε. Τουλάχιστον να εισπράξετε ένα τμήμα από αυτά και να μην οδηγήσετε κόσμο στη φτωχοποίηση και στην απομόνωση και στην κοινωνική αποξένωση. Αυτό είναι το ζητούμενο και νομίζω ότι είναι πάρα πολύ σαφές. Το δικαίωμα στη σύνταξη είναι δικαίωμα στη ζωή και, δυστυχώς, χιλιάδες συμπολίτες μας μέχρι και σήμερα το αποστερούνται.

Αν συζητούσαμε για δυσκολία αποπληρωμής των χρεών στα ασφαλιστικά ταμεία, κατά τη σχεδόν δεκαετή περίοδο της οικονομικής κρίσης, της μνημονιακής λαίλαπας και λοιπά, -κύριε Υπουργέ, σας κοιτώ- αναλογιστείτε τις δυσκολίες που περνάνε σήμερα οι συμπολίτες μας με την πανδημία του κορωνοϊού, αλλά και με την πανδημία της ακρίβειας σε βασικά είδη ανάγκης, ενέργεια και καύσιμα. Δώστε μια ανάσα. Μιλάμε για συντάξεις που ούτως ή άλλως είναι πολύ-πολύ μικρές. Και κάτω από αυτές τις συνθήκες καθίσταται πιο αναγκαία από ποτέ αυτή η γενναία ρύθμιση.

Απαντήστε μου, σας παρακαλώ, όχι σε μένα, στον κόσμο που μας παρακολουθεί: Θα δώσετε μια δεύτερη ευκαιρία σ’ αυτούς τους ανθρώπους που δεν μπόρεσαν λόγω χρεών να πάρουν σύνταξη; Βάλτε το όριο. Δεν το λέω εγώ, συνάδελφοί σας, έγκριτοι εργατολόγοι μιλούν για το όριο των 50.000 ευρώ από 20.000 και 6.000 ευρώ για ελεύθερους επαγγελματίες και αγρότες. Πηγαίντε το στις 50.000 ευρώ. Τι θα πάθετε; Θα πέσει έξω η οικονομία;

Στο κάτω-κάτω εμείς μπορούμε να ισχυριζόμαστε ότι μ’ αυτές τις παρεμβάσεις που κάναμε το Μάιο του 2019, σας παραδώσαμε έναν ΕΦΚΑ πλεονασματικό κατά 2 δισεκατομμύρια ευρώ. Και σήμερα ο ΕΦΚΑ έχει ελλείμματα με την υποτιθέμενη νοικοκυρεμένη δική σας διαχείριση.

Ρωτώ, λοιπόν, και περιμένω απάντηση με σαφήνεια -αναμένω όχι εγώ, αυτές οι εκατό, εκατόν πενήντα, διακόσιες χιλιάδες κόσμος που στερούνται της σύνταξής τους- θα δώσετε αυτή τη δεύτερη ευκαιρία;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αγαπητέ κύριε Τριανταφυλλίδη, ναι μεν δεν γνωρίζω τη συγκεκριμένη δικαστική περίπτωση στην οποία αναφέρεστε, όμως θα ήθελα να πω δύο πράγματα: Πρώτον, αν κατάλαβα καλά, αυτή δεν έχει τελεσιδικήσει και δεύτερον, και πολύ σημαντικότερο, αναφέρεστε σε λάθος ειδοποίηση του e-ΕΦΚΑ. Δεν νομίζω να ισχυρίζεστε ότι αυτός είναι ο κανόνας, κάθε άλλο, θα έλεγα.

Το δεύτερο είναι κάτι το οποίο λέγεται επανειλημμένα στον δημόσιο διάλογο και θα πρέπει να γίνει μια διευκρίνιση για το αν είναι ελλειμματικός ή πλεονασματικός ο προϋπολογισμός του ΕΦΚΑ και ούτω καθεξής. Όταν επιδοτώ έναν οργανισμό με 16 δισεκατομμύρια ευρώ και, ας πούμε για παράδειγμα, ότι αφήνει πλεόνασμα 1 ή 2 δισεκατομμύρια ευρώ, δεν σημαίνει ότι γίνεται πλεονασματικός. Είναι λιγότερο ελλειμματικός απ’ ό,τι ήταν προηγουμένως. Είναι εντονότατα ελλειμματικός.

Κύριε Τριανταφυλλίδη, από τις συντάξεις τις οποίες πληρώσαμε πέρυσι το 1 στα 2 ευρώ το έβαλε ο προϋπολογισμός. Δεν βγήκαν από τις εισφορές κοινωνικής ασφάλισης. Κάτι λέει αυτό από μόνο του και σε σχέση με την ερώτησή σας.

Τώρα, επιμένετε πως η Κυβέρνηση πρέπει να εξετάσει το ζήτημα της αύξησης του επιτρεπόμενου ορίου των οφειλών για τους ελεύθερους επαγγελματίες και τους αγρότες. Γνωρίζετε, όμως, πάρα πολύ καλά ότι εκτός των άλλων, η ικανοποίηση ενός τέτοιου αιτήματος θα σήμαινε αυτόματα και την άνιση και άδικη μεταχείριση των συμπολιτών μας που, παρά την κάμψη της επιχειρηματικής τους δραστηριότητας σε περιόδους κρίσεων, καταβάλλουν ανελλιπώς και με συνέπεια τις ασφαλιστικές τους εισφορές, έχοντας να αντιμετωπίσουν τον προκαλούμενο αθέμιτο ανταγωνισμό από τους συναδέλφους που δεν κατέβαλαν αυτά που όφειλαν να καταβάλουν.

Επιπλέον, πρέπει να συνυπολογιστεί και η διατάραξη του οικονομικού προγραμματισμού του e-ΕΦΚΑ, ο οποίος θα κληθεί κατ’ ουσίαν να καταβάλει άμεσα τα προϋπολογισθέντα ποσά συντάξεων, ενώ τα έσοδά του θα είναι χαμηλότερα από τα προϋπολογισθέντα. Σε γενικότερο πλαίσιο οι οφειλές, τα ηλικιακά όρια και συνολικά οι προϋποθέσεις χορήγησης σύνταξης δεν είναι δυνατόν να παρουσιάζονται στον δημόσιο διάλογο σαν τεχνικά ζητήματα ήσσονος σημασίας. Από την τήρησή τους εξαρτάται η ίδια η βιωσιμότητα του ασφαλιστικού μας συστήματος, του οποίου τις χρόνιες παθογένειες νομίζω τις γνωρίζουμε όλοι.

Είναι καταφανές, νομίζω -ειδικά στη χρονική στιγμή που βρισκόμαστε, με την πανδημία παρούσα για δύο χρόνια- ότι το κράτος, προφανώς, οφείλει να βοηθά τους πιο ευάλωτους, αφού όμως προηγουμένως έχει κάνει τα πάντα ώστε να διασφαλίσει την καταβολή των αναγκαίων πόρων. Η βιωσιμότητα του ασφαλιστικού μας συστήματος εξαρτάται από την καταβολή των εισφορών. Όσο δεν εμπεδώνεται στους πολίτες ποια είναι τα οφέλη της υποχρεωτικότητας της συνεπούς καταβολής των εισφορών, τόσο το ασφαλιστικό μας σύστημα θα είναι ελλειμματικό και τόσο θα αυξάνονται οι ανάγκες στήριξής του από τον κρατικό προϋπολογισμό, δηλαδή από τη φορολογία όλων μας.

Σε κάθε περίπτωση, θεωρώ ότι είναι χρέος όλων μας να μη δίνεται η λανθασμένη εντύπωση ότι η καταβολή των εισφορών κοινωνικής ασφάλισης έχει οιονεί εθελοντικό χαρακτήρα.

Προφανώς, θα πρέπει να λαμβάνονται ανακουφιστικά μέτρα σε έκτακτες καταστάσεις. Όπως τόνισα και στην πρωτολογία μου, αυτά δεν πρέπει σε καμμία περίπτωση να αμφισβητούν τον γενικό κανόνα της υποχρεωτικότητας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με τη συζήτηση της πρώτης με αριθμό 345/24-1-2022 επίκαιρης ερώτησης πρώτου κύκλου της Βουλευτού Ιωάννινων της Νέας Δημοκρατίας κ. Μαρίας - Αλεξάνδρας Κεφάλα προς την Υπουργό Πολιτισμού και Αθλητισμού, με θέμα: «Ψηφιακή πλατφόρμα «ΠΕΛΟΠΑΣ»».

Θα απαντήσει ο Υφυπουργός Πολιτισμού και Αθλητισμού, ο κ. Ελευθέριος Αυγενάκης.

Κυρία Κεφάλα, έχετε τον λόγο για την πρωτολογία σας.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριε Υπουργέ, η έλλειψη στοιχείων για τις αθλητικές εγκαταστάσεις στη χώρα μας και η άναρχη κατανομή εγκαταστάσεων και διοργανώσεων αποτελεί τροχοπέδη στον ορθό και αποτελεσματικό αθλητικό σχεδιασμό και κάμπτει την προσπάθεια για την ενίσχυση και τη στήριξη του ερασιτεχνικού αθλητισμού.

Η πρωτοβουλία σας για χαρτογράφηση και ψηφιοποίηση του αθλητικού συστήματος μέσα από την ψηφιακή πλατφόρμα «ΠΕΛΟΠΑΣ» είναι πρωτοποριακή και ουσιαστική. Η πλατφόρμα, που τηρείται στην Κεντρική Ένωση Δήμων Ελλάδος, αποτελεί την ενιαία ψηφιακή βάση καταγραφής όλων των δημόσιων, δημοτικών και ιδιωτικών αθλητικών εγκαταστάσεων της χώρας, των ερασιτεχνικών αθλητικών σωματείων με ειδική αθλητική αναγνώριση και εγγραφή στο Ηλεκτρονικό Μητρώο Αθλητικών Σωματείων.

Οι φορείς έχουν τη δυνατότητα να δηλώσουν στην πλατφόρμα πληθώρα δεδομένων, όπως η παλαιότητα της εκάστοτε εγκατάστασης, η ενεργειακή κλάση αυτής, τα είδη εγκαταστάσεων, τα αθλήματα ανά περιοχή, οι χώροι στάθμευσης και η ύπαρξη διαθέσιμων ιατρείων κ.ά..

Είναι, δηλαδή, μια πρωτοβουλία αρκετά σημαντική, γιατί συνιστά την πρώτη προσπάθεια για μια συγκροτημένη, ολοκληρωμένη, ασφαλή και προσβάσιμη προς όλους πηγή πληροφόρησης ως προς τα στοιχεία των καταγραφόμενων αθλητικών εγκαταστάσεων, αλλά και μια πρωτοβουλία που διέπεται από κοινωνικό πρόσημο, καθώς τα άτομα με ειδικές ανάγκες θα έχουν τη δυνατότητα να πληροφορούνται ποια είναι η προσβασιμότητα σε κάθε αθλητική εγκατάσταση και κάθε αθλητικό χώρο και πώς είναι διαμορφωμένος.

Σίγουρα ο αριθμός των εγκαταστάσεων είναι μεγάλος και πρέπει να δοθεί ένα εύλογο χρονικό διάστημα στους ΟΤΑ για να προβούν στις αναφερόμενες ενέργειες. Στον νόμο, ωστόσο, δεν ορίζεται συγκεκριμένη προθεσμία για τους δήμους προκειμένου να ξεκινήσουν και να ολοκληρώσουν τη διαδικασία της εγγραφής και η εγγραφή, όπως και η καταχώριση των αθλητικών εγκαταστάσεων από τον κάθε ΟΤΑ, αποτελεί απαραίτητη προϋπόθεση, ώστε αυτοί να ενταχθούν σε χρηματοδοτικά προγράμματα από τη Γενική Γραμματεία Αθλητισμού και σε αθλητικά έργα, δράσεις, εκδηλώσεις κ.λπ..

Θέλω, λοιπόν, κύριε Υπουργέ -και γι’ αυτό σας έφερα εδώ σήμερα- να μας πείτε σε ποιο σημείο, σε ποιο στάδιο βρίσκεται το πρόγραμμα «ΠΕΛΟΠΑΣ» και από το σύνολο των δήμων στην ελληνική επικράτεια ποιοι είναι αυτοί που έχουν ήδη εγγραφεί στην πλατφόρμα και πόσοι αναμένονται ακόμη.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Κεφάλα.

Κύριε Υπουργέ, έχετε τον λόγο για την πρωτολογία σας. Αν επιθυμείτε, μπορείτε και από το Βήμα να λάβετε τον λόγο, χωρίς μάσκα προφανώς.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, κυρία συνάδελφε, κυρίες και κύριοι συνάδελφοι, ευχαριστώ θερμά για την ερώτηση που μου υποβάλλεται, για την οποία θα απαντήσω όμως στο δεύτερο μέρος.

Θα μου επιτρέψετε να ξεκινήσω συγχαίροντας τα στελέχη της Ελληνικής Αστυνομίας και της πολιτικής ηγεσίας του Υπουργείου για τον γρήγορο εντοπισμό και τη σύλληψη των εννέα από τους έντεκα υπόπτους της άγριας δολοφονίας του νεαρού φιλάθλου, του δεκαεννιάχρονου Άλκη στη Θεσσαλονίκη, που συγκλόνισε όλη την ελληνική κοινωνία.

Οι παρεμβάσεις που έχουν γίνει τα δύο τελευταία χρόνια από το Υφυπουργείο Αθλητισμού συνέβαλαν, αλλά και συμβάλλουν ουσιαστικά στην αντιμετώπιση και την καταπολέμηση της οπαδικής βίας. Θυμίζω ότι με τους νόμους του Υφυπουργείου Αθλητισμού, τον ν.4639/2019 και τον ν.4809/2021, θεσπίσαμε, μεταξύ άλλων, τη δυνατότητα συλλογής, επεξεργασίας και αξιοποίησης στο πλαίσιο της ποινικής διαδικασίας του υλικού και των δεδομένων που καταγράφονται με οποιοδήποτε τεχνητό μέσο το οποίο χειρίζεται στέλεχος της Ελληνικής Αστυνομίας. Έτσι, κάθε ποινική πράξη που τελείται εντός και εκτός των αθλητικών εγκαταστάσεων θα μπορεί να διακριβώνεται, να ελέγχεται, αλλά και να τιμωρείται.

Θεσπίσαμε, επίσης, την επέκταση των τοπικών και χρονικών ορίων εφαρμογής των ποινικών διατάξεων για πράξεις αθλητικής βίας που έχουν αμιγώς οπαδικά κίνητρα και τελούνται σε χρόνο και τόπο μη συνδεόμενους με κάποια αθλητική εκδήλωση, όπως παραδείγματος χάριν ραντεβού οπαδών, επιθέσεις σε συνδέσμους και πολλά άλλα.

Επίσης, θεσπίσαμε τη δυνατότητα της Ελληνικής Αστυνομίας να διενεργεί δειγματοληπτικούς ελέγχους στους κατόχους εισιτηρίων κατά την έλευσή τους προς τις αθλητικές εγκαταστάσεις.

Ψηφίσαμε την επαναφορά του ιδιώνυμου, δηλαδή την απαγόρευση αναστολής και μετατροπής των στερητικών της ελευθερίας ποινών που επιβάλλονται από τα ποινικά δικαστήρια για εγκλήματα που αφορούν σε εκδηλώσεις αθλητικής βίας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, συγγνώμη για τη διακοπή, αλλά προ ολίγου διέκοψα τον κ. Τριανταφυλλίδη και τον παρακάλεσα να κινηθεί η ομιλία του, οι παρεμβάσεις του, εντός των ορίων του κοινοβουλευτικού ελέγχου, δηλαδή συζητούμε και απαντούν οι Υπουργοί επάνω στις ερωτήσεις.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Έχω τη δυνατότητα αυτή.

**ΠΡΟΕΔΡΕΥΩΝ (Γεώργιος Λαμπρούλης):** Θα μπορούσατε με σύντομο τρόπο να διατυπώσετε την άποψή σας. Ανοίξατε ολόκληρη αναφορά στο κυβερνητικό έργο του Υπουργείου Πολιτισμού και Αθλητισμού στο ζήτημα της βίας κ.λπ..

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Όχι, κύριε Πρόεδρε, είναι ένα θέμα που αν ακούγατε…

**ΠΡΟΕΔΡΕΥΩΝ (Γεώργιος Λαμπρούλης):** Μα, εδώ είναι κοινοβουλευτικός έλεγχος και θα πρέπει να συζητούμε την ερώτηση που καταθέτουν οι Βουλευτές και σε αυτές απαντάνε οι Υπουργοί. Γνωρίζετε τη διαδικασία.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, μπορώ να ολοκληρώσω γιατί αφορά την υπόθεση που με ρώτησε η συνάδελφος;

**ΠΡΟΕΔΡΕΥΩΝ (Γεώργιος Λαμπρούλης):** Ναι, αλλά δεν μπορεί το Προεδρείο να διακόπτει ή να εγκαλεί τους Βουλευτές και να αφήνει στο απυρόβλητο τους Υπουργούς.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ολοκληρώνω, λοιπόν, κύριε Πρόεδρε και κακώς με διακόψατε, κατά τη γνώμη μου.

**ΠΡΟΕΔΡΕΥΩΝ (Γεώργιος Λαμπρούλης):** Καλώς σας διέκοψα για να σας υπενθυμίσω ότι έχουμε κοινοβουλευτικό έλεγχο. Δεν είμαστε στη νομοθετική εργασία.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ξέρω πολύ καλά τους κανονισμούς. Θα μου επιτρέψετε να ολοκληρώσω αυτή τη στιγμή το θέμα της βίας.

**ΠΡΟΕΔΡΕΥΩΝ (Γεώργιος Λαμπρούλης):** Μέχρι στιγμής στην ερώτηση δεν απαντήσατε κάτι. Προφανώς από εδώ και πέρα θα το κάνετε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Μπορείτε να με ακούσετε;

Το θέμα της βίας συνδέεται άμεσα με τις αθλητικές εγκαταστάσεις, κύριε Πρόεδρε, με βασικά ζητήματα του αθλητισμού. Παρακαλώ πάρα πολύ, κάντε τον κόπο και σεβαστείτε έναν Υπουργό που απαντά σε ένα ερώτημα μιας συναδέλφου και μη με διακόπτετε.

Ψηφίσαμε, λοιπόν, την επαναφορά του ιδιώνυμου, δηλαδή την απαγόρευση αναστολής και μετατροπής των στερητικών της ελευθερίας ποινών και όταν πριν από δεκαπέντε χρόνια είχε πρωτοεμφανιστεί το ιδιώνυμο στον αθλητισμό, προτού δυστυχώς ανασταλεί, τα κρούσματα βίας στο επαγγελματικό πρωτάθλημα είχαν μειωθεί κατά 80%, ενώ είχαν αυξηθεί σημαντικά οι πωλήσεις των εισιτηρίων.

Προχωρήσαμε στον εκσυγχρονισμό του πλαισίου για τις οργανωμένες μετακινήσεις των οπαδών, όπου οι ομάδες πλέον έχουν την εποπτεία και τον έλεγχο των μετακινήσεων των φιλάθλων τους, ώστε να υπάρχει ασφάλεια και σαφές σύστημα απόδοσης ευθυνών σε περίπτωση επεισοδίων, τη δυνατότητα δημιουργίας μιας πανελλήνιας ομοσπονδίας λεσχών φιλάθλων, με στόχο να συμβάλει στην ανάπτυξη και στην καλλιέργεια μιας κουλτούρας συνεργασίας και συνεννόησης μεταξύ φιλάθλων διαφορετικών ομάδων, να δώσει δηλαδή δικαίωμα λόγου στην υγιή μερίδα του οπαδικού κινήματος και να εκπροσωπεί κεντρικά τους φιλάθλους στην επικοινωνία τους με τους θεσμικούς φορείς. Είχαμε παράλληλα και τον ν.4855/2021 του Υπουργείου Δικαιοσύνης που τροποποίησε τον Ποινικό Κώδικα και τον Κώδικα Ποινικής Δικονομίας και αυστηροποίησε τις προβλεπόμενες ποινές για αδικήματα με στοιχεία βίας.

Πάγια βούληση του Πρωθυπουργού μας Κυριάκου Μητσοτάκη είναι να συνεχίσουμε την έμπρακτη προσπάθεια χωρίς βαρύγδουπες δηλώσεις για να οδηγηθούμε σε ακόμη μεγαλύτερο περιορισμό των περιστατικών βίας. Μετά από τη σχετική σύσκεψη που πραγματοποιήθηκε σήμερα το πρωί υπό τον Πρωθυπουργό με τη συμμετοχή όλων των συναρμόδιων Υπουργείων αποφασίστηκε να λάβουμε άμεσα και άλλες πρωτοβουλίες στα εξής τρία επίπεδα σε στενή συνεργασία με τα Υπουργεία Προστασίας του Πολίτη και Δικαιοσύνης:

Ακόμα μεγαλύτερη αυστηροποίηση του θεσμικού πλαισίου για τη λειτουργία λεσχών φιλάθλων και των παραρτημάτων τους, καθώς επίσης στον ρόλο και στις πραγματικές ευθύνες των ΠΑΕ στο ζήτημα αυτό, αναγκαίες προσαρμογές του Ποινικού Κώδικα και εντατικοποίηση των ελέγχων από πλευράς Ελληνικής Αστυνομίας των αθλητικών εγκαταστάσεων που για πρώτη φορά μέσω της πλατφόρμας «ΠΕΛΟΠΑΣ» καταγράφονται. Θα μιλήσω στη συνέχεια διεξοδικά γι’ αυτό.

Άρα αυτό το οποίο ρωτά σήμερα η συνάδελφος έχει άμεση σχέση και με τα ζητήματα αντιμετώπισης της οπαδικής βίας.

Παράλληλα θα υπάρξουν -ενημερώνω το Σώμα- δραστικές αλλαγές και στον τρόπο διοίκησης της Ελληνικής Ποδοσφαιρικής Ομοσπονδίας, διότι η οπαδική βία έχει άμεση σχέση με την κουλτούρα και το πνεύμα διοίκησης στην ΕΠΟ. Η ολιστική μελέτη των FIFA και UEFA για το ελληνικό ποδόσφαιρο ξεκάθαρα αναφέρει την αντιπροσωπευτικότερη εκπροσώπηση στην Ομοσπονδία όλων των φορέων και των δομών του ποδοσφαίρου μας και αυτό πρέπει να γίνει πράξη και θα γίνει πράξη. Επιπλέον, θα θεσπίσουμε την επαγγελματική διαιτησία και θα ενισχύσουμε τον ρόλο και τις προοπτικές του ερασιτεχνικού αθλητισμού.

Τέλος, οι νομοθετικές παρεμβάσεις θα περιλαμβάνονται στο νομοσχέδιο που θα κατατεθεί στη Βουλή τις επόμενες εβδομάδες και αμέσως μετά θα προχωρήσουμε και στην κύρωση της σύμβασης του Συμβουλίου της Ευρώπης, γνωστή ως σύμβαση Saint - Denis, για την ολοκληρωμένη προσέγγιση θεμάτων ασφαλείας, προστασίας και υπηρεσιών σε ποδοσφαιρικούς αγώνες και λοιπά αθλητικά γεγονότα που έχουν υπογραφεί από τη χώρα μας το 2016.

Η αντιμετώπιση της οπαδικής βίας, αλλά και της νεανικής βίας συνολικότερα, αποτελεί χρέος προς την κοινωνία και ιδιαίτερα προς τη νέα γενιά, αλλά και προς την υγιή αθλητική κοινότητα και τα εκατομμύρια των σωστών υγιών φιλάθλων της χώρας μας. Τα δυόμισι τελευταία χρόνια έχουν γίνει πολλά σημαντικά βήματα. Η Κυβέρνηση με μπροστάρη τον ίδιο τον Πρωθυπουργό θα συνεχίσει στην κατεύθυνση αυτή και θα περιμένουμε απ’ όλους να συνδράμουν την ελληνική πολιτεία στην προσπάθεια εξάλειψης της βίας.

Επαναλαμβάνω ότι σημαντικότατο ρόλο σε αυτή την προσπάθεια έχουν και οι εγκαταστάσεις, κατά πόσο είναι υγιείς, οργανωμένες, ασφαλείς και βέβαια προσβάσιμες. Αναλυτικά θα απαντήσω στο δεύτερο μέρος. Και όλα αυτά δεν θα είχαν συμβεί αν δεν είχαμε δημιουργήσει την πλατφόρμα «ΠΕΛΟΠΑΣ» που πάνω σε αυτή έχουν χτιστεί, έχουν δομηθεί και είναι πλέον προσβάσιμα στοιχεία εξαιρετικά χρήσιμα για την Ελληνική Αστυνομία, για το Υπουργείο Εσωτερικών και το Υπουργείο Περιβάλλοντος, αλλά φυσικά και το Υπουργείο Αθλητισμού.

Αναλυτικά θα απαντήσω στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Κεφάλα, έχετε τον λόγο.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ για την απάντηση, κύριε Υπουργέ. Ήταν πολύ σημαντικά αυτά που μας είπατε, γιατί πραγματικά η Κυβέρνηση της Νέας Δημοκρατίας δίνει ιδιαίτερη σημασία σε αυτά τα περιστατικά και γιατί οποιαδήποτε παρέμβαση είτε οικονομικού χαρακτήρα είτε ψηφιοποίησης είτε διοικητικού χαρακτήρα δεν θα έχει καμμία σημασία αν επισκιάζονται από τέτοια περιστατικά, όπως το θλιβερό, το πραγματικά λυπηρό περιστατικό που συνέβη στη Θεσσαλονίκη. Σίγουρα οι πρωτοβουλίες αυτές είναι πάρα πολύ βασικές και πάρα πολύ χρήσιμες να τις ακούσουμε εδώ σήμερα.

Περιμένοντας τη δευτερολογία σας και τα στοιχεία για το πρόγραμμα «ΠΕΛΟΠΑΣ» θα ήθελα να μας πείτε, αν σας είναι εύκολο, για την Περιφερειακή Ενότητα Ιωαννίνων, την εκλογική μου περιφέρεια, πόσοι δήμοι και τι ποσοστό των αθλητικών εγκαταστάσεων έχουν καταγραφεί.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο. Δεν έχετε πολύ χρόνο. Τρία λεπτά νομίζω ότι είναι αρκετός χρόνος για να απαντήσετε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σας ευχαριστώ πολύ, κύριε Πρόεδρε.

Κυρία Κεφάλα, σας διακρίνει η μαχητικότητα, η ενεργητικότητα και το πάθος σας να αναδεικνύετε ζητήματα που αφορούν συνολικά, αλλά και ειδικά τον νομό σας και αυτό σας τιμά. Και σας συγχαίρω ως παλαιότερος Βουλευτής.

Τώρα, όσον αφορά τον «ΠΕΛΟΠΑ», όπως έχω αναφέρει και απ’ αυτό εδώ το Βήμα, αποσκοπεί στην καταγραφή όλων των αθλητικών εγκαταστάσεων της χώρας και εν συνεχεία στην αναβάθμιση και τον εκσυγχρονισμό τους. Κι εδώ βασική προτεραιότητά τους είναι η ασφάλεια αθλητών, αθλούμενων και επισκεπτών. Η μεγάλη πλειονότητα των δήμων έχει ήδη ανταποκριθεί θετικά στην προσπάθειά μας και τους ευχαριστούμε, βεβαίως. Όλα αυτά έγιναν με τη στενή συνεργασία της ΚΕΔΕ και ιδιαιτέρως του προέδρου της ΚΕΔΕ του κ. Παπαστεργίου.

Το 82% των δήμων έχει ήδη εγγραφεί στην πλατφόρμα. Εκκρεμεί η εγγραφή εξήντα δήμων ακόμα. Καταθέτω στα Πρακτικά τη λίστα με τους εξήντα δήμους που δεν έχουν εγγραφεί ακόμα στον «ΠΕΛΟΠΑ».

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αν και η διαδικασία αυτή είναι δυναμική κι ακόμα οι δήμοι βρίσκονται σε διαδικασία καταχώρησης, βλέπουμε να σχηματίζεται μια σαφής εικόνα. Μέχρι στιγμής έχουν καταγραφεί στον «ΠΕΛΟΠΑ» τέσσερις χιλιάδες εκατόν οκτώ αθλητικές εγκαταστάσεις. Σύμφωνα με δηλώσεις των δήμων και των οργανισμών τους, είναι καταγεγραμμένα χίλια επτακόσια σαράντα τέσσερα γήπεδα ποδοσφαίρου, χίλια διακόσια εξήντα έξι ανοιχτά γήπεδα, πεντακόσια είκοσι εννέα κλειστά γυμναστήρια, τριακόσια εξήντα ένα αθλητικά κέντρα, εκατόν δεκαεπτά εθνικά στάδια, πενήντα ένα ανοιχτά κολυμβητήρια, είκοσι έξι κλειστά κολυμβητήρια, δέκα σκοπευτήρια, τέσσερα ναυταθλητικά κέντρα και συνεχίζουμε. Και βέβαια η καταγραφή και η αξιολόγηση συνεχίζεται.

Στο σημείο αυτό καλώ και προσωπικά τους εξήντα δήμους της χώρας μας που δεν έχουν ακόμα κινήσει τις διαδικασίες εγγραφής τους στον «ΠΕΛΟΠΑ» να σπεύσουν να καταχωρίσουν τις εγκαταστάσεις τους.

Κύριε Πέτσα, που είστε δίπλα μου, ζητώ και από εσάς προσωπικά να συμβάλετε ώστε αυτοί οι εξήντα δήμοι να ολοκληρώσουν την προσπάθειά τους, ώστε να έχουμε ένα καταπληκτικό εργαλείο και για εσάς, για το Υπουργείο Περιβάλλοντος, για το Υπουργείο Αθλητισμού αλλά και για κάθε ενδιαφερόμενο, ώστε να έχουμε πλήρη εικόνα για πρώτη φορά στην Ελλάδα του συνόλου των αθλητικών εγκαταστάσεων που έχουμε στη διάθεσή μας και κυρίως ποιες είναι με άδεια, ποιες χωρίς, ποιες είναι προσβάσιμες και ποιες όχι, αλλά και μια σειρά άλλων στοιχείων τα οποία νομίζω ότι θα είναι προς αξιοποίηση με τον καλύτερο τρόπο για όλους μας.

Σχετικά με την εικόνα της Περιφερειακής Ενότητας Ιωαννίνων που σας ενδιαφέρει και προσωπικά, ελπίζω πως οι σημερινές μου απαντήσεις θα διαφωτίσουν την κατάσταση που επικρατεί στον τόπο μέχρι στιγμής και θα αποτελέσουν μια σταθερή βάση για την αθλητική ανάπτυξη της περιοχής.

Από τους εξήντα δήμους, λοιπόν, που δεν έχουν ακόμα δηλώσει, έχουμε μόλις οκτώ δήμους της Περιφερειακής Ενότητας Ιωαννίνων που είναι απολύτως εντάξει. Μόλις τρεις δήμοι δεν έχουν ακόμα κινήσει τις διαδικασίες καταγραφής των αθλητικών εγκαταστάσεων.

Ευελπιστώ μετά τη σημερινή σας ερώτηση, κυρία Κεφάλα και με τη δική σας συμβολή, σύντομα η Περιφερειακή Ενότητα Ιωαννίνων να είναι στο 100% εγγεγραμμένη. Mε βάση τα στοιχεία που έχουμε καταχωρήσει, στους δήμους της Περιφερειακής Ενότητας Ιωαννίνων έχουν καταχωρηθεί εκατόν εβδομήντα εγκαταστάσεις. Πιο συγκεκριμένα, ενενήντα τέσσερα γήπεδα ποδοσφαίρου, εξήντα έξι ανοιχτά γήπεδα, πέντε αθλητικά κέντρα, τέσσερα κλειστά γυμναστήρια, ένα κλειστό κολυμβητήριο.

Από αυτήν την πρώτη αποτύπωση αντιλαμβάνεστε πόσο σημαντικός είναι ο «ΠΕΛΟΠΑΣ» και τι εργαλείο χρήσιμο μπορεί να είναι για όλους τους εμπλεκόμενους φορείς και φυσικά για την αθλητική οικογένεια.

Σας ευχαριστώ πολύ, κύριε Πρόεδρε.

Ευχαριστώ πολύ και για την ερώτηση, κυρία συνάδελφε.

**ΠΡΟΕΔΡΕΥΩΝ (Γεώργιος Λαμπρούλης):** Τώρα θα συζητηθεί η δεύτερη με αριθμό 356/31-1-2022 επίκαιρη ερώτηση πρώτου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς κ. Κυριακής Μάλαμα προς τον ΥπουργόΕσωτερικών, με θέμα: «Να εξασφαλιστούν άμεσα τα κονδύλια για την επισκευή της γέφυρας της Συκιάς Χαλκιδικής».

Θα απαντήσει ο Αναπληρωτής Υπουργός Εσωτερικών κ. Στυλιανός Πέτσας.

Κυρία Μάλαμα, έχετε τον λόγο για την πρωτολογία σας.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κύριε Υπουργέ, εδώ κι έναν μήνα οι μαθητές της Συκιάς και οι πολίτες ζουν πραγματικά έναν «Γολγοθά» στην καθημερινότητά τους.

Η γέφυρα που συνδέει την είσοδο με τους κεντρικούς δρόμους του χωριού, αλλά και που αποτελεί τον μοναδικό δρόμο για να πάνε οι μαθητές στο γυμνάσιο, λύκειο και δημοτικό, αλλά και το νηπιαγωγείο, έχει υποστεί πολύ σοβαρές ζημιές στην πέλματωσή της, με αποτέλεσμα να είναι εδώ και έναν μήνα κλειστή στην κυκλοφορία, με απόφαση βέβαια του δήμου και της Αστυνομίας και ορθώς το πράξαμε.

Η κατάρρευσή της, όμως, μπορεί να συμβεί ανά πάσα στιγμή και ώρα. Όλη αυτή, όμως, η κατάσταση μπορεί να φέρει μια πολύ μεγάλη καταστροφή, να αποβεί, δηλαδή, μοιραία.

Θα ήθελα να καταθέσω στα Πρακτικά το πρωτοσέλιδο της εφημερίδας «Η ΧΑΛΚΙΔΙΚΗ» της 25ης Ιανουαρίου, όπου οι εικόνες από τον λασπόδρομο που αναγκάζονται να διανύσουν κάθε πρωί οι μαθητές, πραγματικά θα πρέπει να μας κάνουν όλους να ντρεπόμαστε. Είναι εντελώς τριτοκοσμικές.

Επίσης, θα ήθελα να καταθέσω στα Πρακτικά ένα στικάκι με φωτογραφίες από την εικόνα της γέφυρας πριν από δύο μέρες. Οι εικόνες έχουν τραβηχτεί το Σάββατο και δείχνουν την τελείως οριακή κατάσταση της γέφυρας, η οποία κυριολεκτικά κρέμεται από μια κλωστή και αν βρέξει τις επόμενες μέρες έντονα, όπως λένε και οι μετεωρολόγοι, τότε είναι σίγουρο ότι το ρέμα θα παρασύρει τελείως τη γέφυρα, με ολέθρια αποτελέσματα.

Θα ήθελα, τέλος, να καταγγείλω την αδιαφορία της αρμόδιας Αντιπεριφέρειας Χαλκιδικής, η οποία εδώ και δύο χρόνια μας κοροϊδεύει -κοροϊδεύει όλον τον κόσμο- και να καταθέσω για τα Πρακτικά, επίσης, τη δήλωση του αντιπεριφερειάρχη, ο οποίος πριν από δύο χρόνια, στις 4 Σεπτεμβρίου του 2020, υπέγραψε τη σύμβαση του έργου «Ολοκληρωμένη Αντιπλημμυρική Προστασία του Κεντρικού Ρέματος Συκιάς», προϋπολογισμού 3,5 εκατομμυρίων ευρώ και δήλωνε τότε -επιτρέψτε μου να το διαβάσω για να το ακούσει και ο κόσμος- ότι «έπειτα από την εξασφάλιση της χρηματοδότησης και την ολοκλήρωση των απαιτούμενων διαδικασιών υπογράψαμε σήμερα τη σύμβαση για ένα έργο ύψιστης σημασίας για την περιοχή της Συκιάς. Η αρχή γίνεται από μια πολύπαθη περιοχή, η οποία την τελευταία δεκαετία έχει πληγεί επανειλημμένα από έντονα καιρικά φαινόμενα».

Η μόνη αλήθεια από όλα αυτά είναι η τελευταία παράγραφος για τα δέκα χρόνια και για τα έντονα καιρικά φαινόμενα. Αυτά έλεγε το 2020 ο αντιπεριφερειάρχης Χαλκιδικής και ξέρετε τι είπε πριν από λίγες μέρες που βυθίστηκε η γέφυρα; Ότι δεν μπορεί να κάνει τίποτα, γιατί δεν έχει λεφτά και το μόνο που μπορεί να προσφέρει είναι να συντηρήσει κάπως τον παράπλευρο λασπόδρομο -αυτόν που θα καταθέσω στα Πρακτικά για να τον δείτε- και βλέπουμε, αναμένουμε.

Αντιλαμβάνεστε, λοιπόν, ότι οι πολίτες της Συκιάς έχουν κουραστεί και περιμένουν άμεσα λύση και όχι λόγια.

Σας ευχαριστώ.

(Στο σημείο αυτό η Βουλευτής κ. Κυριακή Μάλαμα καταθέτει για τα Πρακτικά τα προαναφερθέντα έγγραφα και το προαναφερθέν ψηφιακό μέσο αποθήκευσης (usb stick), τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Πέτσα, έχετε τον λόγο για την πρωτολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Κυρία Μάλαμα, ευχαριστώ πολύ για την ερώτηση.

Πράγματι, η αλήθεια είναι όπως την περιγράφει η κυρία Βουλευτής όσον αφορά την κατάσταση της γέφυρας στη Συκιά Χαλκιδικής. Τα ακραία καιρικά φαινόμενα που επικράτησαν στην περιοχή στις αρχές Ιανουαρίου με τις έντονες βροχοπτώσεις, χιονοπτώσεις και ανέμους σε συνδυασμό με την πρόσφατη σεισμική δόνηση, προκάλεσαν καθίζηση στα θεμέλια της γέφυρας. Αντιλαμβανόμαστε όλοι την αγωνία των κατοίκων της κοινότητας Συκιάς και φυσικά αντιλαμβανόμαστε όλοι τα προβλήματα που έχουν δημιουργηθεί και τα οποία περιγράψαμε.

Επιτρέψτε μου να πω βεβαίως, ότι οι Οργανισμοί Τοπικής Αυτοδιοίκησης από το άρθρο 102 του Συντάγματος έχουν διοικητική και οικονομική αυτοτέλεια. Αυτό σημαίνει ότι η υλοποίηση και η παρακολούθηση εκτέλεσης ενός έργου συνιστά αποκλειστική αρμοδιότητα των ΟΤΑ.

Για τα θέματα όμως εδώ που μας απασχολούν σε σχέση με αυτήν τη γέφυρα, θα καταθέσω στα Πρακτικά έγγραφο της περιφέρειας, το οποίο αναλυτικά περιγράφει ότι η επισκευή της γέφυρας αποτελεί υποέργο του συνολικού έργου με τίτλο «Ολοκληρωμένη αντιπλημμυρική προστασία κεντρικού ρέματος Συκιάς», συνολικής δαπάνης 2.397.783,86 ευρώ με χρηματοδότηση αποκλειστικά από το Πρόγραμμα Δημοσίων Επενδύσεων της ΣΑΕΠ 008 της Περιφέρειας Κεντρικής Μακεδονίας. Είναι το έργο το οποίο υποθέτω ότι αναφέρατε στην πρωτολογία σας. Βλέπω έναν διαφορετικό προϋπολογισμό, ο οποίος έχει ενταχθεί στη συγκεκριμένη ΣΑΕΠ.

Η σύμβαση έχει υπογραφεί και το έργο έχει ξεκινήσει και υλοποιείται από το 2020. Έχουν γίνει ήδη εργασίες στα τοιχία του ρέματος και στον πυθμένα. Γνωρίζουμε όμως ότι ο χρόνος κατασκευής και παράδοσης ενός τέτοιου έργου δεν είναι σύντομος, λόγω της έκτακτης ανάγκης που προέκυψε. Θεωρώ αυτονόητη τη συνεργασία της Περιφέρειας Κεντρικής Μακεδονίας με τον ανάδοχο του έργου, ώστε να επισπευσθούν οι εργασίες κατεδάφισης της γέφυρας και κατασκευής παρακαμπτήριας οδού. Συμφωνούμε ότι οι διαδικασίες πρέπει να επιταχυνθούν, ώστε η διέλευση των πεζών και των οχημάτων να γίνεται πρωτίστως με ασφάλεια.

Όσον αφορά όμως στο τι κάνουμε για τις άμεσες ενέργειες σε σχέση με αυτό που αναφέρατε για τον προϋπολογισμό και την ανάγκη επιπλέον πιστώσεων, εκτός από το έγγραφο που θα καταθέσω στα Πρακτικά φαίνεται ότι με το δεύτερο έγγραφό της η περιφέρεια και συγκεκριμένα ο αντιπεριφερειάρχης ζητά αύξηση του ορίου πληρωμών κατά 1.308.000 ευρώ. Συνομίλησα μαζί του, μίλησα και με το Υπουργείο Ανάπτυξης, με τον κ. Τσακίρη και είμαστε σε συνεννόηση. Τις επόμενες μέρες θα υποβάλει αυτό το αίτημα για την περιφέρεια, προκειμένου να τύχει θετικής ανταπόκρισης από το Υπουργείο Ανάπτυξης, για να μπορέσουμε να ξεμπλοκάρουμε τη διαδικασία και να επιταχυνθούν οι διαδικασίες ώστε με αυτά τα χρήματα εντός του 2022 να προχωρήσει η κατασκευή της γέφυρας.

Αυτή είναι η πληροφόρηση που έχουμε. Θα ήθελα να μείνω σε αυτό και να μην αναφερθώ σε άλλα κονδύλια που έχουν δοθεί στην Περιφέρεια Κεντρικής Μακεδονίας και στους δήμους για επενδυτικούς σκοπούς, γιατί εδώ μας ενδιαφέρει πρωτίστως να αντιμετωπίσουμε αυτό το μείζον πρόβλημα που όπως είπατε ταλαιπωρεί πολύ τους πολίτες της περιοχής. Θα κάνουμε ό,τι μπορούμε να επισπεύσουμε τις διαδικασίες.

Ευχαριστώ, κύριε Πρόεδρε.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ, κύριε Υπουργέ.

Κυρία Μάλαμα, έχετε τον λόγο.

**ΚΥΡΙΑΚΗ ΜΑΛΑΜΑ:** Κύριε Υπουργέ, δεν υπάρχει χειρότερο πράγμα από το να εξαγγέλλονται έργα, να γίνονται μεγαλεπήβολες δηλώσεις και μετά οι αρμόδιοι να κρύβονται. Ό,τι έχει γίνει μέχρι σήμερα στο ένα ρέμα της Συκιάς, γιατί έχει τρία ρέματα, είναι απειροελάχιστο σε αυτό που πρέπει να ακολουθήσει.

Θα σας διαβάσω όμως και θα καταθέσω και στα Πρακτικά την κατάθεση πραγματικά απελπισίας του δημάρχου της Σιθωνίας στην εφημερίδα «ΚΑΘΗΜΕΡΙΝΗ» στις 21 Ιανουαρίου που λέει: «Δεν υπάρχουν οι πιστώσεις που απαιτούνται για να κατεδαφιστεί άμεσα η γέφυρα και να κατασκευαστεί μία νέα. Αυτά τα έργα δεν πρέπει να γίνονται με πιστώσεις 50 και 100 χιλιάδων. Χρειάζεται γενναία χρηματοδότηση».

Το καταθέτω στα Πρακτικά.

(Στο σημείο αυτό η Βουλευτής κ. Κυριακή Μάλαμα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς λοιπόν, θέσαμε το θέμα και στον περιφερειάρχη Κεντρικής Μακεδονίας από το βήμα της Ειδικής Μόνιμης Επιτροπής των Περιφερειών στις 20 Ιανουαρίου. Ο κ. Τζιτζικώστας ο οποίος συμμετείχε σε εκείνη τη συνεδρίαση ως Πρόεδρος της Ένωσης Περιφερειών δεν μπήκε καν στον κόπο να μας απαντήσει. Στη συνέχεια απευθυνθήκαμε στον Υπουργό Υποδομών, κ. Καραμανλή, ο οποίος μας είπε ότι είναι αναρμόδιος και η αρμοδιότητα είναι σε σας και πέταξε το μπαλάκι στο Υπουργείο Εσωτερικών για να βρει μια λύση.

Εμείς σας ρωτάμε και θέλουμε μία ξεκάθαρη απάντηση. Υπάρχουν πραγματικά αυτά τα λεφτά για το αντιπλημμυρικό της Συκιάς και για την ανακατασκευή της γέφυρας, ναι ή όχι; Γιατί από το 2020 η Αντιπεριφέρεια Χαλκιδικής δεν υλοποιεί τη σύμβαση που υπέγραψε το 2020; Τότε υπήρχαν τα λεφτά και μετά χάθηκαν τα λεφτά; Πού πήγαν τα λεφτά;

Εάν δεν υπάρχουν, λοιπόν, λεφτά γιατί εξαγγέλθηκε το έργο και σήμερα ο αντιπεριφερειάρχης κρύβεται και μιλάει για το συγκεκριμένο θέμα μόνο μέσω διαρροών στα μέσα μαζικής ενημέρωσης της Χαλκιδικής; Εσείς έχετε χρήματα να δώσετε για να γίνει το έργο, ναι ή όχι;

Τέλος, οι πολίτες της Συκιάς, οι μαθητές και οι οικογένειές τους, περιμένουν και μια συγγνώμη για την τεράστια ταλαιπωρία που υφίστανται. Από ποιον θα την ακούσουν, κύριε Υπουργέ; Από εσάς; Από τον κ. Τζιτζικώστα; Από τον κ. Καραμανλή; Από τον αντιπεριφερειάρχη Χαλκιδικής; Από ποιον;

Συνεπώς, εάν έχετε κάτι να προσθέσετε σ’ αυτή τη συζήτηση, είναι συγκεκριμένες ημερομηνίες και συγκεκριμένα ποσά, για να μπορούμε μετά κι εμείς να ανανεώσουμε το ραντεβού μαζί σας, ώστε να δούμε εάν λέτε αλήθεια ή εάν στα δύσκολα πετάτε ο ένας την αρμοδιότητα στον άλλον, όπως κάνατε και με την πρόσφατη κακοκαιρία όπου εγκλωβίστηκε όλη η Ελλάδα στα χιόνια.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κυρία Μάλαμα.

Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Επειδή αναφερθήκατε στο θέμα των αποκαταστάσεων από φυσικές καταστροφές, θα επανέλθω στο τέλος της δευτερολογίας μου.

Όσον αφορά το πρώτο που είπατε θα ήθελα να πω πως δεν δίνουμε χρήματα από το Υπουργείο Εσωτερικών για έργο το οποίο είναι ενταγμένο στο Πρόγραμμα Δημοσίων Επενδύσεων της περιφέρειας, αλλά σε συνεννόηση με το Υπουργείο Ανάπτυξης έχει ενταχθεί το έργο και, άρα, έχει προϋπολογιστεί το συνολικό ποσό. Απλώς τι πρέπει να γίνει; Να αυξηθεί το όριο πληρωμών. Διότι, ξέρετε, όταν έχουμε ένα έργο στο Πρόγραμμα Δημοσίων Επενδύσεων, αυτό υλοποιείται τμηματικά και έτσι αποδεσμεύονται και οι πόροι για την πληρωμή του αναδόχου του έργου μέχρι την ολοκλήρωσή του.

Αυτό που σας είπα στην πρωτολογία μου είναι ότι σε συνεννόηση με την αντιπεριφέρεια θα υποβληθεί έγγραφο για αύξηση του ορίου κατά 1.308.000 και σε συνεννόηση με τον κ. Τσακίρη από το Υπουργείο Ανάπτυξης θα γίνει η δέουσα αντιμετώπιση από τις υπηρεσίες, ώστε να βρεθεί η αύξηση του προϋπολογισμού που απαιτείται για να γίνει γρήγορα η κατεδάφιση και η ανέγερση της γέφυρας.

Αν μιλάγαμε για φυσική καταστροφή σε ένα έργο που δεν ήταν ενταγμένο σε ένα Πρόγραμμα Δημοσίων Επενδύσεων, θα μιλάγαμε για άλλου είδους αντιμετώπιση και σύμφωνα με το πλαίσιο της κρατικής αρωγής με χρηματοδότηση και από το Υπουργείο Εσωτερικών. Αυτό όταν μιλάμε για τέτοια αποκατάσταση υποδομών.

Χαρακτηριστική περίπτωση ενός τέτοιου παραδείγματος όπως αυτού που θέτετε είναι η περίπτωση των σεισμών που είχαμε τον Μάρτιο του 2021 στη Θεσσαλία, όπου το Υπουργείο Εσωτερικών χρηματοδότησε τη γέφυρα στο Βλαχογιάννι με 5.000.000 ευρώ από το Πρόγραμμα Δημοσίων Επενδύσεων με έκτακτη χρηματοδότηση, προκειμένου να προχωρήσει η αποκατάσταση της γέφυρας από την αρχή.

Όμως, εδώ μιλάμε για κάτι άλλο. Πρόκειται για ένα έργο το οποίο ήταν ενταγμένο στο Πρόγραμμα Δημοσίων Επενδύσεων και χρειάζεται επιπλέον ταμειακή διευκόλυνση για να προχωρήσει. Αυτό θα κάνουμε άμεσα και αυτή είναι τουλάχιστον η δική μου δέσμευση μετά από τις δύο συνεννοήσεις με τον αντιπεριφερειάρχη και τον κ. Τσακίρη, προκειμένου να μπορέσουμε να απαλύνουμε την ταλαιπωρία των πολιτών στους οποίους αναφέρεστε.

Σαν Κυβέρνηση πάντως έχουμε αποδείξει ότι όπου υπάρχουν φυσικές καταστροφές, είμαστε δίπλα για να στηρίξουμε τους πολίτες που έχουν υποστεί οποιαδήποτε ταλαιπωρία ή ζημιά στις περιουσίες τους και φυσικά στους δήμους και τις περιφέρειες για να αποκαταστήσουν τις υποδομές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε πολύ, κύριε Υπουργέ.

Συνεχίζουμε με έναν κύκλο ερωτήσεων αρμοδιότητας του Υπουργείου Υγείας. Τις ερωτήσεις θα απαντήσει ο Υπουργός Υγείας κ. Αθανάσιος Πλεύρης.

Εισερχόμαστε στην τρίτη με αριθμό 350/31-1-2021 επίκαιρη ερώτηση δεύτερου κύκλου του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Υγείας, με θέμα: «Προβλήματα στη λειτουργία του Γενικού Νοσοκομείου Αργολίδας».

Κύριε Πουλά, έχετε τον λόγο.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κύριε Υπουργέ, το Γενικό Νοσοκομείο Αργολίδας, με τις δυο νοσηλευτικές μονάδες του Άργους και του Ναυπλίου αντιμετωπίζει σοβαρά προβλήματα λειτουργίας, τα οποία δυσχεραίνουν την καθημερινότητα των πολιτών και του υγειονομικού προσωπικού.

Πιο ειδικά: Στη νοσηλευτική μονάδα του Άργους όσο και στου Ναυπλίου υπηρετούν από ένας παιδίατρος. Αυτή τη στιγμή υπάρχει ένας παιδίατρος στη μία νοσηλευτική μονάδα και ένας στην άλλη. Όπως αντιλαμβάνεστε, η λειτουργία της παιδιατρικής κλινικής είναι αδύνατη. Παρ’ όλο που έχει φτιαχτεί εδώ και αρκετό χρονικό διάστημα, αυτή τη στιγμή είναι αδύνατη η λειτουργία της.

Επίσης, θέλω να επισημάνω ότι λειτουργούν και δύο μαιευτικά τμήματα στα οποία γίνονται αρκετοί τοκετοί και πολλές φορές τυχαίνει οι τοκετοί αυτοί να γίνονται χωρίς την παρουσία παιδιάτρου.

Όσον αφορά τώρα την εφημεριακή κάλυψη του τμήματος της παιδιατρικής να ξέρετε ότι αντιμετωπίζουν πάρα πολλά προβλήματα. Δεν καλύπτονται και αναγκάζονται να μετακινούν γιατρό από το Κέντρο Υγείας Λυγουριού, ενώ έχει μπει στις εφημερίες κι ένας γιατρός με μπλοκάκι.

Επίσης , ένα άλλο μεγάλο πρόβλημα είναι η ουρολογική κλινική, στην οποία υπηρετεί ένας μόνο γιατρός. Έχει ζητηθεί επικουρικό προσωπικό. Υπάρχει επικουρικός γιατρός, ο οποίος θέλει να μπει, αλλά δεν έχει υπογραφεί ακόμα. Καθυστερεί η εξέλιξη της κρίσης και της πρόσληψης του.

Πού υπάρχει το πρόβλημα; Το πρόβλημα υπάρχει γιατί στην Περιφέρεια Πελοποννήσου δεν υπάρχει συντονισμός. Υπάρχει ασθενής που ξεκίνησε από τη Μεσσηνία έφτασε στο Άργος, στο Άργος δεν βρήκε ουρολόγο και αναγκάστηκε να έρθει στην Αθήνα και όχι για τόσο σοβαρό λόγο. Αυτό δείχνει την έλλειψη συντονισμού. Θα πρέπει τα νοσοκομεία να γνωρίζουν ποιο τμήμα εφημερεύει και να συνεργάζονται μεταξύ τους.

Τα ερωτήματα που τίθενται, λοιπόν, είναι τι λύσεις θα δώσετε σε αυτά τα προβλήματα που σας είπα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Πουλά.

Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πουλά, πράγματι αναφέρεστε σε ένα θέμα το οποίο αντιμετωπίζει το συγκεκριμένο νοσοκομείο παρ’ όλες τις προσπάθειες που έχουν γίνει για να καλυφθεί.

Θυμίζω απλώς ότι ξεκίνησε με μια απλή μετακίνηση ιατρού ειδικότητας παιδιατρικής, η οποία όμως στη συνέχεια έλαβε άδεια ανατροφής τέκνου. Στη συνέχεια έγινε αίτημα στο Υπουργείο Υγείας για θέση επικουρικού, η οποία καλύφθηκε μέχρι τις 8-2-2021, όπου παραιτήθηκε ο γιατρός για άσκηση ιδιωτικού έργου. Εν συνεχεία, για να καλυφθεί το κενό, επιχειρήθηκε να γίνει με έκδοση δελτίου παροχής υπηρεσιών και η διαδικασία η συγκεκριμένη διατηρήθηκε και ο ιδιώτης γιατρός θα προσφέρει τις υπηρεσίες του μέχρι το Μάρτη του 2022 και θα συνεχιστεί. Παράλληλα, όλες οι προσπάθειες που έγιναν με τον Ιατρικό Σύλλογο Αργολίδας, παρά τις πολύ καλές σχέσεις και το κλίμα αμοιβαίας εκτίμησης που υπάρχει, έχουν καταστεί άκαρπες.

Προς αυτή την κατεύθυνση έχουν αποσταλεί δύο θέσεις, προκειμένου να καλυφθούν οι ανάγκες της παιδιατρικής υπηρεσίας, με ειδικότητα παιδιατρική και χρονική διάρκεια ενός έτους. Η διαδικασία αυτή είναι σε εξέλιξη, αναμένεται η έγκριση, δηλαδή, από το Υπουργείο Υγείας προκειμένου να προχωρήσει τώρα με την έναρξη του 2022 το επικουρικό προσωπικό, ενώ παράλληλα έχουν σταλεί στο Υπουργείο για έγκριση δύο επιπλέον θέσεις ιατρικού επικουρικού προσωπικού στις κατηγορίες ουρολογίας και παθολογίας.

Η πραγματικότητα είναι ότι δεν είχε καλυφθεί η συγκεκριμένη θέση. Από την πλευρά του Υπουργείου Υγείας πλέον με τις νέες θέσεις επικουρικών θα εξαντλήσουμε τις δυνατότητες, ώστε να προχωρήσει η διαδικασία που αναφέρατε του συγκεκριμένου επικουρικού και σε κάθε περίπτωση να καλυφθούν και οι ανάγκες οι οποίες υπάρχουν και με την παροχή υπηρεσιών κατ’ αποκοπή από ιδιώτες ιατρούς.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πουλά, έχετε τον λόγο για τη δευτερολογία σας.

**ΑΝΔΡΕΑΣ ΠΟΥΛΑΣ:** Κύριε Υπουργέ, πραγματικά σας άκουσα με προσοχή.

Θα ήθελα να επισημάνω δύο πράγματα. Πρώτον, ο παιδίατρος, που υπηρετεί αυτή τη στιγμή στη νοσηλευτική μονάδα του Άργους, τον άλλο μήνα φεύγει. Έχει πάρει θέση στο νοσοκομείο των Αθηνών. Άρα εκεί έχουμε θέμα.

Πέρα από αυτό να ξέρετε ότι ο παιδίατρος αυτός καλύπτει και το εμβολιαστικό κέντρο, γιατί ξέρετε πολύ καλά ότι όλα τα εμβολιαστικά κέντρα έχουν μπει μέσα στα νοσοκομεία, οπότε ο παιδίατρος του νοσοκομείου θα καλύψει και τις ανάγκες των παιδιών από πέντε έως έντεκα ετών.

Τώρα όσον αφορά το δεύτερο θέμα, να ξέρετε ότι για τους παιδιάτρους έχουν προκηρυχθεί τέσσερις θέσεις, αλλά οι κρίσεις τους αργούν. Υπάρχει τεράστιο θέμα. Γιατί δεν τελειώνουν οι κρίσεις, έτσι ώστε να πάνε να στελεχώσουν τα τμήματα;

Υπάρχει και το πρόβλημα της ουρολογικής. Ο ουρολόγος είναι ένας. Αυτή τη στιγμή στην προκήρυξη που τρέχει, γιατί δεν γίνονται γρήγορες διαδικασίες να στελεχωθεί το τμήμα και να προσληφθεί και ένας επικουρικός επιπλέον για να μπορέσει το τμήμα να λειτουργήσει, δηλαδή τις ημέρες που εφημερεύει η νοσηλευτική μονάδα του Άργους;

Και ένα άλλο πρόβλημα που θέλω να αναφέρω ήταν από το περιστατικό που έγινε με την ογδονταπεντάχρονη που αφορούσε τη διαδικασία της επέμβασης της, γιατί είχε υποστεί ένα κάταγμα στο ισχίο και δεν μπορούσαν να βρουν τα υλικά να τα φέρουν άμεσα για να γίνει το χειρουργείο της γυναίκας.

Αυτό το πρόβλημα, όπως ξέρετε, υπάρχει σε όλα τα μέρη της Ελλάδος. Και δεν είναι μόνο στα ορθοπεδικά. Το ίδιο φαινόμενο παρατηρείται και στα οφθαλμολογικά υλικά, τουλάχιστον στην Αργολίδα, που μπορώ εγώ να σας πω. Δηλαδή, τελειώνει ο προϋπολογισμός, δεν στέλνετε χρήματα και αδυνατεί το νοσοκομείο μετά να καλύψει περιστατικά τέτοιου είδους, με αποτέλεσμα να μένουν πέντε, δέκα, δεκαπέντε μέρες μέσα στο νοσοκομείο μέχρις ότου χειρουργηθούν. Και χρειάζεται να χειρουργηθούν. Δεν είναι ένα περιστατικό χρόνιο, το οποίο μπορείς να το μεταθέσεις έναν μήνα μετά. Είναι περιστατικά επείγοντα, είναι κατάγματα τα οποία θα πρέπει να χειρουργηθούν άμεσα.

Εδώ πρέπει να δείξετε ότι το κράτος είναι συμμέτοχο σε αυτή την ιστορία και ότι μπορεί να δίνει χρήματα από τον προϋπολογισμό για να καλύψει αυτές τις ανάγκες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Πουλά.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ξεκινώντας από το τελευταίο να πω ότι σε όσα νοσοκομεία υπήρξαν θέματα προϋπολογισμού, έγιναν εγκρίσεις για αύξηση του προϋπολογισμού. Επίσης, εκεί που υπήρχε θέμα ταμειακής ρευστότητας, υπήρξε πίεση και από το Υπουργείο προκειμένου να δοθούν τα χρήματα, αλλά και από τον ΕΟΠΥΥ, ο οποίος, ουσιαστικά, το σύνολο των ποσών που ήταν να διαθέσει στα νοσοκομεία, τα διέθεσε.

Γνωρίζω το συγκεκριμένο περιστατικό -και ζήτησα να ενημερωθώ- το οποίο αναφέρετε. Στην πραγματικότητα οι πιστώσεις μπορούσαν να υπάρξουν. Δεν υπήρξε ποτέ θέμα να σταματήσουν να γίνονται έκτακτα χειρουργεία. Επίσης, όσον αφορά τις ΥΠΕ, κάθε φορά που χρειάζονται επιπλέον πίστωση και αφορούν αυτά τα χρήματα, αυτά εγκρίνονται από το ΚΕΣΥΠΕ.

Αναφορικά τώρα με το θέμα του νοσοκομείου το οποίο λέτε και για την ουρολογική, είναι σε εξέλιξη μία θέση. Προσπαθούμε οι κρίσεις να επιταχύνονται.

Από εδώ και πέρα, όσον αφορά τις προκηρύξεις που θα έχουμε στην πορεία, πέρα από τα κίνητρα τα οποία έχουμε συζητήσει και στις αντίστοιχες επιτροπές, θα ακολουθήσουμε την εξής πρακτική: Για τους επτακόσιους γιατρούς, που είναι για το 2022, δεν θα υπάρξει μαζική προκήρυξη για όλες τις θέσεις, αλλά θα ξεκινήσουν οι προκηρύξεις από τις περιοχές που παρουσιάζεται ιδιαίτερο πρόβλημα. Και εκεί όσοι θα λάβουν τις συγκεκριμένες θέσεις, θα έχουν υποχρέωση να μείνουν, για να μην παρατηρείται το φαινόμενο να γίνονται διαφορετικές προκηρύξεις και κατά βάση να υπάρχει απουσία στελεχών, όταν υπάρχουν οι μεγάλες προκηρύξεις της Αθήνας και της Θεσσαλονίκης.

Άρα θα οδηγηθούμε σε μία στόχευση προκειμένου να ξεκινάμε με τις προκηρύξεις από εκεί όπου υπάρχει το πρόβλημα και αυτοί που θα καταλαμβάνουν τις θέσεις, δεν θα μπορούν να συμμετάσχουν σε προκηρύξει που θα βγουν αργότερα για τα μεγάλα αστικά κέντρα.

Είναι ένα σχέδιο το οποίο επιμελείται η Αναπληρώτρια Υπουργός κ. Γκάγκα και πολύ σύντομα -για την προκήρυξη των επτακοσίων ιατρών, που υπολογίζουμε ότι θα είναι προς τα τέλη του πρώτου εξαμήνου του 2022 ή στα μέσα, δηλαδή μετά τον Απρίλιο- θα μπορέσουμε να το παρουσιάσουμε, ώστε, τουλάχιστον, οι θέσεις στις περιοχές όπου παρουσιάζεται μια απροθυμία στελέχωσης, να μπορούν -επειδή θα αφορούν σε αυτές τις περιοχές οι συγκεκριμένες θέσεις- να στελεχωθούν.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Συνεχίζουμε με τη δωδέκατη με αριθμό 361/31-1-2022 επίκαιρη ερώτηση δεύτερου κύκλου της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Υγείας**,** με θέμα: «Επείγουσα στελέχωση του ογκολογικού τμήματος του Νοσοκομείου Γιαννιτσών».

Κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Κύριε Υπουργέ, την Παρασκευή ήταν η Παγκόσμια Ημέρα κατά του Καρκίνου και το Ογκολογικό Τμήμα του Νοσοκομείου των Γιαννιτσών απειλείται με κλείσιμο.

Κοιτάξτε, γιατί υπάρχουν αυτές οι ημέρες; Ποιος θέλει να δώσει έμφαση ή, αν θέλετε, πρωτοκαθεδρία σε ένα τόσο δυσάρεστο γεγονός, όπως στον καρκίνο; Αυτές οι ημέρες υπάρχουν -και άλλες αντίστοιχες- γιατί διαπιστώνεται ένα έλλειμμα ευαισθητοποίησης σε μια κατηγορία τραγική των συμπολιτών μας, στη θέση των οποίων μπορεί να βρεθεί ο καθένας από εμάς.

Επομένως αυτή η ημέρα, κύριε Υπουργέ, είναι για εσάς ή και για εμένα, αν θέλετε, ως πολιτικός -για να μην το πάρετε προσωπικά- μια, θα έλεγα, υπόμνηση καθήκοντος που αμελείται, ελπίζω με «αι» και όχι με «ε».

Κοιτάξτε, ο καρκίνος είναι η δεύτερη κύρια αιτία θανάτου παγκοσμίως. Τα θύματα παγκοσμίως είναι 9,6 εκατομμύρια, οι περιπτώσεις νέου καρκίνου κάθε χρόνο είναι εξήντα οκτώ και τριάντα τρεις χιλιάδες είναι τα θύματα στη χώρα μας. Πολλοί εξ αυτών, βέβαια, κερδίζουν αυτή τη μάχη.

Οι βασικοί σύμμαχοι για την επικράτηση σε αυτή τη μάχη είναι η πρόληψη και η έγκαιρη διάγνωση. Και, βεβαίως, το κράτος θα πρέπει να βρεθεί σύμμαχος στο πλευρό αυτών των ανθρώπων που δοκιμάζονται, γι’ αυτό και χρειαζόμαστε ένα ισχυρό και λειτουργικό σύστημα υγείας. Χρειαζόμαστε, βεβαίως, ένα εθνικό σύστημα υγείας το οποίο θα είναι ανθεκτικό και ευρύχωρο με την έννοια ότι θα χωράει όλους τους πιο άτυχους από τους συμπολίτες μας, στους οποίους ενδεχομένως θα πρέπει να διοχετευτεί η συντριπτική πλειοψηφία των πόρων.

Οι ποιοτικοί δείκτες του ΕΣΥ επομένως δεν θα εξαρτηθούν από τους μέσους όρους ή -αν θέλετε- από τους υπολογισμούς κόστους-οφέλους, αλλά από το πόσο κοντά μπορούν να βρεθούν σε αυτή τη δύσκολη στιγμή στους συμπολίτες μας από την πρώτη στιγμή της πρόληψης ή και της διάγνωσης, μέχρι -αν θέλετε- και την αποκατάστασή τους ή ακόμη και την τραγική στιγμή του θανάτου, που πρέπει να γίνεται πάντα με όρους αξιοπρέπειας, κύριε Υπουργέ.

Και έρχομαι τώρα στο προκείμενο. Η κατεπείγουσα και σωτήρια στελέχωση του ογκολογικού τμήματος του Νοσοκομείου των Γιαννιτσών είναι το ζητούμενο σήμερα. Πριν από τρεις μήνες είχαμε την ευκαιρία να τα ξαναπούμε πάλι για την τραγική κατάσταση στην οποία βρίσκονται τα Νοσοκομεία Έδεσσας και Γιαννιτσών. Τότε, κύριε Υπουργέ, είχε κλείσει μόλις η μονάδα εντατικής θεραπείας του Νοσοκομείου της Έδεσσας. Με «βαριά κατάγματα» θα έλεγα ότι είναι η αληθής κατάσταση των δύο νοσοκομείων μας. Και μάλιστα είναι γνωστές οι αιτίες για τις τραγικές ελλείψεις ιατρικού προσωπικού. Είναι οι συνταξιοδοτήσεις, οι παραιτήσεις, η έλλειψη κινήτρων για την πρόσληψη νέων, οι αναστολές του ιατρικού προσωπικού.

Και βεβαίως όπως καταλαβαίνετε, εν μέσω πανδημίας τα νοσοκομεία συνεχίζουν να αποδιοργανώνονται. Πρώτα μπήκε λουκέτο στη ΜΕΘ της Έδεσσας, τώρα ακολουθεί το ογκολογικό τμήμα του Νοσοκομείου των Γιαννιτσών. Σε αυτό το τμήμα υπηρετούσαν δύο γιατροί ογκολόγοι. Είναι το μοναδικό ογκολογικό τμήμα του νομού. Υπάρχει υπερκινητικότητα, πολύ μεγάλη επισκεψιμότητα ασθενών, πεντακοσίων σαράντα τον αριθμό. Οι εκατόν σαράντα είναι ασθενείς που παρακολουθούν χημειοθεραπευτικά σχήματα. Οι υπόλοιποι τετρακόσιοι παρακολουθούνται σε τακτά χρονικά διαστήματα. Ωστόσο από τον Νοέμβριο, που αποχώρησε ο πρώτος γιατρός που παραιτήθηκε και λόγω της προχωρημένης εγκυμοσύνης της δεύτερης γιατρού, το τμήμα ανέκοψε -αν θέλετε- την εισαγωγή νέων περιστατικών και από τον Απρίλιο που αρχίζει η άδεια τοκετού της γιατρού, το τμήμα, όπως αντιλαμβάνεστε, αν δεν συμβεί κάτι άλλο, θα κλείσει.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θέλω, κύριε Υπουργέ, να σας μεταφέρω τα αισθήματα της οργής για την εγκατάλειψη και της απογοήτευσης για την κατάρρευση όχι μόνο των πολιτών της Πέλλας αλλά και των εργαζομένων στα δύο νοσοκομεία και στα τέσσερα κέντρα υγείας του νομού για την εγκληματική πολιτική που ακολουθείτε εσείς, η οποία βλέπει την υγεία του λαού ως κόστος που πρέπει να περικοπεί. Αυτό οδήγησε και στο κλείσιμο της ΜΕΘ της Έδεσσας, αυτό θα οδηγήσει και στο κλείσιμο του ογκολογικού τμήματος στο Νοσοκομείο Γιαννιτσών και δεν ξέρω και τι άλλο ακολουθεί, κύριε Υπουργέ, ακυρώνοντας βέβαια τις προσπάθειες όλων αυτών των φορέων, που τα προηγούμενα χρόνια φρόντισαν να υπάρξει αυτό το λειτουργικό και καλά οργανωμένο χημειοθεραπευτικό ογκολογικό τμήμα στο Νοσοκομείο των Γιαννιτσών.

Κύριε Υπουργέ, εάν αδιαφορήσετε για την επίλυση του ζητήματος αυτού, αδιαφορείτε και για την περίθαλψη των πολιτών της Πέλλας. Και θα έλεγα μάλιστα ότι στέλνετε εκ νέου τους ασθενείς στα νοσοκομεία της Θεσσαλονίκης, όπως συνέβαινε πριν από το 1985. Ξέρουμε ότι είστε, εν πάση περιπτώσει, νοσταλγός της περιόδου πριν από το ΕΣΥ και ότι η Κυβέρνησή σας έχει ορκιστεί να πάρει πίσω όλες τις κατακτήσεις της Μεταπολίτευσης.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ.

**ΘΕΟΔΩΡΑ ΤΖΑΚΡΗ:** Θεωρώ ότι θα πρέπει οπωσδήποτε να επιλυθεί το θέμα της στελέχωσης του ογκολογικού τμήματος του Νοσοκομείου των Γιαννιτσών με δύο τουλάχιστον γιατρούς.

Δεν ξέρω, κύριε Υπουργέ. Θα δώσετε κίνητρα για να προσληφθούν νέοι; Θα φέρετε γιατρούς από άλλα νοσοκομεία; Δεν ξέρω τι πρέπει να κάνετε, είστε Κυβέρνηση. Οπωσδήποτε όμως πρέπει να δώσετε λύση.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κύριος Υπουργός για την πρωτολογία του.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Τζάκρη, η αντιμετώπιση του καρκίνου είναι από τις βασικές προτεραιότητες της συγκεκριμένης Κυβέρνησης. Και ειδικά γι’ αυτό το θέμα πιστεύω ότι δεν μπορεί να γίνεται μικροκομματική, μικροπολιτική προσέγγιση. Γιατί αλίμονο αν υπήρχε Υπουργός Υγείας οποιασδήποτε κυβέρνησης που θα έβαζε το κομμάτι της αντιμετώπισης του καρκίνου και της διευκόλυνσης των ογκολογικών ασθενών σε ισορροπίες, όπως πήγατε να τις παρουσιάσατε, λες και εδώ έχουμε μία ανάλγητη κυβέρνηση που θέλει να αφήσει τους ογκολογικούς ασθενείς χωρίς την περίθαλψη που πρέπει.

Και γι’ αυτόν τον λόγο στις βασικές προτεραιότητες που έχει θέσει η Κυβέρνησή μας είναι αφ’ ενός οι προληπτικές εξετάσεις όπου ένα μεγάλο κομμάτι του Ταμείου Ανάκαμψης δίνεται με συγκεκριμένα κονδύλια προκειμένου να υπάρξει προληπτικός έλεγχος ξεκινώντας με τον καρκίνο του μαστού με συγκεκριμένο πρόγραμμα -που θα πάρει και το όνομα της Φώφης Γεννηματά αυτό- αλλά και σε άλλες μορφές πρόληψης, που δείχνει την προτεραιότητα την οποία έχουμε.

Αντιστοίχως και για τη βόρεια Ελλάδα, από τη Διεθνή Έκθεση Θεσσαλονίκης, ο Πρωθυπουργός έχει προαναγγείλει ότι θα υπάρξει ογκολογικό νοσοκομείο στη Θεσσαλονίκη, που θα εξυπηρετεί σε μεγάλο βαθμό τις ανάγκες οι οποίες υπάρχουν στη βόρεια Ελλάδα.

Αναφορικώς τώρα με το Νοσοκομείο των Γιαννιτσών, στο Νοσοκομείο των Γιαννιτσών πράγματι η συγκεκριμένη μονάδα ήταν στελεχωμένη με δύο ιατρούς, τον διευθυντή του παθολογικού τμήματος, ο οποίος υπέβαλε αίτηση παραίτησης, και μία επιμελήτρια, η οποία κυοφορεί και θα αποχωρήσει με άδεια τοκετού. Αυτή τη στιγμή στο νοσοκομείο υπάρχουν έξι οργανικές θέσεις, που είναι όλες καλυμμένες και μία παθολογικής ογκολογίας, η οποία είναι επίσης καλυμμένη. Παρ’ όλο που είναι καλυμμένες οι συγκεκριμένες θέσεις, λόγω των έκτακτων αναγκών οι οποίες υπάρχουν, το Γενικό Νοσοκομείο Γιαννιτσών προέβη σε αίτημα πρόσληψης επικουρικού ιατρού ειδικότητας παθολογίας-ογκολογίας, η οποία και θα προχωρήσει, ενώ έχει υποβάλει και αίτημα συνεργασίας με ιδιώτη ιατρό της ίδιας κατηγορίας με το καθεστώς παροχής υπηρεσιών, προκειμένου να διασφαλιστεί η ομαλή λειτουργίας της μονάδας. Παράλληλα έχει προκηρυχθεί και μία θέση επιμελητή Β΄ Παθολογικής Ογκολογίας και η διαδικασία διορισμού του ιατρού έχει ολοκληρωθεί.

Μπορώ να σας διαβεβαιώσω ότι ακόμα και όταν έρθει ο χρόνος να λάβει την άδεια κύησης η συγκεκριμένη ιατρός, δεν θα υπάρξει κανένα πρόβλημα λειτουργίας στην ογκολογική μονάδα των Γιαννιτσών και θα συνεχίσει να λειτουργεί και να εξυπηρετεί τους ογκολογικούς ασθενείς.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Τζάκρη.

**ΘΕΟΔΩΡΑ ΤΖΑΚΡΗ:** Ευχαριστώ, κύριε Πρόεδρε.

Κύριε Υπουργέ, η πανδημία ήταν η χρυσή ευκαιρία για την Κυβέρνησή σας προκειμένου να ενισχύσετε το ΕΣΥ, δηλαδή τα νοσοκομεία, και με προσωπικό και με εξοπλισμό. Πολλώ δε μάλλον που δεν υπήρχαν οι δημοσιονομικοί -εξ Ευρώπης κυρίως- περιορισμοί που υπήρχαν στο παρελθόν. Πλην όμως δεν το πράξατε, γιατί δεν πιστεύετε στο δημόσιο σύστημα υγείας, κύριε Υπουργέ, και αυτό το δείξατε από την αρχή. Γι’ αυτό και η πρωτοβάθμια περίθαλψη θα έλεγα ότι είναι αφημένη στην τύχη της. Να μη σας πω ότι είναι χρεωμένη στις πλάτες των πολιτών. Η επιδημιολογική επιτήρηση είναι όνειρο θερινής νυκτός καθώς επιμένετε στη μη συνταγογράφηση των τεστ και μάλιστα στις υπερτιμολογήσεις. Αυτό θα έλεγα ότι πολλαπλώς εκθέτει την Κυβέρνησή σας σε σύγκριση με την επίσης συντηρητική κυβέρνηση της Κύπρου. Και, βεβαίως, δεν υπάρχει έλεγχος των ασθενών κατ’ οίκον, επειδή λείπουν οι οικογενειακοί ιατροί, με αποτέλεσμα οι πολίτες να φτάνουν στα νοσοκομεία σε κακό χάλι εξαιτίας σας, κύριε Υπουργέ, και όχι εξαιτίας της αμέλειάς τους, όπως εσείς ισχυρίζεστε.

Και, βεβαίως, στα νοσοκομεία δεν υπάρχει επάρκεια κλινών ΜΕΘ, όπως ευαγγελίζονται το μωσαϊκό θαύμα. Αντιθέτως, υπάρχουν τεράστιες ελλείψεις σε βασικό εξοπλισμό. Υπάρχουν θανατηφόρες θα έλεγα σε κάποιες περιοχές ελλείψεις ακόμα και στην παροχή οξυγόνου. Και, βεβαίως, είναι υποστελεχωμένα και σε κάθε περίπτωση εγκαταλελειμμένα.

Οι καταγγελίες, βέβαια, για την πολύπαθη -μιας και αναφερθήκατε σε αυτή- κεντρική Μακεδονία των οκτώ χιλιάδων νεκρών, έγιναν συχνά και από δικούς σας ανθρώπους, οι οποίοι μάλιστα ζήτησαν και τον καταλογισμό ευθυνών. Και μάλιστα όχι μόνο κατά το δεύτερο κύμα, κύριε Υπουργέ, πριν αναλάβετε εσείς τα καθήκοντά σας, αλλά και κατά τη διάρκεια της μετάλλαξης «Δέλτα» το φθινόπωρο του 2021.

Δεν θα σταματήσω με κάθε ευκαιρία να ζητώ να πέσει άπλετο φως στις τριτοκοσμικές συνθήκες και στις άνισες διαδικασίες που χαρακτήρισαν τον χαμό των μυρίων του βορρά, κύριε Υπουργέ. Και μάλιστα μπορώ να σας πω ότι η συγκάλυψη τόσων πολλών αποτρέψιμων θανάτων είναι αδύνατη ακόμη και για πιο οργανωμένα καθεστώτα παρασιώπησης.

Θα έλεγα μάλιστα, κύριε Υπουργέ, ότι οι θάνατοι από COVID σε λίγο θα υπερβούν ακόμα και τα θύματα του εμφυλίου και εσείς ακόμα πιστεύετε ότι θα ξεχαστούν ή ότι, εν πάση περιπτώσει, θα πειστούν οι πολίτες από τις υποκριτικές ερωτήσεις σας γιατί πεθαίνουν οι Έλληνες.

Εγώ θα έλεγα να σταματήσετε αυτές τις απαντήσεις σε δήθεν υποχρεωτικές ερωτήσεις και να μου απαντήσετε ακόμα και με αυτή την ευκαιρία γιατί περάσαμε σε νεκρούς ακόμη και τη Βρετανία. Γιατί ενώ η Ολλανδία καταγράφει καθημερινά εκατόν δώδεκα χιλιάδες νέα περιστατικά έχει μόλις επτά νεκρούς; Και μη βιαστείτε να μου πείτε για τις διαφορές στα επίπεδα του εμβολιασμού, γιατί θα σας παραπέμψω να δείτε τα στοιχεία μεταξύ των δύο χωρών ακόμη και όταν βρισκόμασταν στα ίδια εμβολιαστικά επίπεδα.

Με λίγα λόγια, κύριε Υπουργέ, θέλω να σταματήσετε σε αυτό το θέμα να κρύβεστε πίσω από το δάχτυλό σας και πίσω βέβαια από την ομοφωνία των μέσων σας. Εσείς ο ίδιος πρόσφατα φροντίσατε να ενισχύσετε τα κανάλια με 4 ακόμη εκατομμύρια. Σας αρκούν οι ατελείωτοι μονόλογοι, όπου στο τέλος, αντί να απολογείστε, ετοιμάζετε τον εαυτό σας ακόμη και για τιμητική παρασημοφόρηση.

Θα επανέλθω στο προκείμενο. Πραγματικά, κύριε Υπουργέ, οι καρκινοπαθείς είναι αυτοί που έχουν πληγεί περισσότερο από την πανδημία και εξαιτίας, αν θέλετε, της επίδρασης που είχε η πανδημία στις διαδικασίες διαγνωστικών ελέγχων, αλλά, εκτιμώ, και στην ίδια τη θεραπεία τους. Στο πλαίσιο αυτό έρχεται βεβαίως και το κλείσιμο του Ογκολογικού Τμήματος στο Νοσοκομείο των Γιαννιτσών.

Τι ζητάμε ακριβώς, κύριε Υπουργέ, από εσάς; Ζητάμε να επιδείξετε στους καρκινοπαθείς κατοίκους της Πέλλας μέρος της στοργής που έχετε επιδείξει προκλητικά, αν θέλετε, προς τον ρίψασπι της πανδημίας ιδιωτικό τομέα.

Σας ζητάμε να επιδείξετε μέρος της στοργής που επιδείξατε προς τα μεγάλα επιχειρηματικά συμφέροντα, που κακώς ονομάζονται ιατρικά συμφέροντα, γιατί δεν έχουν καμμία σχέση με την ιατρική επιστήμη, αλλά με τα πολιτικά μονοπώλια και βεβαίως, κύριε Υπουργέ, να μην επικαλείστε τις λιγοστές επιτάξεις ιδιωτών γιατρών, παίζοντας με τις λέξεις, ιδιώτης γιατρός ή ιδιωτικός τομέας, γιατί αντιλαμβάνεστε ότι αυτό μάς υποτιμά.

Κοιτάξτε, μας είπατε ότι η στελέχωση του Ογκολογικού Τμήματος του Νοσοκομείου των Γιαννιτσών θα γίνει με την πρόσληψη, όπως είπατε, με επικουρικό γιατρό. Δεν ξέρω αν το έχετε εξασφαλίσει, αν έχει αποδεχθεί κανένας, γιατί δυστυχώς όλες οι προκηρύξεις για την πρόσληψη επικουρικών γιατρών στα νοσοκομεία της Έδεσσας και των Γιαννιτσών, κύριε Υπουργέ, αποβαίνουν άγονες. Οπότε φοβάμαι ότι, αν δεν το έχετε εξασφαλίσει, δεν είναι καθόλου βέβαιο ότι αυτό θα συμβεί, ακόμη και αν προκηρύχθηκε η θέση. Και όπως είπατε με την επίταξη, με τη χρησιμοποίηση κάποιου γιατρού, στο πλαίσιο, προφανώς, των επιτάξεων που έγιναν από τον ιδιωτικό τομέα.

Δεν θεωρώ, κύριε Υπουργέ, ότι αυτό είναι μια μόνιμη λύση ενός σοβαρού προβλήματος για την ορθή στελέχωση του Ογκολογικού Τμήματος στο Νοσοκομείο των Γιαννιτσών, προκειμένου το τμήμα αυτό να συνεχίσει την εύρυθμη λειτουργία του. Θα πρέπει να το κάνετε με έναν τρόπο, ώστε να υπάρξει σε μόνιμη βάση στελέχωση του συγκεκριμένου τμήματος, που είναι τόσο πολύ σημαντικό για την ποιότητα, αν θέλετε, ζωής και περίθαλψης των καρκινοπαθών της Πέλλας.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ο κύριος Υπουργός έχει τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πραγματικά δεν το περίμενα ποτέ ότι θα εμφανιζόταν Βουλευτής του ελληνικού Κοινοβουλίου να συγκρίνει τους θανάτους COVID με τους θανάτους του εμφυλίου. Απορώ, δηλαδή, πού θα φτάσετε τέλος πάντων, κάνοντας κριτική στους θανάτους.

Πάμε να δούμε τους θανάτους. Εμείς δεν έχουμε κανένα πρόβλημα να βλέπουμε τους θανάτους. Θα τους δούμε συνολικά και θα δείτε ότι η χώρα μας είναι στον μέσο όρο της Ευρωπαϊκής Ένωσης. Έχουμε πίεση μεγαλύτερη στους θανάτους το τελευταίο διάστημα το οποίο υπήρξε; Η πίεση είναι συγκεκριμένη και αποτυπώνονται οι λόγοι οι οποίοι υπάρχουν.

Να ξεκινήσω, όμως, από αυτό που είπατε. Αναφέρεστε στη Μεγάλη Βρετανία. Σας παρακαλώ να διαβάσετε τα πρακτικά από την επιτροπή του νομοσχεδίου που θα συζητήσουμε αύριο, που καταψηφίζετε το Παιδιατρικό Νοσοκομείο Θεσσαλονίκης, για να δείτε ότι ο κ. Ξανθός στην επιτροπή μάς εγκάλεσε να μην υιοθετήσουμε το βρετανικό μοντέλο. Ξέρετε ποιο είναι το βρετανικό μοντέλο για τους θανάτους; Το βρετανικό μοντέλο για τους θανάτους είναι ότι, εάν δεν μπεις με ένδειξη COVID, από οτιδήποτε και αν πεθάνεις δεν καταγράφεσαι ως θάνατος COVID και αν περάσουν είκοσι οκτώ μέρες από τη νόσησή σου, πάλι, ακόμα και αν πεθάνεις από COVID, δεν καταγράφεσαι ως θάνατος COVID. Και ο κ. Ξανθός μάς είπε να μην το κάνετε, γιατί έτσι θα δείχνετε 20% λιγότερους θανάτους. Εσείς, λοιπόν, μας συγκρίνετε με μια χώρα που ακολουθεί μια μεθοδολογία που την οδηγεί να έχει 20% λιγότερους θανάτους.

Επιπλέον, αυτή τη στιγμή, όπως σας είπα, είμαστε στον ευρωπαϊκό μέσο όρο και έχουμε κάποια πραγματικά δεδομένα. Τα πραγματικά δεδομένα, κυρία Τζάκρη, είναι ότι τον Σεπτέμβριο, όταν ξεκινούσε και το επόμενο κύμα, το ποσοστό εμβολιασμού στον γενικό πληθυσμό ήταν 57% και στον ελληνικό πληθυσμό 67%. Ήμασταν πολύ κάτω από τον ευρωπαϊκό μέσο όρο, δέκα μονάδες. Αυτή τη στιγμή, με μέτρα τα οποία εσείς δεν ψηφίσατε, έχουμε φτάσει στο 84% στον ενήλικο πληθυσμό και στο 74% στον γενικό πληθυσμό.

Χάρις, λοιπόν, στα μέτρα της υποχρεωτικότητας, που οδήγησαν εσείς να μας κατακρίνετε ότι είναι υποχρεωτικά μέτρα, αυξήθηκε κατά δεκαεπτά μονάδες η εμβολιαστική κάλυψη. Και ναι, αυτή είναι η εμβολιαστική κάλυψη που θα δώσει και καλύτερες συνθήκες στους πολίτες που υπάρχουν, ειδικώς άνω των εξήντα ετών, ώστε, αν νοσήσουν, να μπορέσουν να αντιμετωπίσουν πιο ελαφρά τη νόσο και να μη βρεθούν σε μονάδες εντατικής θεραπείας.

Το 95% των κρουσμάτων, αν δείτε και τους σημερινούς θανάτους, είναι από ηλικίες εξήντα και πάνω. Το δε 87%-88% είναι από εβδομήντα και πάνω και είναι συμπολίτες μας για τους οποίους εμείς έχουμε πάρει μια δύσκολη απόφαση να εμβολιάζονται υποχρεωτικά, αλλιώς να έχουν κυρώσεις, που εσείς δεν στηρίξατε. Και επειδή τώρα έχουμε τον μέσο όρο της Ευρωπαϊκής Ένωσης, θα δείτε και τις μειώσεις που θα υπάρξουν, γιατί δυστυχώς αυτοί οι θάνατοι που έχουμε τώρα είναι από τους συμπολίτες μας οι οποίοι νόσησαν στο τέλος του τέταρτου κύματος από τη «Δέλτα» και δεν ήταν εμβολιασμένοι.

Παράλληλα, είναι γεγονός ότι η χώρα μας και στα δημογραφικά στοιχεία με την Ιταλία μαζί είναι στο 7,4% του πληθυσμού άνω των ογδόντα έναντι του 5,5% του ευρωπαϊκού μέσου όρου, ενώ υπάρχουν και προβλήματα που παρουσιάζονται, ειδικά στα περιφερειακά νοσοκομεία, προβλήματα διαχρονικά, τα οποία υπήρχαν και ποτέ δεν βρέθηκε μια κυβέρνηση με έναν ξεκάθαρο τρόπο να δει τα περιφερειακά νοσοκομεία και τα ποσοστά θνητότητας που υπήρχαν προ COVID.

Αυτά όλα τα θέματα, λοιπόν, εμείς τα αξιολογούμε και δεν τα αξιολογούμε με γνώμονα να ερχόμαστε και να λέμε εάν στον εμφύλιο ήταν περισσότεροι οι θάνατοι απ’ ό,τι στην πανδημία. Και στον αμερικανικό εμφύλιο λιγότεροι πρέπει να ήταν οι θάνατοι από τους θανάτους που έχουν αυτή τη στιγμή οι Ηνωμένες Πολιτείες από την πανδημία.

Είναι δυνατόν να συγκρίνετε τέτοια πράγματα και να έρχεστε στο Βήμα της Βουλής και να τα λέτε με γραμμένη τη δευτερολογία σας, σαν να μην ακούσατε καθόλου τον Υπουργό τι είπε στην πρωτολογία του, απλώς και μόνο επειδή θέλετε να πείτε δυο-τρία πράγματα για να τα γράψουν τα τοπικά μέσα, ότι συγκρίνατε θανάτους του εμφυλίου με θανάτους που είναι από μία πανδημία;

Ακολουθείτε αυτή τη λογική. Εμείς ενδιαφερόμαστε για τους ανθρώπους. Εσείς κοιτάτε τα μέσα μαζικής ενημέρωσης, να μετρήσετε θανάτους για να κάνετε μικροκομματική πολιτική.

**ΘΕΟΔΩΡΑ ΤΖΑΚΡΗ:** …(Δεν ακούστηκε).

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ησυχία.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Για τα δε Γιαννιτσά, κυρία Τζάκρη, μην ανησυχείτε. Θα στελεχώσουμε το νοσοκομείο, θα λειτουργήσει όπως λειτουργεί τώρα, θα γίνει και μεταφορά ιατρών εάν χρειαστεί και υπάρχουν και οι συνθήκες για τις μόνιμες θέσεις κάλυψης.

**ΘΕΟΔΩΡΑ ΤΖΑΚΡΗ:** Εδώ είμαστε και θα τα πούμε.

**ΠΡΟΕΔΡΕΥΩΝ (Γεώργιος Λαμπρούλης):** Πριν περάσουμε στην επόμενη επίκαιρη ερώτηση, επιτρέψτε μου μια ανακοίνωση προς το Σώμα.

Η Διαρκής Επιτροπή Οικονομικών Υποθέσεων και η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτουν την έκθεσή τους στο σχέδιο νόμου του Υπουργείου Οικονομικών: «Κύρωση της από 28.1.2022 Πράξης Νομοθετικού Περιεχομένου "Επείγουσες φορολογικές, τελωνειακές και συναφείς ρυθμίσεις, επείγουσες διατάξεις για τη διασφάλιση του δικαιώματος αποτελεσματικής δικαστικής προστασίας'' (Α΄14)».

Θα συνεχίσουμε με τη δέκατη πέμπτη με αριθμό 365/31-1-2022 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικόλαου Ηγουμενίδηπρος τον Υπουργό Υγείας, με θέμα: «Άρση των γραφειοκρατικών εμποδίων για τους ασθενείς με κοιλιοκάκη».

Κύριε Ηγουμενίδη, έχετε τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Κύριε Υπουργέ, η ερώτησή μου αφορά τους ασθενείς με κοιλιοκάκη, τους ανθρώπους δηλαδή που έχουν δυσανεξία στη γλουτένη και στους οποίους ένα μέρος της θεραπείας τους είναι η εφ’ όρου ζωής διατροφή χωρίς γλουτένη.

Πρώτον, θα ήθελα να σημειώσω, κύριε Υπουργέ, ότι αναγκάζομαι να επανέλθω με επίκαιρη ερώτηση, διότι από τις 30 Ιουλίου 2020, εδώ και ενάμιση χρόνο δηλαδή, έχουμε υποβάλει τρεις ερωτήσεις μαζί με άλλους συναδέλφους του ΣΥΡΙΖΑ, οι οποίες δεν έχουν απαντηθεί από τα Υπουργεία στα οποία απευθυνθήκαμε.

Δεύτερον, οι ασθενείς που είναι «καταδικασμένοι» εφ’ όρου ζωής για διατροφή χωρίς γλουτένη παίρνουν ένα βοήθημα από το κράτος, προκειμένου να προμηθευθούν τα προϊόντα τα οποία χρειάζονται. Και εδώ αρχίζει μια απίστευτη γραφειοκρατική ταλαιπωρία για τους ανθρώπους. Αυτή θα καταγράψω στην πρωτομιλία μου, δεν θα καταγράψω τίποτα άλλο.

Πρώτον, ενώ πρόκειται για εφ’ όρου ζωής θεραπεία, ουσιαστικά απευθύνονται σε γιατρό γαστρεντερολόγο, για να έχουν μηνιαίες ηλεκτρονικές συνταγές για τα σκευάσματα ειδικής διατροφής.

Δεύτερον, οι συνταγές αυτές έχουν ένα συγκεκριμένο στενό χρονικό περιθώριο ολίγων ημερών προκειμένου να εκτελεστούν.

Τρίτον, προκειμένου να μετρούν οι αποδείξεις στον ΕΟΠΥΥ για να αποζημιωθούν οι άνθρωποι, οι αποδείξεις αγοράς πρέπει να αναγράφουν ότι είναι προϊόντα χωρίς γλουτένη. Αυτό δεν γίνεται παντού, με αποτέλεσμα οι ασθενείς να καταφεύγουν στους υπεύθυνους των σουπερμάρκετ, έτσι ώστε να έχουν…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω. Θα πω τα προβλήματα, κύριε Πρόεδρε, και ευχαριστώ για την ανοχή σας. Ας κρατηθεί ο χρόνος ακόμα και από τη δευτερολογία μου.

Απευθύνονται, λοιπόν, στους υπεύθυνους των σουπερμάρκετ, έτσι ώστε στις αποδείξεις να καταγραφεί στον κωδικό του προϊόντος -το γνωστό barcode- ότι είναι προϊόν χωρίς γλουτένη, προκειμένου να προχωρήσει η διαδικασία. Αντιλαμβάνεστε, συνεπώς, τα προβλήματα που έχουν και οι ασθενείς και οι υπεύθυνοι των σουπερμάρκετ με όλη αυτή τη διαδικασία.

Πάμε παρακάτω. Οι αποδείξεις που μαζεύουν έτσι οι ασθενείς κατατίθενται στον ΕΟΠΥΥ και η έγκριση και η κατάθεση των χρημάτων γίνεται μετά από τρεις μήνες. Συνεχίζουμε.

Σαν να μην έφταναν όλα αυτά, κύριε Υπουργέ, με νέα εγκύκλιο τον περασμένο Ιούλιο, τον Ιούλιο του 2021, ο ΕΟΠΥΥ περιορίζει δραματικά τον αριθμό των προϊόντων χωρίς γλουτένη που μπορεί να προμηθευθεί ένας ασθενής με κοιλιοκάκη.

Γιατί έγινε η αλλαγή αυτής της εγκυκλίου; Τι εξυπηρετεί; Ενώ είχαν τη δυνατότητα, έστω με όλα τα προβλήματα που ανέφερα μέχρι τώρα, προμήθειας προϊόντων χωρίς γλουτένη από το ελεύθερο εμπόριο οποιασδήποτε εταιρείας, με την τελευταία εγκύκλιο ουσιαστικά αυτό περιορίζεται. Υπάρχει μήπως η σκέψη να φύγουν από τα σουπερμάρκετ, να έχουν πρόσβαση στα προϊόντα μέσω άλλων μηχανισμών, όπως ειδικά καταστήματα ή από τα φαρμακεία ενδεχομένως; Δεν γνωρίζω, αλλά όντως είναι ερωτηματικό γιατί άλλαξε αυτή η εγκύκλιος του ΕΟΠΥΥ.

Το τελευταίο που θα ήθελα να πω δεν το έχω επιβεβαιώσει, κύριοι Υπουργοί. Οφείλω όμως, εφόσον υπάρχουν αναφορές, και να σας το αναφέρω και, κατά τη γνώμη μου, να το ψάξετε: Ακόμα για τους ασθενείς της κοιλιοκάκης που νοσηλεύονται σε νοσοκομείο δεν υπάρχει ειδική πρόβλεψη της συγκεκριμένης διατροφής που πρέπει να έχουν. Σας είπα ότι δεν το έχω επιβεβαιώσει, αλλά νομίζω ότι είναι υποχρέωση να το ελέγξουμε και να το δείτε και εσείς. Και ουσιαστικά έτσι ολοκληρώνουμε μια σειρά στοιχείων που δείχνουν μια απίστευτη γραφειοκρατική διαδικασία.

Τα ερωτήματα, κύριε Υπουργέ, είναι γιατί τροποποιήθηκε η τελευταία εγκύκλιος, γιατί όλη αυτή η γραφειοκρατική διαδικασία της πρόσβασης των συγκεκριμένων ασθενών στα προϊόντα που έχουν ανάγκη και σε ποιες ενέργειες σκοπεύετε να προβείτε για την αντιμετώπιση αυτών των προβλημάτων και, βεβαίως, τη βελτίωση της ποιότητας της ζωής τους.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Ηγουμενίδη.

Κύριε Υπουργέ, έχετε τον λόγο για την πρωτολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Ηγουμενίδη, πράγματι θέτετε ένα πολύ ευαίσθητο θέμα μιας κατηγορίας συνανθρώπων μας, οι οποίοι πάσχουν από την κοιλιοκάκη. Τα γνωρίζετε καλύτερα και από εμένα, γιατί φαίνεται ότι έχετε ασχοληθεί ιδιαιτέρως με το θέμα με τις ερωτήσεις τις οποίες έχετε κάνει.

Και πραγματικά αν δεν έχουν απαντηθεί γραπτές ερωτήσεις, είναι κάτι το οποίο προσπαθούμε να το διορθώσουμε. Πολλές φορές δεν είναι ευθύνη του Υπουργού, αλλά είναι υπό την ευρεία έννοια, γιατί γραπτές απαντήσεις μας έρχονται, αλλά προσπαθούμε να δίνονται απαντήσεις και στον κοινοβουλευτικό έλεγχο διά ζώσης, όπου δεν φέρω ποτέ προσκόμματα, μόνο όταν απουσιάζω, γιατί πιστεύω πάρα πολύ στη ζωντανή κοινοβουλευτική διαδικασία, ειδικά όταν αυτά τα θέματα δεν έχουν κομματικά χαρακτηριστικά ή πολιτικά φορτισμένα θέματα.

Ήδη από το άρθρο 10 δίνεται η δυνατότητα στους πάσχοντες να προμηθευθούν μια σειρά από προϊόντα και κατ’ εξαίρεση τους δίνεται η δυνατότητα να αποζημιώνονται, όπως γνωρίζετε, με 100 ή 150 ευρώ. Τα είδη διατροφής αφορούν δύο κατηγορίες: τα βασικά τρόφιμα και τα επιδόρπια ή σνακ. Αντιστοίχως στους πάσχοντες δίνεται η δυνατότητα να είναι σε επαφή και να λαμβάνουν τα προϊόντα αυτά από τους συμβεβλημένους παρόχους ως σκευάσματα ειδικής διατροφής. Κατ’ εξαίρεση και ειδικά μόνο για αυτούς τους ασθενείς -δεν αναφέρεται σε άλλους δικαιούχους- δίνεται η δυνατότητα να αγοράζουν και από προμηθευτές οι οποίοι δεν είναι συμβεβλημένοι με τον ΕΟΠΥΥ, από το ελεύθερο εμπόριο. Κι εκεί εσείς κυρίως αναφέρεστε. Οπότε, επειδή θα γίνει αποζημίωση με την απόδειξη την οποία θα προσκομίσουν, επιλέγεται μια διαδικασία να δούμε ότι τα τρόφιμα αυτά τα οποία έχουν αγοραστεί πληρούν τις προϋποθέσεις για τις συγκεκριμένες κατηγορίες.

Και αξίζει να σημειωθεί, όπως είπα και προηγουμένως, ότι μόνο σε αυτή την κατηγορία των ασθενών υπάρχει αυτή η δυνατότητα, δηλαδή να μη λαμβάνουν τα ειδικά σκευάσματα από τους συμβεβλημένους παρόχους, αλλά να τα λαμβάνουν από το ελεύθερο εμπόριο, ακριβώς για να μπορέσουν να διευκολυνθούν.

Δεσμεύομαι ότι θα εξετάσω το θέμα το οποίο είπατε. Δεν γνωρίζω αν υπάρχει τέτοιο θέμα που είπατε ότι το έχετε ως καταγγελία, χωρίς να το έχετε διασταυρώσει. Οπότε άμεσα θα το κοιτάξω και θα έρθω σε επικοινωνία μαζί σας, για να σας ενημερώσω.

Παράλληλα, επειδή γίνεται και μια αναφορά για καθυστέρηση πληρωμών, όπως με ενημέρωσαν και οι περιφερειακές διευθύνσεις του ΕΟΠΥΥ, οι πληρωμές αυτές γίνονται από τη στιγμή που θα υποβληθούν και σε χρόνο από έναν έως τρεις μήνες, δηλαδή είναι ο χρόνος έως ενενήντα ημερών που αποζημιώνει και πληρώνει ο ΕΟΠΥΥ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Ηγουμενίδη, έχετε τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Κύριε Υπουργέ, αναφέρθηκα στην πρωτομιλία μου στο τέρας της γραφειοκρατίας με το οποίο είναι αντιμέτωποι οι ασθενείς που έχουν δυσανεξία στη γλουτένη. Κατά τη γνώμη μου όλη αυτή η γραφειοκρατική διαδικασία -αναφέρθηκα πριν και δεν θέλω να τα επαναλάβω- πρώτον, επιβαρύνει την ήδη επιβαρυμένη δραστηριότητα των γαστρεντερολόγων, προκειμένου να τακτοποιήσουν κάτι το οποίο είναι χρόνιο και ουσιαστικά απλά επαναλαμβάνεται. Δεύτερον, εγείρει σοβαρά ερωτηματικά για το αν μπορούν από το ελεύθερο εμπόριο να προμηθεύονται τα προϊόντα τους οι συγκεκριμένοι ασθενείς. Και τρίτον και πιο σημαντικό, δεν μπορώ να σας δώσω ολοκληρωμένο τον αριθμό των ανθρώπων, αλλά δεν είναι λίγοι οι ασθενείς με δυσανεξία στη γλουτένη οι οποίοι, λόγω ακριβώς όλης αυτής της διαδικασίας, κύριε Υπουργέ, προτιμούν να μην πάρουν το επίδομα των 100 ευρώ. Έχουν σταματήσει, δηλαδή, να διεκδικούν αυτή τη διαδικασία.

Κατά τη γνώμη μου δύο είναι τα θέματα: Πρώτον, το ύψος του επιδόματος, τα 100 ευρώ για τους ενήλικες και 150 για τα παιδιά. Δεν είναι της παρούσης ούτε το θέτω με την ερώτησή μου, αλλά προφανώς είναι κάτι το οποίο πρέπει και αξίζει να συζητηθεί με τους συλλόγους των ασθενών, τους συλλόγους των συγκεκριμένων ανθρώπων, παίρνοντας υπ’ όψιν και την ακρίβεια και την αύξηση της τιμής των προϊόντων και όλων. Δεν είναι της παρούσης, αλλά εν πάση περιπτώσει τούς δίνεται ένα επίδομα. Το δεύτερο θέμα είναι η απλοποίηση της διαδικασίας.

Έχω ακούσει πάρα πολλά κι επιτρέψτε μου να καταθέσω μία πρόταση σαν αποτέλεσμα όλης αυτής της συζήτησης και με αυτό κλείνω. Πρώτον, τη διάγνωση της κοιλιοκάκης, τη διάγνωση της δυσανεξίας στη γλουτένη την έχει λύσει η ιατρική. Θα μου πείτε ότι υπάρχει κίνδυνος αν πάρουμε βεβαιώσεις από κάθε γαστρεντερολόγο να υπάρχει μια βιομηχανία, για να παίρνουν κάποιοι άνθρωποι το επίδομα. Πολύ ωραία. Περιορίστε το στις γαστρεντερολογικές κλινικές των δημόσιων νοσοκομείων. Θέλετε να το περιορίσουμε κι άλλο; Τη γνωμάτευση, αφού μαζέψει όλα αυτά που προβλέπει το ιατρικό πρωτόκολλο της διάγνωσης της νόσου, να τη δει ο διευθυντής της γαστρεντερολογικής κλινικής. Θέλετε να το περιορίσουμε κι άλλο; Να τη δίνει ο καθηγητής-διευθυντής της κλινικής πανεπιστημιακού νοσοκομείου. Περιορίστε, δηλαδή, τον αριθμό αυτών που θα υπογράφουν τη βεβαίωση σε μία δεκάδα ανθρώπων.

Δεύτερον, αυτοί οι άνθρωποι διά βίου παίρνουν προϊόντα χωρίς γλουτένη, άρα τη βεβαίωση την καταθέτουν στο ΕΟΠΥΥ με αριθμό λογαριασμού και κάθε μήνα στον λογαριασμό τους κατατίθενται 100 ευρώ κι αν είναι παιδιά 150. Αυτή νομίζω ότι είναι η πιο απλή διαδικασία. Μπορεί να διευκολύνει τους ανθρώπους και να εξυπηρετήσει ουσιαστικά και τον λόγο για τον οποίο δίνεται το επίδομα, που είναι η διευκόλυνση των ανθρώπων στην πρόσβαση σε προϊόντα χωρίς γλουτένη.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Η πραγματικότητα είναι ότι ο ΕΟΠΥΥ προκειμένου να έχει διαδικασίες να μην παρατηρείται υπερκατανάλωση σε θέματα που έχουν να κάνουν με σκευάσματα ειδικής διατροφής, γιατί δυστυχώς δεν υπάρχει κι εκεί μια κατάχρηση όπως και σε άλλες υπηρεσίες του ΕΟΠΥΥ, έχει επιλέξει σύμφωνα με τον Εθνικό Κανονισμό Παροχών Υπηρεσιών Υγείας ένα σύστημα το οποίο ενδεχομένως μπορεί να δημιουργεί προσχώματα στον ασφαλισμένο, αλλά προσπαθεί να διασφαλίσει όσο το δυνατόν τη διαδικασία για να μην υπάρξει υπερσυνταγογράφηση σε αυτές όλες τις διαδικασίες και των ειδικών σκευασμάτων.

Οφείλω να σας πω ότι βλέποντας και τον προϋπολογισμό του ΕΟΠΥΥ όχι μόνο για τους πάσχοντες από τη συγκεκριμένη ασθένεια, αλλά συνολικά για τα σκευάσματα ειδικής διατροφής τα οποία δίνονται είναι πολύ μεγαλύτερα σε ποσό. Είναι εκατομμύρια ευρώ που κατά την εκτίμησή μας δεν δικαιολογούν το ότι γίνεται μία ορθολογική χρήση. Αναφέρομαι γενικώς στα σκευάσματα. Εδώ, επειδή είναι πολύ πιο εξατομικευμένη κατηγορία, μπορεί να γίνει περισσότερος ο έλεγχος.

Συνεπώς αντιλαμβανόμαστε ότι υπάρχουν κάποιες διαδικασίες προκειμένου να μη δημιουργούνται θέματα με υπερσυνταγογραφήσεις σε αυτές τις κατηγορίες. Όμως επειδή στη ζυγαριά πάντοτε υπάρχει και η εξυπηρέτηση του ασθενούς και με το νέο νομοσχέδιο το οποίο θα έρθει για τον ΕΟΠΥΥ, αλλά και με όλη τη φιλοσοφία που αλλάζει στον οργανισμό, θα προσπαθήσουμε να άρουμε κάθε γραφειοκρατική διαδικασία.

Κρατάω την πρόταση όπως την έχετε κάνει, την οποία θεωρώ ιδιαιτέρως ενδιαφέρουσα, ώστε στο επίκεντρο να βρίσκεται ο ασθενής και να εξυπηρετείται, διότι ο ΕΟΠΥΥ δίνει τις παροχές και είναι ξεκάθαρο ότι δίνει περισσότερες παροχές κιόλας σε κατηγορίες ανθρώπων οι οποίοι τις χρειάζονται.

Παράλληλα, θα συμφωνήσω μαζί σας ότι αυτές τις παροχές θα πρέπει να τις λαμβάνουν όσοι τις δικαιούνται με έναν τρόπο που να μην τους οδηγεί ουσιαστικά σε γραφειοκρατικά αδιέξοδα.

Δεν πιστεύω ότι είμαστε σε αυτή την κατηγορία. Θεωρώ ότι εδώ πέρα, παρά τις πιέσεις που υπάρχουν, ακολουθείται ένα σύστημα που μπορεί ο ασθενής τελικά να λάβει τα σκευάσματα ειδικής διατροφής χωρίς γλουτένη και να αποζημιώνεται γι’ αυτά. Όμως, σε κάθε περίπτωση, στην όλη φιλοσοφία θα επιχειρηθούν να απλοποιηθούν μέσω του Εθνικού Κανονισμού Παροχών Υγείας όλες αυτές οι διαδικασίες, για να είναι πιο προσιτές και πιο εύκολα προσβάσιμες στον πολίτη.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Συνεχίζουμε με την πρώτη με αριθμό 447/19-10-2021 ερώτηση του κύκλου των αναφορών και ερωτήσεων του Βουλευτή Κυκλάδων του Συνασπισμού Ριζοσπαστικής Αριστεράς κ. Νικόλαου Συρμαλένιου προς τον Υπουργό Υγείας, με θέμα: «Καθολικό αίτημα των φορέων και του λαού της Σαντορίνης η ένταξη του Γενικού Νοσοκομείου Θήρας (Γ.Ν.Θ.) στο ΕΣΥ».

Στην ερώτηση θα απαντήσει ο Υπουργός Υγείας κ. Πλεύρης.

Κύριε συνάδελφε, έχετε το λόγο για την πρωτολογία σας.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Κύριε Υπουργέ, τον Οκτώβριο του 2021, μετά από περιοδεία που κάναμε με τον πρώην Υπουργό Υγείας Ανδρέα Ξανθό στη Σαντορίνη, καταθέσαμε ερώτηση, γιατί διαπιστώσαμε ότι το νοσοκομείο βρίσκεται σε τροχιά απαξίωσης και αποδυνάμωσης.

Μας απαντήσατε μόλις στις 31 Γενάρη –από τον Οκτώβριο που είχαμε καταθέσει, εκπρόθεσμα δηλαδή- με μία απάντηση που λίγο πολύ παρουσιάζει μία εικόνα ότι παραλάβατε μια κατάσταση διάλυσης τον Ιούλιο του 2019 και τώρα προχωράτε σε μία ριζική ανασυγκρότηση, προχωράτε δηλαδή ακάθεκτα στην ενίσχυση του νοσοκομείου.

Ουδέν ψευδέστερον! Η απάντηση που μας στείλατε, κύριε Υπουργέ, αποτελεί –θα μου επιτρέψετε τον όρο- εμπαιγμό.

Κατ’ αρχάς, θέλω να πω ότι εμείς ανοίξαμε το Νοσοκομείο της Σαντορίνης τον Ιούλιο του 2016, όταν επί τέσσερα-πέντε χρόνια το κρατούσατε κλειστό, ένα κτήριο έτοιμο, πλήρως εξοπλισμένο, με πρόθεση να το παραδώσετε σε ιδιώτες. Ανοίξαμε το νοσοκομείο μέσα στα μνημόνια, με προϋπολογισμό 5 εκατομμύρια ευρώ τον χρόνο, υπό την εποπτεία τότε της ΑΕΜΥ, διότι έτσι εξασφαλίζονταν ευελιξία στις προσλήψεις, στις προμήθειες, κ.λπ..

Όμως, σήμερα τα πράγματα είναι τελείως διαφορετικά. Είμαστε εν μέσω πανδημίας. Δεν υπάρχουν δεσμεύσεις δημοσιονομικές. Η Σαντορίνη με τους περίπου δεκαεπτά χιλιάδες μόνιμους κατοίκους της, με τα γύρω νησιά, αλλά και με τους περίπου ενάμισι εκατομμύριο τουρίστες σε ετήσια βάση χρειάζεται και απαιτεί ένα ισχυρό και αναβαθμισμένο νοσοκομείο.

Η εικόνα που παρουσιάζετε στην απάντησή σας στις 31 Ιανουαρίου, είναι μία εικόνα –σας είπα πριν- το λιγότερο εικονική. Κι εγώ θα ρωτήσω, για να επανέλθω στη δευτερολογία μου με πιο συγκεκριμένα στοιχεία, τα εξής:

Πρώτον, προτίθεστε να ενισχύσετε το νοσοκομείο με μόνιμες προσλήψεις; Αυτή τη στιγμή υπάρχουν παραιτήσεις και αποχωρήσεις και στο ιατρικό και στο νοσηλευτικό προσωπικό.

Δεύτερον, προτίθεστε να εντάξετε το νοσοκομείο στο ΕΣΥ; Διότι εκεί υπηρετούν άνθρωποι οι οποίοι ήταν στο πρώην κέντρο υγείας, άρα ήταν στο ΕΣΥ. Μετά μπήκαν άνθρωποι, με τις προκηρύξεις της ΑΕΜΥ, που πληρώνονται με άλλα κριτήρια. Σήμερα, που υπάρχει ανάγκη να αντιμετωπίσουμε την πανδημία, που υπάρχει ανάγκη να υπάρχει ένα ισχυρό νοσοκομείο-πόλος έλξης για ένα νησί που αποτελεί έναν από τους πρώτους παγκόσμιους τουριστικούς προορισμούς, προτίθεστε να συνεχίσετε με μία κατάσταση, η οποία είναι εύθραυστη και λέγεται ΑΕΜΥ ή θα το εντάξετε στο ΕΣΥ, όπως είναι απαίτηση αυτή τη στιγμή όλων των φορέων της Σαντορίνης;

Τρίτον, προτίθεστε να υποχρεώσετε ή να δώσετε παραπάνω κίνητρα μέσω της τοπικής αυτοδιοίκησης, ένα είδος κοινωνικού προϋπολογισμού, έτσι ώστε οι άνθρωποι οι οποίοι πηγαίνουν εκεί να μπορούν να αντιμετωπίσουν το υψηλό κόστος διαβίωσης, να μπορούν να βρίσκουν στέγαση –που δεν βρίσκουν- και δυστυχώς μέχρι σήμερα η τοπική αυτοδιοίκηση δεν έχει βοηθήσει ή έχει βοηθήσει ελάχιστα προς αυτή την κατεύθυνση; Προτίθεστε να το κάνετε;

Και ένα τέταρτο ερώτημα, το οποίο γεννήθηκε χθες από ένα δημοσίευμα: Υπήρξε πράγματι νεκρός στο Νοσοκομείο της Σαντορίνης από κορωνοϊό λόγω έλλειψης γιατρού;

Στη δευτερολογία μου θα επανέλθω.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Βουλευτά, το Νοσοκομείο της Σαντορίνης πραγματικά ήταν μια σκέψη και μια υλοποίηση που ήταν να γίνει από την ΑΕΜΥ και σε αυτό είχε πρωταγωνιστικό ρόλο ο καθηγητής και ακαδημαϊκός κ. Ρούσσος που έδωσε όλη τη γνώση την οποία είχε, προκειμένου να υπάρξει αυτό το νοσοκομείο σαν –τι;- ένα πρότυπο νέου νοσοκομείου για το πώς πρέπει να λειτουργούν από εδώ και πέρα τα νοσοκομεία.

Η λογική του Νοσοκομείου της Σαντορίνης δεν ήταν να είναι ένα ακόμη νοσοκομείο, ήταν να βάλει τις βάσεις και να δούμε πώς λειτουργούν σε όλο τον κόσμο τα νοσοκομεία ως αυτόνομες μονάδες που εξυπηρετούν τη δημόσια υγεία, που βρίσκονται υπό την εποπτεία του Υπουργείου Υγείας, αλλά και που παράλληλα λειτουργούν και με πολύ πιο ευέλικτες διαδικασίες.

Είναι το πρότυπο που θέλουμε να ακολουθήσουμε εμείς και στα νοσοκομεία τα οποία είναι δωρεά του Ιδρύματος «Σταύρος Νιάρχος». Και εκεί πέρα έχουμε μια έντονη ιδεολογική αντιπαράθεση, διότι εμείς πιστεύουμε ότι μια νοσοκομειακή μονάδα μπορεί να λειτουργεί πιο ευέλικτα με συγκεκριμένους προϋπολογισμούς, με συγκεκριμένους στόχους, με συγκεκριμένη λειτουργία, με δυνατότητες να έχει δικά της έσοδα, τα οποία θα επιστρέφει στο ίδιο το νοσοκομείο -πόσω μάλλον ένα νοσοκομείο όπως αυτό της Σαντορίνης, που έχει μία τεράστια πληθώρα τουριστών- και να λειτουργεί με γνώμονα το να παρέχει τις καλύτερες δυνατές υπηρεσίες στον Έλληνα πολίτη. Αυτό, όμως, με το σκεπτικό ότι κάθε νοσοκομείο θα λειτουργεί και με όρους με τους οποίους θα έχει και την καλύτερη, κατά το δυνατόν, αναλογία κόστους και οφέλους.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Και αυτό έχει να κάνει με το γεγονός ότι εμείς πιστεύουμε με έναν ξεκάθαρο τρόπο ότι όσο αυτά τα νοσοκομεία έχουν δυνατότητες να κινούνται και με όρους ιδιωτικού δικαίου μπορούν να παρέχουν την καλύτερη δυνατή υπηρεσία.

Άλλωστε, εσείς έρχεστε εδώ πέρα και μου ζητάτε να εντάξω το συγκεκριμένο νοσοκομείο στο Εθνικό Σύστημα Υγείας, όταν εσείς δεν το εντάξατε. Εσείς δεν το έχετε εντάξει. Ο ίδιος είπατε ότι άνοιξε το συγκεκριμένο νοσοκομείο, όπως άνοιξε.

Πάμε να δούμε, όμως, ποια ήταν η κατάσταση στην οποία λέτε ότι δεν φέρνουμε τα στοιχεία τα οποία υπάρχουν. Υπηρετούσαν τον Οκτώβριο του 2019 είκοσι τέσσερις ιατροί διαφόρων ειδικοτήτων συν οκτώ ιατροί υπηρεσίας υπαίθρου. Σήμερα υπηρετούν τριάντα ένας γιατροί διαφόρων ειδικοτήτων και οκτώ ιατροί υπηρεσίας υπαίθρου, επτά ιατροί περισσότεροι, δηλαδή.

Συγκεκριμένα, στο Μαιευτικό - Γυναικολογικό Τμήμα υπηρετούσε ένας γιατρός και σήμερα υπηρετούν τρεις, στο Ορθοπεδικό Τμήμα υπηρετούσε ένας ιατρός και σήμερα υπηρετούν τρεις.

Η παρούσα διοίκηση παρέλαβε άνευ λειτουργίας τη Μονάδα Τεχνητού Νεφρού και σήμερα υπηρετεί αποσπασμένη νεφρολόγος-διευθύντρια του ΕΣΥ. Συνολικά, υπάρχουν έντεκα μηχανήματα αιμοκάθαρσης και δύο εφεδρικά. Το 2020 διεξήχθησαν χίλιες εξακόσιες εξήντα έξι αιμοκαθάρσεις, ενώ το 2021 ξεπέρασαν τις δύο χιλιάδες εξακόσιες.

Παρελήφθη κλειστό οφθαλμιατρείο και λειτουργεί σήμερα και υπηρετεί ένας γιατρός. Υπηρετούσαν δύο ακτινοδιαγνώστες και σήμερα υπηρετούν τρεις ιατροί και επιπλέον, υπηρετούσε ένας οδοντίατρος και σήμερα υπηρετούν δύο.

Με αυτή, λοιπόν, τη διαδικασία σε καμμία περίπτωση δεν μπορείτε να πείτε ότι πάμε να απαξιώσουμε το συγκεκριμένο νοσοκομείο. Αντιθέτως, το στελεχώνουμε με τον καλύτερο δυνατό τρόπο.

Επιπλέον, επειδή αναφέρεστε και στα θέματα διοίκησης, τα θέματα διοίκησης του 2016-2019 έχουν προκαλέσει δύο σοβαρές έρευνες από την Αρχή Διαφάνειας και παράλληλα, πολλές από αυτές έχουν γίνει και προκαταρκτικές διαδικασίες στους εισαγγελείς. Και αυτά όλα έγιναν εν μέσω πανδημίας, όπου το εμβολιαστικό κέντρο λειτούργησε από δύο ως πέντε γραμμές και τον Νοέμβριο του 2021 είχε κάνει το εντυπωσιακό νούμερο των σαράντα χιλιάδων εμβολιασμών.

Συνεπώς το συγκεκριμένο νοσοκομείο και το ενισχύουμε και θέλουμε να το αναβαθμίσουμε και θέλουμε να είναι ένα νοσοκομείο-πιλότος για το πώς μπορούν τα νοσοκομεία τα οποία βρίσκονται και λειτουργούν και με όρους ιδιωτικού δικαίου και με συμπράξεις δημόσιου και ιδιωτικού δικαίου και με δυνατότητες να έχουν γιατρούς και συμβάσεις με γιατρούς εκτός του σκληρού πυρήνα του ΕΣΥ, όπως το γνωρίζουμε, να παρέχουν πάρα πολύ καλή υπηρεσία στους πολίτες και να είναι ουσιαστικά ο πιλότος που θα μας οδηγήσει στο πώς θα πρέπει να λειτουργούν τα νοσοκομεία.

Οι δυνατότητες που θα δοθούν στο Νοσοκομείο Σαντορίνης θα είναι ένα υπόδειγμα για να το βλέπουμε για το πώς μπορούν να λειτουργήσουν νοσοκομεία που να παρέχουν τις καλύτερες δυνατές υπηρεσίες και να έχουν και το καλύτερο όφελος για τον Έλληνα ασθενή και τον Έλληνα φορολογούμενο.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Συρμαλένιε, έχετε τον λόγο για τρία λεπτά.

**ΝΙΚΟΛΑΟΣ ΣΥΡΜΑΛΕΝΙΟΣ:** Κύριε Υπουργέ, με αυτά που μας είπατε μόλις παραδεχθήκατε τον ομολογημένο στόχο σας να πάει το νοσοκομείο προς ιδιωτικοποίηση, αυτό δηλαδή που δεν κατάφεραν οι προκάτοχοί σας προ του 2014 που το είχατε κλειστό, αλλά μας είχε πει ευθέως τότε ο κ. Γεωργιάδης ως Υπουργός Υγείας σε επίσκεψή μας. Ήμουν κι εγώ σε αυτή την επίσκεψη μαζί με τους αιρετούς της τοπικής αυτοδιοίκησης. Μας είχε πει, λοιπόν, ότι δεν μπορεί να λειτουργήσει και δεν αντέχει το δημόσιο να χρηματοδοτήσει αυτό το νοσοκομείο. Μάλιστα, απευθύνθηκε και στον Μητροπολίτη και τον ρώτησε εάν συμφωνεί ή όχι. Βεβαίως η Μητρόπολη το έδωσε με δωρεά και αυστηρή προϋπόθεση να λειτουργήσει το νοσοκομείο με δημόσιο χαρακτήρα, κάτι ακριβώς που κάναμε εμείς όταν το ανοίξαμε. Εσείς τώρα θέλετε να υλοποιήσετε μια ιδέα την οποία δεν καταφέρατε να υλοποιήσετε τότε.

Θα σας πω, λοιπόν, εγώ γιατί εμείς τότε δεν το εντάξαμε στο ΕΣΥ και το εντάξαμε στην ΑΕΜΥ. Το εντάξαμε στην ΑΕΜΥ, γιατί τότε εν μέσω μνημονίων, κάτι που σας είπα ξεκάθαρα, ούτε προσλήψεις μπορούσαμε να κάνουμε ούτε ευελιξία στις προμήθειες υπήρχε ούτε και δυνατότητες να λειτουργήσει καινούργιο νοσοκομείο στο πλαίσιο του ΕΣΥ, εφόσον θα εμφανίζονταν κάποιες εκατοντάδες προσλήψεις που έπρεπε να γίνουν για να λειτουργήσει το νοσοκομείο.

Και επειδή λέτε ότι σήμερα η κατάσταση είναι πολύ καλύτερη από αυτή που παραλάβατε το 2019, εγώ θα σας πω ότι σήμερα δεν υπηρετούν, όπως κακώς νομίζετε, τριάντα εννέα γιατροί. Σήμερα υπηρετούν μαζί με τους αγροτικούς, είκοσι επτά συν έξι αγροτικοί, σύνολο τριάντα τρεις γιατροί. Θα καταθέσω στα Πρακτικά το πρόγραμμα εφημεριών του Φεβρουαρίου 2022, για να δείτε ποιους ακριβώς γιατρούς έχουν όλα τα τμήματα και τι εφημερίες κάνουν. Μαζί με αυτούς τους τριάντα τρεις γιατρούς υπάρχουν και δύο γιατροί που καλύπτουν τα περιφερειακά ιατρεία της Οίας και της Θηρασιάς.

Δεύτερον, δεν υπάρχει παθολόγος ούτε καρδιολόγος, ενώ οι ακτινολόγοι δεν είναι τρεις, όπως μας αναγγέλλετε, αλλά ένας. Έφυγαν δύο με απόσπαση και παραίτηση. Επίσης, στο νοσηλευτικό προσωπικό υπάρχουν τριάντα άτομα, εκ των οποίων δεκατέσσερις επικουρικοί και μερικοί από αυτούς είναι έτοιμοι να φύγουν, ενώ απολύσατε δύο διοικητικούς υπαλλήλους οι οποίοι ήταν επικουρικοί, έληξε η σύμβασή τους και τους απολύσατε.

Τρίτον, οι εφημερίες που πληρώνονται σήμερα πληρώνονται μόνο με το πλαφόν των πέντε ημερών, το πλαφόν των πέντε εφημεριών και όχι οι πραγματικές εφημερίες. Οι τραυματιοφορείς είναι επτά, αλλά οι δύο είναι σε άδεια για σοβαρούς λόγους υγείας. Άρα είναι πέντε.

Επίσης, σε ό,τι αφορά την Αρχή Διαφάνειας, σας καταθέσαμε ερώτηση τον Σεπτέμβριο για τα πλαστά πιστοποιητικά, για τα οποία κατηγόρησε μία γιατρός ότι δεν περάστηκαν μέσα από τα μικροβιολογικά εργαστήρια του νοσοκομείου και μετά υπήρχε χαρτί με σφραγίδα του νοσοκομείου που έλεγε ότι είναι αρνητικά. Θα σας τα καταθέσω και αυτά στα Πρακτικά. Υπάρχουν δύο συγκεκριμένα περιστατικά τα οποία εμφανίζονται αρνητικά, χωρίς η αρμόδια γιατρός του τμήματος να λέει ότι έχουν περάσει από τεστ στο νοσοκομείο. Αντί για προσλήψεις λοιπόν, κύριε Υπουργέ, έχουμε παραιτήσεις και αποχωρήσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Επίσης, όπως πολύ καλά ξέρετε, λόγω του μεγάλου προβλήματος της στέγασης των ανθρώπων, αφού το κόστος διαβίωσης παίρνει καθημερινά την ανηφόρα με γεωμετρική ταχύτητα, δεν είναι δυνατό να μπορέσουν να μείνουν γιατροί, νοσηλευτές και προσωπικό μέσα σε αυτές τις συνθήκες. Πρέπει, λοιπόν, με κεντρική παρέμβαση, όπως κάναμε κι εμείς -ανοίξαμε τον δρόμο, δεν το λύσαμε οριστικά- η τοπική αυτοδιοίκηση πρώτου και δευτέρου βαθμού να στηρίξει τους γιατρούς, τους νοσηλευτές και γενικότερα τους δημοσίους υπαλλήλους στα έξοδα στέγασης και σίτισης.

Σας ευχαριστώ.

(Στο σημείο αυτό ο Βουλευτής κ. Νικόλαος Συρμαλένιος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Συρμαλένιε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Σας ανέφερα συγκεκριμένα και τα τμήματα που ήταν κλειστά και λειτουργούν σήμερα, ενώ δεν λειτουργούσαν επί των ημερών σας, όπως αντίστοιχα σας αναφέρω και τους ελέγχους οι οποίοι έχουν γίνει για τις διοικήσεις στις οποίες αναφέρεστε, την περίοδο 2016 - 2019.

Από εκεί και πέρα, το θέμα ξεκινάει από το πώς αντιλαμβάνεστε και εσείς το σκέλος της δημόσιας υγείας. Ακριβώς με ό,τι περιγράψατε -και πήγατε στην ΑΕΜΥ την εποχή του μνημονίου- αντιστοίχως δίνονται οι δυνατότητες ευελιξίας, όταν τα νομικά πρόσωπα αυτά λειτουργούν με όρους ιδιωτικού δικαίου. Αυτή είναι η πραγματικότητα, πολύ πιο ευέλικτα σχήματα και για τις προμήθειες και για τις προσλήψεις και για το σύνολο της λειτουργίας τους.

Το Νοσοκομείο της Σαντορίνης -και είμαστε σε συνεννόηση και με τη νέα διοίκηση και με τον καθηγητή τον κ. Ρούσσο που έχει ιδιαίτερο ενδιαφέρον- θα το έχουμε πρότυπο. Και θα δείτε πώς θα λειτουργήσει και θα μπορεί να έχει πόρους από τον τουρισμό, πόρους τους οποίους θα τους επιστρέφει πίσω στη δημόσια υγεία προς όφελος των πολιτών.

Δεν είναι δυνατόν να συζητάμε το ότι ένα νοσοκομείο το οποίο βρίσκεται στη Σαντορίνη δεν μπορεί να έχει τεράστια έσοδα από ένα νησί το οποίο έχει μεγάλη επισκεψιμότητα, τεράστιο αριθμό τουριστών. Και ειδικά η μονάδα τεχνητού νεφρού από μόνη της μπορεί να είναι πόλος έλξης, καθώς υπάρχουν πάνω από εκατό χιλιάδες νεφροπαθείς στην Ευρώπη που θέλουν να κάνουν διακοπές σε χώρες και νησιά που έχουν αξιόπιστες μονάδες για να μπορούν να κάνουν τη θεραπεία τους.

Εμείς, λοιπόν, το Νοσοκομείο της Σαντορίνης το βλέπουμε με ένα όραμα, δεν το βλέπουμε ως ένα ακόμη νοσοκομείο και αντιθέτως πιστεύουμε ότι αν λειτουργήσει με αυτούς τους όρους -γιατί δεν είναι μόνο για να εξυπηρετεί τους πολίτες, που είναι η βασική προτεραιότητα, αλλά συνολικά τον πληθυσμό που επισκέπτεται τη Σαντορίνη και τους θερινούς μήνες- το αποτέλεσμα θα είναι πολύ καλύτερο για το νοσοκομείο και για τα έσοδά του και για τη λειτουργία του και θα μπορεί με αυτά τα έσοδα που θα έχει να κάνει και τις συμβάσεις τις οποίες χρειάζεται και με ιδιώτες ιατρούς.

Είναι ένα μοντέλο το οποίο γνωρίζω ότι δεν το πιστεύετε, γι’ αυτό και καταψηφίζετε αύριο και το νομοσχέδιο για το ιδιωτικού δικαίου Παιδιατρικό της Θεσσαλονίκης. Εμείς θα σας δείξουμε πλήρως το σχέδιο και το πρόγραμμα που έχουμε στο νέο ΕΣΥ. Στο νέο ΕΣΥ η φιλοσοφία μας είναι αυτές οι μονάδες να λειτουργούν όσο το δυνατόν καλύτερα με τις πρακτικές του ιδιωτικού δικαίου και όχι με λογικές του σκληρού πυρήνα που τελικά έχει δείξει ότι πολλές φορές οδηγούσε και σε έναν φαύλο κύκλο. Αυτή είναι μια πολιτική την οποία την έχουμε στο πρόγραμμά μας, την έχουμε εξαγγείλει, την πιστεύουμε και πιστεύουμε ότι το δημόσιο αγαθό της υγείας μπορεί να εξυπηρετηθεί όχι με τις ιδιωτικοποιήσεις, τις οποίες λέτε, αλλά και με τις συμπράξεις με τον ιδιωτικό τομέα, όπου αυτές είναι δυνατές.

Στο Νοσοκομείο, λοιπόν, της Σαντορίνης έχουμε βάλει τις βάσεις και θα δείτε από εδώ και πέρα την πορεία του. Αντιστοίχως τα νοσοκομεία τα οποία θα λειτουργούν με τους νέους όρους, θα λειτουργούν ακριβώς προς όφελος και εξυπηρέτηση της υγείας των ασθενών.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ και τους δύο.

Συνεχίζουμε με την τρίτη με αριθμό 348/31-1-2022 επίκαιρη ερώτηση πρώτου κύκλου του Βουλευτή Επικρατείας του Κινήματος Αλλαγής κ. Γεώργιου Καμίνη προς τον Υπουργό Υγείας με θέμα: «Προβλήματα στελέχωσης ΕΚΑΒ Χίου».

Κύριε Καμίνη, έχετε τον λόγο για τρία λεπτά.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Κύριε Υπουργέ, πριν από λίγες μέρες είχαμε ένα τραγικό επεισόδιο στη Χίο. Ένας συμπολίτης μας που έπασχε από καρκίνο, είχε αιμορραγικό επεισόδιο και χρειάστηκε να γίνει η μεταφορά του στο νοσοκομείο της Χίου. Κλήθηκε το ΕΚΑΒ τηλεφωνικά. Η απάντηση ήταν ότι εκείνη τη στιγμή δεν υπήρχε δεύτερο διαθέσιμο ασθενοφόρο στο νησί. Το αποτέλεσμα ήταν ότι ο συμπολίτης μας πέθανε.

Η Χίος είναι το πέμπτο μεγαλύτερο νησί στη χώρα και είτε λόγω υποστελέχωσης είτε λόγω έλλειψης ασθενοφόρων, τελικά μόνο η μία από τις τρεις βάρδιες του εικοσιτετραώρου διαθέτει δύο πληρώματα για ασθενοφόρο.

Η απογευματινή και η βραδινή βάρδια καλύπτονται μόνο από ένα ασθενοφόρο.

Δεδομένου, λοιπόν, ότι πρόκειται για ένα μεγάλο σε έκταση νησί, δεδομένου κατά δεύτερο λόγο ότι το νησί αυτό έχει δοκιμαστεί αρκετά τα τελευταία επτά χρόνια και από το προσφυγικό ζήτημα, θα ήθελα σας παρακαλώ να μάθω πρώτα απ’ όλα πόσα ασθενοφόρα βρίσκονται αυτή τη στιγμή και είναι λειτουργικά, πόσα έχουν παροπλιστεί και πόσα λειτουργούν ανά βάρδια και τι σκοπεύει να κάνει το Υπουργείο είτε για τη στελέχωση του κλιμακίου με το αναγκαίο προσωπικό είτε για την καλύτερη αξιοποίηση του υπάρχοντος ούτως ώστε να έχουμε επαρκή αριθμό ασθενοφόρων και πληρωμάτων για ολόκληρο το εικοσιτετράωρο.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο για τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Καμίνη, να σας δώσω κάποια στοιχεία και να αναφερθώ και στο περιστατικό που λέτε για το ΕΚΑΒ Χίου.

Στο ΕΚΑΒ Χίου αυτή τη στιγμή υπηρετούν δεκαοχτώ μόνιμοι υπάλληλοι του κλάδου πληρωμάτων ασθενοφόρων εκ των οποίων δύο απουσιάζουν με άδεια ανατροφής τέκνου και δύο λόγω κάποιων προβλημάτων υγείας ασχολούνται με εργασίες του τομέα και δεν είναι στα πληρώματα.

Για την ενίσχυση του τομέα ΕΚΑΒ Χίου ακριβώς λόγω του ότι υπάρχουν αυξημένες ανάγκες και λόγω COVID και λόγω των μεταναστευτικών ροών, υπήρξε προκήρυξη για πλήρωση πέντε θέσεων από τις οποίες καλύφθηκαν οι τέσσερις για χρονικό διάστημα δύο ετών. Καθημερινά επιχειρούν δύο ασθενοφόρα στην πρωινή βάρδια, ένα στην απογευματινή και ένα στη βραδινή, ενώ όταν το επιτρέπουν οι συνθήκες στην απογευματινή και στη βραδινή βάρδια υπάρχει και δεύτερο ασθενοφόρο.

Αναφορικά τώρα με τα οχήματα στα οποία αναφέρεστε, ο τομέας διαθέτει εφτά ασθενοφόρα. Εξ αυτών το ένα είναι κατασκευής του 2009, το άλλο του 2012, το τρίτο του 2016, το τέταρτο του 2018 και το πέμπτο του 2022. Αυτά κατά βάση είναι και τα πλέον λειτουργικά, ενώ υπάρχουν και δύο παλαιότερων χρονολογιών, του 1989 και του 1995, τα οποία είναι ακινητοποιημένα και έχουν ξεκινήσει οι διαδικασίες απόσυρσής τους. Χρησιμοποιούνται τα παλαιότερα οχήματα εφεδρικά, αλλά τη βασική λειτουργία την κάνουν τα οχήματα τα οποία σας είπα, που είναι από το έτος 2009 μέχρι και το έτος 2022, δηλαδή καινούργια.

Το συγκεκριμένο περιστατικό στο οποίο αναφέρεστε ήταν κατά την απογευματινή βάρδια. Επιχειρούσε ένα ασθενοφόρο στην απογευματινή βάρδια και οι κλήσεις τις οποίες δέχθηκαν ήταν για δύο περιστατικά, στις 2.38΄ και στις 4.28΄. Το πρώτο αφορούσε σε επιληπτική κρίση στην πόλη της Χίου και το δεύτερο ήταν οξύ καρδιολογικό περιστατικό στα Καρδάμυλα Χίου όπου υπήρχε και η παρουσία της αγροτικής γιατρού. Το περιστατικό στο οποίο αναφέρεστε τέθηκε σε αναμονή προκειμένου να εξυπηρετηθεί πρώτα το καρδιολογικό περιστατικό και να γίνει η διακομιδή αφού αυτό ολοκληρωνόταν, γιατί ήταν ένα το ασθενοφόρο το οποίο επιχειρησιακά κινούνταν εκείνη τη χρονική στιγμή.

Στο πλαίσιο, λοιπόν, των ερωτημάτων τα οποία κάνετε, να σας πω ότι ήδη εξετάζουμε και έχουμε έρθει σε συνεννόηση και με τη διοίκηση του ΕΚΑΒ και με τους αρμόδιους φορείς ώστε να προσπαθήσουμε στην προκήρυξη η οποία θα υπάρξει για το λοιπό επικουρικό προσωπικό να υπάρξει κάλυψη των θέσεων όπου υπάρχει πρόβλημα, ενώ είμαστε και σε συζητήσεις και σε συνεννόηση με τον πρόεδρο του ΕΚΑΒ για να δούμε αν προσωρινά είτε με μετακίνηση από άλλο σημείο είτε με έγκριση τελικά επικουρικής θέσης θα μπορέσουμε να καλύψουμε.

Όσον αφορά την επιχειρησιακή δυνατότητα έχουμε, λοιπόν, δύο ασθενοφόρα στην πρωινή βάρδια, ένα στην απογευματινή, ένα στη βραδινή και γίνεται προσπάθεια με το υπάρχον προσωπικό σε μία από τις άλλες δύο βάρδιες να υπάρχει και δεύτερο ασθενοφόρο.

**ΠΡΟΕΔΡΕΥΩΝ (Δημήτριος Βίτσας):** Κύριε Καμίνη, έχετε τον λόγο για τρία λεπτά.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Λυπάμαι, κύριε Υπουργέ, αλλά δεν είναι απάντηση αυτή. Δεν είναι απάντηση από τη στιγμή που ξέρουμε ότι λόγω αυτών των κενών χάνονται ζωές. Εγώ ακούω ότι αυτή τη στιγμή υπηρετούν στο νησί δεκαοχτώ υπάλληλοι και ότι μόνο η μία βάρδια από τις τρεις μπορεί να συμπληρώσει δύο ασθενοφόρα. Πρέπει το Υπουργείο να κάνει ό,τι μπορεί και δεν μπορεί προκειμένου να υπάρξουν δύο τουλάχιστον ασθενοφόρα ανά βάρδια. Το είδαμε ότι η έλλειψη αυτή έχει τραγικές συνέπειες.

Εγώ από την απάντησή σας κατάλαβα ότι τουλάχιστον πέντε ασθενοφόρα είναι αυτήν τη στιγμή λειτουργικά και ότι μόνο η πρωινή βάρδια έχει δύο ασθενοφόρα. Και κάνω εγώ τώρα την απλή ερώτηση: Γιατί αυτή η ανελαστικότητα; Γιατί μόνο η πρωινή βάρδια να έχει δύο ασθενοφόρα και το ένα ασθενοφόρο να μην κάνει κυλιόμενη βάρδια; Μπορεί να μη χρειαστούν και τα δύο το πρωί και το ένα ασθενοφόρο να υπάρχει επίσης για να καλύψει τυχόν επιπλέον ανάγκες το βράδυ ή το απόγευμα. Έτσι δεν είναι;

Θέλω να ρωτήσω σχετικά με αυτές τις δυσκαμψίες οι οποίες υπάρχουν στη διαχείριση του υπαλληλικού προσωπικού όπου έχουμε δεκαοκτώ άτομα. Πόσοι κάνουν διοικητική δουλειά και πόσοι στελεχώνουν τα ασθενοφόρα; Νομίζω ότι ωσότου καλυφθούν αυτές οι ανάγκες -γιατί ούτε συγκεκριμένο χρονοδιάγραμμα άκουσα για το πώς θα καλυφθούν οι ανάγκες σε προσωπικό- θα πρέπει να υπάρξει μια ελαστικότητα στη διαχείριση και των ασθενοφόρων και του έμψυχου δυναμικού.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Καμίνη, σας έδωσα τα ακριβή στοιχεία που υπάρχουν. Είμαι από τους Υπουργούς που τους αρέσει να λένε την πραγματικότητα ως έχει. Η πραγματικότητα είναι αυτή. Είναι δεκαοκτώ αυτοί που υπηρετούν, αλλά είναι δεκατέσσερις διότι οι δύο βρίσκονται σε άδεια και οι άλλοι δύο για λόγους υγείας δεν βρίσκονται στα πληρώματα. Με αυτές τις δυνατότητες, υπάρχουν πέντε οχήματα τα οποία είναι απολύτως λειτουργικά και σχετικά σύγχρονων ημερομηνιών που λειτουργούν. Υπάρχει ακόμη και όχημα του 2022. Άρα στα οχήματα δεν υπάρχει απολύτως κανένα πρόβλημα.

Επιχειρησιακά έχει επιλεγεί ότι πρέπει να είναι δύο στην πρωινή βάρδια, ένα στην απογευματινή και ένα στη βραδινή. Από κει και πέρα, στην επιχειρησιακή διαδικασία, τη διαχείριση του ΕΚΑΒ, είναι όποτε χρειάζεται να υπάρχει δεύτερο την απογευματινή και τη βραδινή ώρα. Εξυπηρετούν τα περιστατικά πάντοτε με όρους της προτεραιοποίησης η οποία υπάρχει.

Από εκεί και πέρα, κύριε Καμίνη, σύντομα θα σας δώσω και το ακριβές χρονικό διάστημα, αλλά για να μην είμαι ανακόλουθος, να λέω εδώ ημερομηνίες οι οποίες δεν θα τηρηθούν, θα ξέρουμε και πότε θα υπάρξει η προκήρυξη των εννιακοσίων δέκα θέσεων για να πούμε -μας έχει ζητήσει και ο Βουλευτής κ. Μηταράκης συγκεκριμένο αριθμό που θα υπάρχει, ώστε να μπορούμε να τον ανακοινώσουμε- και μέχρι τότε σχετικά με τα κενά –γιατί δεν μπορώ εγώ ως Υπουργός να μπω στην επιχειρησιακή διαδικασία πότε θα βγαίνει το δεύτερο ασθενοφόρο, αυτή είναι διαδικασία που γνωρίζει επιχειρησιακά καλύτερα το ΕΚΑΒ- δεσμεύομαι ότι και οι μετακινήσεις που πρέπει να γίνουν θα γίνουν και αντίστοιχα θα εγκριθούν και θέσεις επικουρικού προσωπικού για να καλυφθεί το κενό.

Δεν μπορώ και δεν θα ήθελα να σας πω, όμως, τώρα μια ημερομηνία την οποία δεν θα μπορούσα να την τηρήσω. Όταν ξέρουμε ακριβώς -αυτό θα γίνει άμεσα- το χρονοδιάγραμμα, θα σας ενημερώσω ο ίδιος από αυτό εδώ το Βήμα, αλλά να ξέρετε ότι γνωρίζουμε ότι υπάρχει το πρόβλημα στη συγκεκριμένη περιοχή και θα προσπαθήσουμε άμεσα να το επιλύσουμε.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Υπουργέ και κύριε Καμίνη.

Επόμενη είναι η έκτη με αριθμό 352/31-1-2022 επίκαιρη ερώτηση δεύτερου κύκλου του Βουλευτή Λάρισας της Νέας Δημοκρατίας κ. Μάξιμου Χαρακόπουλου προς την Υπουργό Πολιτισμού και Αθλητισμού με θέμα: «Δράσεις για την επέτειο των εκατό χρόνων από τη Μικρασιατική Καταστροφή».

Κύριε Χαρακόπουλε, έχετε τον λόγο για δύο λεπτά.

**ΜΑΞΙΜΟΣ ΧΑΡΑΚΟΠΟΥΛΟΣ:** Σας ευχαριστώ, κύριε Πρόεδρε.

Κυρία Υπουργέ, φέτος, όπως ξέρετε, συμπληρώνονται εκατό χρόνια από τη Μικρασιατική Καταστροφή. Η σφαγή στη Σμύρνη είναι ουσιαστικά η τελευταία πράξη της γενοκτονίας των χριστιανών της Ανατολής, όχι μόνο των Ελλήνων του Πόντου και της Μικράς Ασίας, αλλά και των Αρμενίων και των Ασσυρίων με βάση ένα οργανωμένο σχέδιο από την Οθωμανική Αυτοκρατορία αρχικά και από τη νεότερη Τουρκία στη συνέχεια.

Η Μικρασιατική Καταστροφή νομίζω ότι ευστόχως έχει χαρακτηριστεί σημαντικότερη ακόμη και από την Άλωση της Κωνσταντινούπολης το 1453. Και τούτο γιατί με την πτώση της Πόλης ο Ελληνισμός, η ρωμιοσύνη εξακολούθησε να υφίσταται στα πατρογονικά χώματα, τις εστίες της Μικράς Ασίας και της ανατολικής Θράκης. Με τη Μικρασιατική Καταστροφή έχουμε τον ξεριζωμό των Ελλήνων της Ανατολής και ουσιαστικά παύει να υφίσταται ο ανατολικός «πνεύμονας» του Ελληνισμού.

Νομίζω ότι χρέος της ελληνικής πολιτείας η διοργάνωση εκδηλώσεων μνήμης και προβληματισμού με στόχο τον εθνικό αναστοχασμό. Πιστεύω ότι το έτος που ήδη ξεκίνησε μπορεί να είναι ένα επετειακό έτος, στο οποίο θα έχουμε έναν γόνιμο διάλογο, με στόχο πρώτα απ’ όλα να γίνουν κοινωνοί της ιστορίας μας οι νεότερες γενιές, τα παιδιά μας.

Προς αυτήν την κατεύθυνση, κυρία Υπουργέ, πιστεύω ότι μπορεί να αναληφθούν δράσεις σε τρεις τομείς: Πρώτον, στην ανάδειξη αυτών καθαυτών των ιστορικών γεγονότων, των γεγονότων που οδήγησαν στη μικρασιατική εκστρατεία και στη Μικρασιατική Καταστροφή, στο περιβάλλον του εθνικού διχασμού, προκειμένου να διδαχθούμε από λάθη και παραλείψεις, ιδιαίτερα σε μία εποχή που και πάλι αντιμετωπίζουμε τον τουρκικό αναθεωρητισμό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ο δεύτερος άξονας εκδηλώσεων θα μπορούσε να είναι η ανάδειξη του τρισχιλιετούς πολιτισμού και της ιστορίας του Μικρασιατικού Ελληνισμού, από την εποχή του Ομήρου, του Θαλή, του Ηρακλείτου και του Ηροδότου μέχρι τους πρώτους χριστιανικούς χρόνους που η Μικρά Ασία ανέδειξε τους μεγάλους πατέρες της Εκκλησίας, όπως ο Μέγας Βασίλειος, ο Γρηγόριος ο Θεολόγος, ο Ιωάννης ο Χρυσόστομος, τη βυζαντινή μας χιλιετή χριστιανική αυτοκρατορία που έγραψε, επίσης, λαμπρές σελίδες και, βεβαίως, τα τελευταία έτη του δέκατου ένατου αιώνα και τις αρχές του εικοστούαιώνα με την άνθηση των ελληνικών κοινοτήτων.

Ο τρίτος άξονας –και ολοκληρώνω, κύριε Πρόεδρε- θα μπορούσε να είναι το έπος της αποκατάστασης των προσφύγων. Και πρόκειται πραγματικά για έπος αυτό που συνέβη τα πρώτα χρόνια μετά τη Μικρασιατική Καταστροφή και τον ξεριζωμό ενάμισι σχεδόν εκατομμυρίου Ελλήνων από τη Μικρά Ασία. Μια χώρα καθημαγμένη, ηττημένη, μετά από δεκαετή πολεμική προσπάθεια που δεν ευτύχησε να έχει αίσιο τέλος, μπόρεσε σε πολύ σύντομο διάστημα να ενσωματώσει σχεδόν ενάμισι εκατομμύριο προσφύγων, οι οποίοι συνέβαλαν καθοριστικά στην οικοδόμηση του νεοελληνικού κράτους, προσέφεραν στην κοινωνική, την οικονομική, την πολιτική, την πνευματική ζωή αυτού του τόπου. Και, όπως εύστοχα είχε πει το 1934 ο Ελευθέριος Βενιζέλος: «Η έλευση των προσφύγων αποδείχθηκε ευλογία για το ελληνικό κράτος».

Ελπίζω, λοιπόν, ευελπιστώ ότι η ελληνική πολιτεία θα σταθεί στο ύψος των περιστάσεων και όπως έπραξε το 2021 για τα διακόσια χρόνια από την ελληνική επανάσταση, και γι’ αυτό το σημαντικό εθνικό ορόσημο, δηλαδή τα εκατό χρόνια από τη Μικρασιατική Καταστροφή, θα αναλάβει συγκεκριμένες δράσεις για την ανάδειξή του.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Χαρακόπουλε.

Θα απαντήσει η Υπουργός Πολιτισμού και Αθλητισμού κ. Στυλιανή Μενδώνη.

Κυρία Υπουργέ, έχετε τον λόγο για τρία λεπτά.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε Βουλευτά, ευχαριστώ για την ερώτησή σας, γιατί μου δίνετε την ευκαιρία να σας ενημερώσω, και εσάς, αλλά και τους συναδέλφους σας, για τις ενέργειες στις οποίες έχουμε προβεί και έχουμε σχεδιάσει για την ιστορική αυτή επέτειο στο Υπουργείο Πολιτισμού και Αθλητισμού.

Το Υπουργείο προετοιμάζεται από το 2021 για την επέτειο των εκατό ετών από τη Μικρασιατική Καταστροφή και, επιτρέψτε μου να πω, ότι άποψή μας είναι ότι θα πρέπει να αναφερόμαστε σε μια τριετία μνήμης, άμεσα συνδεδεμένης με την παρουσία του προσφυγικού Ελληνισμού, καθώς το 1922 συνέβη το τραγικό γεγονός της Μικρασιατικής Καταστροφής, το 1923 υπεγράφη η Συνθήκη της Λοζάνης και το 1924 ολοκληρώθηκε η έλευση στη μητροπολιτική Ελλάδα των ξεριζωμένων Ελλήνων. Από εκεί και πέρα ακολουθεί αυτό που είπατε κι εσείς, η τεράστια προσφορά του προσφυγικού Ελληνισμού στη σύγχρονη Ελλάδα.

Στόχος μας, λοιπόν, είναι να αναπτύξουμε ένα πρόγραμμα το οποίο θα συνδιαμορφωθεί από το Υπουργείο Πολιτισμού, τις δευτεροβάθμιες οργανώσεις των προσφυγικών σωματείων και τους αρμόδιους επιστημονικούς φορείς.

Η ανάπτυξη του προγράμματος από πλευράς Υπουργείου διαμορφώνεται σε τρεις άξονες: Ο πρώτος αφορά στις εκδηλώσεις των φορέων που θα χρηματοδοτηθούν από το Υπουργείο. Ο δεύτερος αφορά στις δράσεις που θα υλοποιήσουν οι ίδιες οι υπηρεσίες και οι εποπτευόμενοι φορείς του Υπουργείου και ο τρίτος αφορά σε συνέργειες για την ίδρυση νέων μουσειακών χώρων, αφιερωμένων στον προσφυγικό Ελληνισμό, καθώς και σε έργα ανάδειξης μνημείων που συνδέονται έμμεσα ή άμεσα με το προσφυγικό στοιχείο.

Τον Μάρτη του 2021 πραγματοποιήσαμε μία μεγάλη τηλεδιάσκεψη με τη συμμετοχή οκτώ δευτεροβάθμιων οργανώσεων του προσφυγικού Ελληνισμού και ενημερώθηκαν τα σωματεία για τον προγραμματισμό αυτόν του Υπουργείου και εμείς ακούσαμε τις απόψεις τους, προκειμένου να τις αξιοποιήσουμε στον σχεδιασμό μας.

Είχε προηγηθεί στις 7 Ιανουαρίου του 2021 η έκδοση ειδικής πρόσκλησης για την προσφυγιά και τη Μικρασιατική Καταστροφή, στην οποία υποβλήθηκαν πενήντα επτά προτάσεις από συλλόγους και σωματεία.

Σήμερα είναι αναρτημένες στην Πύλη Πολιτιστικών Φορέων του Υπουργείου δύο νέες προσκλήσεις. Στις 20 Δεκεμβρίου του 2021 δημοσιεύθηκε από την αρμόδια Διεύθυνση Νεότερης Πολιτιστικής Κληρονομιάς η πρόσκληση εκδήλωσης ενδιαφέροντος για την επιχορήγηση προγραμμάτων και δράσεων που αναδεικνύουν τη μνήμη και την ταυτότητα των προσφυγικών κοινοτήτων. Η πρόσκληση απευθύνεται σε δευτεροβάθμια σωματεία και ομοσπονδίες και περιλαμβάνει τις εξής θεματικές: Ανάδειξη και προβολή όψεων της άυλης πολιτιστικής κληρονομιάς του προσφυγικού Ελληνισμού, καταγραφή και τεκμηρίωση της ιστορίας των προσφυγικών κοινοτήτων που εγκαταστάθηκαν στην Ελλάδα και της εξέλιξής τους, συγκρότηση και ψηφιοποίηση φωτογραφικών αρχείων, τεκμηρίωση - ψηφιοποίηση και ανάδειξη μουσειακών συλλογών, έντυπες και ψηφιακές εκδόσεις, εκπαιδευτικές δράσεις, οργάνωση συνεδρίων, ημερίδων, εκθέσεων, εκδηλώσεων, διοργάνωση δράσεων για την ανάδειξη της συμβολής του Ελληνισμού της Μικράς Ασίας και της βόρειας και ανατολικής Θράκης στην ανάπτυξη του αθλητισμού και της αθλητικής παιδείας στην Ελλάδα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Ένα λεπτό, κύριε Πρόεδρε.

Δεύτερη δράση. Στην εκατονταετηρίδα μνήμης αφιερώνεται το πρόγραμμα του θεσμού «Όλη η Ελλάδα ένας Πολιτισμός» για το 2022. Ο θεματικός άξονας του προγράμματος έχει τίτλο «Επέτειος Μνήμης – Εκατό χρόνια από τη Μικρασιατική Καταστροφή». Στις 17 Ιανουαρίου άνοιξε η ηλεκτρονική πύλη για την κατάθεση προτάσεων, η οποία θα λειτουργεί έως τις 17 Φεβρουαρίου. Μέσω του προγράμματος χρηματοδοτούνται εβδομήντα νέες πρωτότυπες καλλιτεχνικές παραγωγές συνολικού προϋπολογισμού 1.800.000 ευρώ. Το πρόγραμμα περιλαμβάνει περισσότερες από εκατόν σαράντα παραστάσεις σε όλη την Ελλάδα σε αρχαιολογικούς χώρους και μνημεία.

Τρίτο σκέλος: Στο πρόγραμμα δημιουργίας του μητροπολιτικού πάρκου στο στρατόπεδο «Παύλος Μελάς» στη Θεσσαλονίκη δημιουργείται το «Μουσείο του Προσφυγικού Ελληνισμού», με τη συμμετοχή πολλών φορέων και την οργανωτική και συντονιστική ευθύνη των αρμόδιων υπηρεσιών του Υπουργείου. Είναι ήδη σε εξέλιξη η εκπόνηση των αναγκαίων μελετών μέσω προγραμματικής σύμβασης πολιτισμικής ανάπτυξης.

Επιπλέον, στον προγραμματισμό του Υπουργείου έχει ενταχθεί η συντήρηση και η αποκατάσταση του τοιχογραφικού διακόσμου «Διά χειρός του Κυδωνιέως Φώτη Κόντογλου» στον ιερό ναό του Αγίου Χαραλάμπους στο Πεδίο του Άρεως, καθώς οι φορητές εικόνες του ναού, με καραμανλίδικη γραφή, είναι κειμήλια των προσφύγων από τη Μικρά Ασία.

Επίσης, τα μουσεία, οι εφορείες αρχαιοτήτων, οι υπηρεσίες νεότερων μνημείων του Υπουργείου, καθώς και οι εποπτευόμενοι φορείς προχωρούν στον δικό τους προγραμματισμό εκδηλώσεων για την εκατονταετηρίδα από τη Μικρασιατική Καταστροφή, που κινούνται στους άξονες που είπαμε παραπάνω.

Θα σας πω στη δευτερολογία μου περισσότερα.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Κύριε Χαρακόπουλε, έχετε τον λόγο για τρία λεπτά.

**ΜΑΞΙΜΟΣ ΧΑΡΑΚΟΠΟΥΛΟΣ:** Σας ευχαριστώ, κύριε Πρόεδρε.

Ευχαριστώ και την Υπουργό για την πρώτη απάντηση που μας έδωσε για τις πολυσήμαντες δράσεις που προετοιμάζει το Υπουργείο Πολιτισμού.

Το επετειακό έτος για τον μικρασιατικό Ελληνισμό, κυρία Υπουργέ, όπως είπαμε, ακολουθεί το 2021, που γιορτάσαμε τα διακόσια χρόνια από την Ελληνική Επανάσταση, ίσως όχι με τον λαμπρό τρόπο που θα θέλαμε λόγω της πανδημίας του COVID-19.

Ο εθνικός, όμως, αναστοχασμός, κύριε Πρόεδρε, μπορεί να συνεχιστεί και τη χρονιά που ήδη ξεκίνησε, γιατί, όπως εύστοχα έχει ειπωθεί και από τη μεγάλη βυζαντινολόγο μας, την Ελένη Γλύκατζη - Αρβελέρ, με τη Μικρασιατική Καταστροφή ουσιαστικά ολοκληρώνεται η Ελληνική Επανάσταση, η Μεγάλη Ιδέα της απελευθέρωσης των υπόδουλων Ελλήνων από την Οθωμανική Αυτοκρατορία.

Η Μικρασιατική Καταστροφή, επομένως, είναι ένα εθνικό τραύμα στο συλλογικό υποσυνείδητο και ως τέτοιο -νομίζω ότι συμφωνούμε όλοι- θα πρέπει να τύχει της δέουσας προσοχής από την ελληνική πολιτεία, με στόχο την εθνική αυτογνωσία.

Αναμφίβολα, όπως είπα, είναι πάρα πολύ σημαντικές οι δράσεις που ήδη μας έχει ανακοινώσει η Υπουργός Πολιτισμού. Ωστόσο, πιστεύω ότι συνολικά, ως πολιτεία, θα πρέπει να αναδείξουμε το επετειακό αυτό έτος, την ιστορία, τον πολιτισμό και τη συμβολή του μικρασιατικού Ελληνισμού.

Θα πρέπει να υπάρξουν συνέργειες. Ήδη η Εκκλησία της Ελλάδας έχει ανακοινώσει μια σειρά πρωτοβουλιών σε βάθος τριετίας, όπως είπε και η Υπουργός, για το 2022, που είναι τα εκατό χρόνια από την καταστροφή. Το 2023 είναι εκατό χρόνια από την υπογραφή της Συνθήκης της Λωζάνης, που επέβαλε για πρώτη φορά στην παγκόσμια ιστορία την υποχρεωτική ανταλλαγή πληθυσμών και το 2024 είναι τα εκατό χρόνια από το 1924, που ολοκληρώνεται η έξοδος των Ρωμιών της Μικράς Ασίας και η εγκατάστασή τους στη νέα πατρίδα, στην Ελλάδα.

Ανάλογες δράσεις με εκδηλώσεις, εκδόσεις, εκθέσεις πιστεύω ότι θα πρέπει να αναληφθούν και από τη Βουλή των Ελλήνων. Θα πρέπει να το δούμε και ως Βουλή, κύριε Πρόεδρε, το ζήτημα αυτό. Η Εκκλησία έχει ήδη ανακοινώσει, η Ακαδημία Αθηνών, τα πανεπιστήμια, το Υπουργείο Παιδείας πρωτίστως με διαγωνισμούς, με δράσεις μέσα στα σχολεία. Θεωρώ αυτονόητο ότι θα πρέπει να προσφερθεί σε κάθε μαθητή ένα αντίτυπο του βιβλίου του Ηλία Βενέζη, το «Νούμερο 31328» ή τα «Ματωμένα χώματα» της Διδώς Σωτηρίου.

Θεωρώ, λοιπόν, αναγκαία, κυρία Υπουργέ, τη συγκρότηση μιας οργανωτικής επιτροπής αντίστοιχης με αυτήν που υπήρχε για τα διακόσια χρόνια από την ελληνική επανάσταση, σε συνεργασία -όπως κι εσείς νωρίτερα είπατε- με τα προσφυγικά σωματεία. Είναι εκατοντάδες τα μικρασιατικά σωματεία, οι μικρασιατικοί σύλλογοι σε όλη την Ελλάδα και, βεβαίως, υπάρχουν τα τριτοβάθμια όργανά τους, όπως η Παμποντιακή Ομοσπονδία Ελλάδας, η Ομοσπονδία Προσφυγικών Σωματείων Ελλάδας, η Πανελλήνια Ένωση Καππαδοκών. Χαίρομαι που ήδη -το έχω ακούσει- βρίσκεστε σε συνεννόηση και σε συνεργασία, προκειμένου η χρονιά που ξεκίνησε να είναι πραγματικά μια χρονιά εθνικού αναστοχασμού όπως πρέπει.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Χαρακόπουλε.

Κυρία Υπουργέ, έχετε τον λόγο για τρία λεπτά.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριε Βουλευτά, θα συμφωνήσω απολύτως μαζί σας ότι οφείλουμε πάρα πολλά στον προσφυγικό Ελληνισμό και γι’ αυτό πρέπει αυτή η θλιβερή επέτειος να αναδείξει αυτά που οφείλουμε και την τιμή την οποία πρέπει να αποδώσουμε. Σας απαντώ για το Υπουργείο Πολιτισμού, γιατί σε εμένα επικεντρώνεται η ερώτησή σας.

Θα επαναλάβω ότι πέρα από τις γενικές δράσεις που σας είπα, σχεδόν όλες οι υπηρεσίες του Υπουργείου, ακόμα και οι εφορείες αρχαιοτήτων, που φαίνεται ότι είναι έξω από το αντικείμενό τους, συμμετέχουν και σχεδιάζουν υψηλού επιπέδου εκδηλώσεις. Είμαι στη διάθεσή σας να καταθέσω ολόκληρο τον πίνακα. Ενδεικτικά θα αναφέρω το Μουσείο Νεότερου Ελληνικού Πολιτισμού, γιατί είναι αυτό το οποίο είναι πιο κοντά, είναι πιο συγγενές στην επέτειο αυτής της μνήμης. Ετοιμάζει μια πολύ σημαντική έκθεση για να παρουσιάσει στα νέα κτήρια στην Πλάκα -στο οικοδομικό τετράγωνο Άρεως, Ανδριανού, Κλάδου και Βρυσακίου, στα δεκαοκτώ καινούργια κτήρια- μια πολύ μεγάλη έκθεση από τις μόνιμες συλλογές του. Στις ενότητες που αφορούν στη νεότερη ελληνική ιστορία έχουν επιλεγεί αντικείμενα από τις περιοχές της Μικράς Ασίας, του Πόντου και της Καππαδοκίας, ώστε μέσα από αυτά να φανεί η παρουσία, οι περιπέτειες και κυρίως η μέγιστη συνεισφορά των προσφυγικών πληθυσμών στη συγκρότηση της νεότερης ελληνικής ταυτότητας και εν τέλει στη διαμόρφωση της νεότερης ελληνικής κοινωνίας.

Θα αναφέρω, επίσης, την Εφορεία Αρχαιοτήτων Λάρισας. Είμαι σίγουρη πως γνωρίζετε ότι προγραμματίζει την έκδοση ενός πολύ σημαντικού, πολύ ενδιαφέροντος λευκώματος το οποίο περιλαμβάνει τα κειμήλια που οι πρόσφυγες έφεραν μαζί τους από τις πατρογονικές τους εστίες στην περιοχή της Λάρισας.

Αντίστοιχες είναι οι πρωτοβουλίες των υπηρεσιών μας σχεδόν σε όλη την Ελλάδα, αλλά και των φορέων. Η Κρατική Ορχήστρα Θεσσαλονίκης, για παράδειγμα, σε συνεργασία με το κέντρο πολιτισμού της Περιφέρειας Κεντρικής Μακεδονίας προγραμματίζει να παρουσιάσει σε πρώτη παγκόσμια εκτέλεση το έργο «Ρέκβιεμ για τη Σμύρνη» του Γιώργου - Εμμανουήλ Λαζαρίδη στο Φεστιβάλ του Επταπυργίου.

Επίσης, το Μουσείο Ελληνικών Λαϊκών Μουσικών Οργάνων «Φοίβος Ανωγειανάκης» έχει σχεδιάσει ειδική παραγωγή, «Μουσική και προσφυγική ταυτότητα».

Θέλω να πω με αυτό ότι όλοι είναι στρατευμένοι σε αυτόν τον προγραμματισμό.

Η τραγωδία που βίωσε ο Ελληνισμός με την καταστροφή της Μικράς Ασίας και τον ξεριζωμό των Ελλήνων από τις εστίες τους είναι ένα γεγονός που είναι βαθιά ριζωμένο στην ιστορική μας μνήμη, στη συλλογική μνήμη. Πέρα από την προφανή όσο την εκ νέου τραγικά επίκαιρη διάσταση των φαινομένων της προσφυγιάς, του βίαιου εκτοπισμού των πληθυσμών, του τρόμου, των φρικαλεοτήτων, των λεηλασιών, οι συμμετέχοντες στις δράσεις ενθαρρύνονται από το Υπουργείο Πολιτισμού να διερευνήσουν μέσω των προτάσεών τους ολόκληρο το φάσμα των επιδράσεων του ιστορικού πλέγματος του 1922 στα πεδία της ζωής, της σκέψης και του πολιτισμού, καθώς και τις άνευ προηγουμένου ωσμώσεις και μετατοπίσεις που έθεσε σε λειτουργία.

Είμαστε αισιόδοξοι ότι οι δράσεις, οι εκδηλώσεις και οι παραγωγές που θα λάβουν χώρα σε όλη την επικράτεια, θα ανοίξουν αυτό που θέλουμε: μία γόνιμη συζήτηση όχι μόνο για τους ειδικούς, αλλά για όλο τον κόσμο. Ο καθένας από εμάς έχει μνήμες είτε άμεσα είτε έμμεσα, γι’ αυτό το ιστορικό γεγονός το οποίο κανείς δεν διαφωνεί, δεν μπορεί να διαφωνήσει, ότι είχε τεράστιες επιπτώσεις στον λαό μας. Θέλουμε, λοιπόν, να θυμηθούμε, να αναλογιστούμε, να τιμήσουμε, να διδαχθούμε, να χαρούμε συγχρόνως γι’ αυτά που μας πρόσφεραν οι πρόσφυγες. Γιατί η διατήρηση της ιστορικής μνήμης είναι καθοριστική για το μέλλον και την πορεία του ίδιου του λαού μας και αυτό δεν πρέπει να το ξεχνάμε.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Θα συζητηθεί τώρα η έβδομη με αριθμό 359/31-1-2022 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς την Υπουργό Πολιτισμού και Αθλητισμού, με θέμα: «Επιβολή εισιτηρίου 50 ευρώ στο ναυάγιο της Αλοννήσου».

Κύριε Σκουρολιάκο, έχετε τον λόγο για δυο λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Σας ευχαριστώ, κύριε Πρόεδρε.

Κυρία Υπουργέ, η ερώτηση έχει να κάνει με το υψηλό κόστος για ένα εισιτήριο στο ναυάγιο της Αλοννήσου. Το «ναυάγιο της Περιστέρας», όπως είναι γνωστό, είναι το πρώτο παγκοσμίως επισκέψιμο υποβρύχιο μουσείο και χαρίζει ένα εντυπωσιακό θέαμα καθώς είναι καλυμμένο με τρεις χιλιάδες αμφορείς. Είναι ένα έργο που ξεκίνησε και ολοκληρώθηκε από την κυβέρνηση του ΣΥΡΙΖΑ και παραδόθηκε στη Νέα Δημοκρατία έτοιμο για να κάνετε τα εγκαίνια, στα οποία αρνηθήκατε ακόμα και τον χαιρετισμό του Αλέξη Τσίπρα τον οποίο θα εκφωνούσε ο πρώην Υφυπουργός Πολιτισμού, Κωνσταντίνος Στρατής. Με την επιβολή του εισιτηρίου των 50 ευρώ υπάρχει ένα μεγάλο πρόβλημα: το ναυάγιο αυτό, πραγματικά, να μην είναι εύκολα επισκέψιμο.

Με βάση, λοιπόν, τα παραπάνω ερωτάσθαι σε ποια στοιχεία και σε ποια οικονομοτεχνική μελέτη βασιστήκατε, ώστε να πάρετε μια τέτοιου είδους απόφαση που θέτει σε κίνδυνο την επισκεψιμότητα του μουσείου. Προτίθεστε άμεσα να διορθώσετε το λάθος σας;

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κυρία Μενδώνη, έχετε τον λόγο για τρία λεπτά.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε Βουλευτά, στην ίδια αυτή ερώτηση έχω απαντήσει πρόσφατα, στις 29 Δεκεμβρίου 2021 στην Κοινοβουλευτική μας Ομάδα. Παρ’ όλα αυτά θα τα ξαναπούμε.

Ο επισκέψιμος ενάλιος αρχαιολογικός χώρος του κλασικού ναυαγίου της Περιστέρας λειτούργησε για δεύτερη συνεχή χρονιά πιλοτικά και χωρίς εισιτήριο στο πλαίσιο του προγράμματος «Δημιουργία επισκέψιμων εναλίων αρχαιολογικών χώρων στην Αλόννησο και στον δυτικό Παγασητικό», το οποίο ολοκληρώνεται τον Μάρτιο του 2023.

Στο διάστημα της πιλοτικής λειτουργίας του, στα δυο χρόνια 2020-2021, για την περίοδο της πεντάμηνης λειτουργίας από Ιούνιο έως τέλη Οκτωβρίου, σύμφωνα με τα στοιχεία της αρμόδιας εφορείας εναλίων αρχαιοτήτων επισκέφθηκαν το ναυάγιο συνολικά εξακόσιοι επισκέπτες-δύτες, διακόσιοι σαράντα έξι το 2020 και τριακόσιοι πενήντα τέσσερις το 2021. Για τα άτομα αυτά διενεργήθηκαν στον χώρο, από τους παρόχους καταδυτικών υπηρεσιών που δραστηριοποιούνται στην Αλόννησο και τη Σκόπελο, εξήντα έξι και ογδόντα καταδύσεις αντίστοιχα.

Πράγματι, σύμφωνα με τον κανονισμό λειτουργίας του επισκέψιμου ενάλιου χώρου, η τιμή του εισιτηρίου ορίζεται με κοινή απόφαση των Υπουργών Οικονομικών και Πολιτισμού, μετά από γνωμοδότηση του Κεντρικού Αρχαιολογικού Συμβουλίου και αφού έχει προηγηθεί η πρόταση του διοικητικού συμβουλίου του ΟΔΑΠ. Αφού συνεκτιμήθηκαν αυτά ορίστηκε, μετά από γνωμοδότηση του Κεντρικού Αρχαιολογικού Συμβουλίου, το αντίτιμο στα 50 ευρώ. Γιατί; Γιατί το συμβούλιο έκρινε το αντίτιμο αυτό εύλογο, ώστε να καλύπτονται έστω και μερικώς τα έξοδα ενός επισκέψιμο ενάλιου χώρου τέτοιας εμβέλειας του οποίου ο τρόπος οργάνωσης είναι υποδειγματικός και αναπόδραστα το κόστος λειτουργίας του είναι ιδιαίτερα υψηλό.

Το πραγματικό κόστος λειτουργίας της «Περιστέρας», το οποίο προς το παρόν το επωμίζεται μερικώς το Υπουργείο Πολιτισμού, καθώς είναι σε πρόγραμμα, όμως από το 2023 θα το αναλάβει εξ ολοκλήρου, έχει ως εξής: Για την πεντάμηνη λειτουργία απαιτείται συνεχής παρουσία τουλάχιστον τριμελούς κλιμακίου της εφορείας εναλίων αρχαιοτήτων, συνεπικουρούμενου αναλόγως με τις ανάγκες και από το μόνιμο καταδυόμενο προσωπικό, το οποίο θα πρέπει να διαθέτει επιτόπου σκάφος για τη μετακίνηση από το σημείο απόπλου - κατάπλου στο χώρο του ναυαγίου, καθώς και όχημα για την προμήθεια και μεταφορά υλικών και καυσίμων.

Η δαπάνη της πεντάμηνης λειτουργίας της «Περιστέρας» είναι 65.000 ευρώ ετησίως. Σε αυτό το ποσό περιλαμβάνεται μέρος του κόστους, καθώς τρέχοντα άλλα δεν συνυπολογίζονται. Επομένως, ακόμα και στην περίπτωση που είχε ευθύς εξαρχής καθιερωθεί αντίτιμο για την κατάδυση, τότε τα έσοδα για τα δύο χρόνια λειτουργίας του χώρου θα ανήρχοντο σε εξακόσιες επισκέψεις επί 50 ευρώ, δηλαδή σε 30.000 ευρώ, που αντιστοιχεί μόλις στο 46% των ετησίων λειτουργικών εξόδων του εν λόγω επισκέψιμου αρχαιολογικού χώρου.

Είναι σαφές ότι καλύπτεται λιγότερο από το μισό της απαιτούμενης δημόσιας δαπάνης και επομένως η γνωμοδότηση του Κεντρικού Αρχαιολογικού Συμβουλίου για τον ορισμό του αντιτίμου είναι απολύτως λογική και συμφέρουσα για την υποστήριξη λειτουργίας του χώρου.

Το κόστος λειτουργίας είναι υπερδιπλάσιο των ενδεχομένων εσόδων από τους επισκέπτες, ειδικά από τον Μάρτιο του 2023, όταν πλέον η λειτουργία του θα βαραίνει αποκλειστικά το δημόσιο.

Από όλα τα παραπάνω γίνεται σαφές ότι δεν χρειάζεται κάποια ειδική οικονομοτεχνική μελέτη. Η ίδια η πιλοτική λειτουργία της «Περιστέρας» δίνει σαφή στοιχεία για το κόστος λειτουργίας.

Στα δύο χρόνια της λειτουργίας της, η εφορεία εναλίων αρχαιοτήτων διαπίστωσε το πραγματικό κόστος των λειτουργικών εξόδων και τούτο διότι ο καθορισμός αντιτίμου για έναν αρχαιολογικό χώρο δεν αποτελεί απόρροια μόνο επιστημονικών δεδομένων και κριτηρίων, αλλά κυρίως πραγματικών δεδομένων, όπως είναι το ετήσιο κόστος, το οποίο καλείται να καταβάλλει το ελληνικό δημόσιο διά του Υπουργείου Πολιτισμού.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Σκουρολιάκο, έχετε τον λόγο για τρία λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Σας ευχαριστώ.

Κυρία Υπουργέ, μας ανακοινώσατε κάποιους αριθμούς επισκεπτών στη δωρεάν περίοδο -ας την πούμε λίγο έτσι- και μας είπατε ότι δεν είναι δική σας απόφαση, αλλά είναι και του Υπουργείου Οικονομικών. Απόφαση των δύο Υπουργείων είναι. Περιμέναμε, λοιπόν, από την Υπουργό Πολιτισμού να πείσει τον Υπουργό των Οικονομικών, που έχει μια διαφορετική αντίληψη, για την αναγκαιότητα και το πόσο σημαντικό είναι αυτό το μουσείο. Και θα έπρεπε, αντίστοιχα, να είναι λίγο πιο προσεκτικό το Υπουργείο Πολιτισμού στο ποσόν που ενέκρινε.

Και ξέρετε, το ακριβό δεν φέρνει πάντα χρήματα. Όχι. Εκεί που έχετε πάει την είσοδο γι’ αυτόν που θέλει να δει το πάρκο, πραγματικά, θα βρείτε πολύ λίγους -επιτρέψτε μου την έκφραση- πελάτες.

Είναι ένα πρωτοφανές, ακριβό εισιτήριο, όταν το εισιτήριο στην Ακρόπολης κυμαίνεται γύρω στα 5 ευρώ και στον Παρθενώνα στα 20 ευρώ. Είναι έργο που χρηματοδοτείται από το ΕΣΠΑ 2004 – 2020, μέσω του ΠΕΠ Θεσσαλίας. Είναι ένα έργο που θα συγκεντρώσει έναν διαρκώς αυξανόμενο πληθυσμό ανθρώπων που ασχολούνται με την κατάδυση.

Ο Δήμος Αλοννήσου έχει εναντιωθεί στην εξέλιξη αυτή, όπως φαίνεται από την επιστολή που σας έστειλε –την οποία θα καταθέσω στα Πρακτικά. Οι εργαζόμενοι, οι επαγγελματίες της κατάδυσης, εναντιώνονται γιατί βλέπουν ότι η μείωση του αριθμού των πελατών, λόγω του εισιτηρίου, εμποδίζει τον προορισμό τους και έχουν αποστείλει και αυτοί επιστολή με τίτλο: «Άμεση μείωση στο υπερβολικά υψηλό εισιτήριο στο Αρχαιολογικό Πάρκο της Περιστέρας από τους Υπουργούς Πολιτισμού και Οικονομικών».

Και, βέβαια, ο Σύλλογος Ελλήνων Αρχαιολόγων βάζει πάρα πολλά θέματα εδώ πέρα. Βάζει και επιστημονικά θέματα. «Είναι απορίας άξιον σε ποια επιστημονικά δεδομένα και σε ποιες μελέτες βασίζεται η σημερινή τιμολογιακή πολιτική του Υπουργείου Πολιτισμού και Αθλητισμού και τι προοιωνίζει για το μέλλον…» και άλλα πολλά για να πει ότι «η πρόσβαση όλων των πολιτών σε αρχαιολογικούς χώρους και στα μνημεία της χώρας μας αποτελεί πρώτιστο μέλημα της αρχαιολογικής υπηρεσίας» και σημειώνει ότι «θα πρέπει οικονομικά να είναι προσβάσιμο».

Κυρία Υπουργέ, για να δούμε τι γίνεται έξω από εμάς, τι γίνεται στη γειτονιά μας. Στον χώρο της Μπάιας στη Νάπολη, το εισιτήριο δεν είναι 50 ευρώ, είναι 5 ευρώ. Τα 50 ευρώ για την κατάδυση διαμορφώνονται από τα 5 ευρώ του εισιτηρίου συν τα 45 ευρώ που πληρώνει ο δύτης για τον εξοπλισμό, τον συνοδό, προσωπικό κ.λπ.. Αντίστοιχα στην Περιστέρα, σε εμάς, το ποσό που ο δύτης πληρώνει στο καταδυτικό κέντρο έρχεται να προστεθεί στα 50 ευρώ του αντιτίμου, με αποτέλεσμα το συνολικό κόστος να είναι 100 ευρώ. Στη Νάπολη 50 ευρώ, στην Αλόννησο 100 ευρώ. Στο ιστορικό υποβρύχιο χώρο της Καλλίπολης στην Τουρκία η επιβάρυνση είναι 13 ευρώ.

Σε κάθε περίπτωση είναι ένα υψηλό ποσό, που πρέπει να το αντιμετωπίσετε με έναν τέτοιο τρόπο ώστε να μπορεί πολύς κόσμος να πάει και το νησί να έχει όφελος. Διαμαρτύρεται ο δήμαρχος όπως διαμαρτύρονται και οι εργαζόμενοι. Και να ακούμε, όπως πρέπει πάντα, την φωνή των επιστημόνων αρχαιολόγων.

Κυρία Υπουργέ, η προηγούμενη κυβέρνηση σας έδωσε αυτό το έργο με το κλειδί στο χέρι. Η κυβέρνηση του ΣΥΡΙΖΑ ολοκλήρωσε το πρόγραμμα «BLUEMED» με τη συμμετοχή της Εφορείας Εναλίων Αρχαιοτήτων και το Πρόγραμμα Δημοσίων Επενδύσεων. Εσείς όμως μετράτε πενηνταράκι, πενηνταράκι και θέλετε όλα να επιστρέφουν. Είναι και κάποια που δεν επιστρέφουν άμεσα αλλά θα επιστρέψουν πολλαπλάσια αργότερα.

Η προηγούμενη κυβέρνηση έκανε τις προκαταρκτικές εργασίες και μελέτες για ναύδετα και τις υποβρύχιες πινακίδες σε συνεργασία με το Πανεπιστήμιο Πατρών. Η προηγούμενη κυβέρνηση ολοκλήρωσε την οπτική παρακολούθηση χώρου σε συνεργασία με το Εθνικό Μετσόβιο Πολυτεχνείο. Να θυμηθούμε ότι, με συγχωρείτε, η Νέα Δημοκρατία είχε αποτύχει στο παρελθόν να λειτουργήσει ένα καταδυτικό πάρκο γιατί επέμενε στις ιδεοληψίες της. Επέμενε να ακυρώνει τη δημόσια διάσταση και να προσπαθεί να δώσει το έργο σε ιδιώτες. Τότε ήσασταν Γενική Γραμματέας του Υπουργείου, κυρία Μενδώνη. Δεν μου απαντήσατε για την απρέπεια που κάνατε στον Πρόεδρο της Αξιωματικής Αντιπολίτευσης, ενώ επί της κυβέρνησής του είχε γίνει το έργο, δηλαδή να στείλει έναν χαιρετισμό, αλλά δεν μας εκπλήσσει ιδιαίτερα.

Σας ευχαριστώ πολύ.

(Στο σημείο αυτό ο Βουλευτής κ. Παναγιώτης (Πάνος) Σκουρολιάκος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Βίτσας):** Σας ευχαριστώ.

Κυρία Υπουργέ, έχετε τον λόγο για τρία λεπτά.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύρια Βουλευτά, είναι απορίας άξιον -αλλά δεν απορούμε και δεν εκπλησσόμεθα πλέον- η ευκολία με την οποία διαστρεβλώνετε την πραγματικότητα. Για να δούμε λίγο τα πράγματα από την αρχή.

Μας λέτε να ακούμε τους επιστήμονες αρχαιολόγους. Δηλαδή η Εφορεία Εναλίων Αρχαιοτήτων, η οποία εισηγήθηκε το εισιτήριο ή το Κεντρικό Αρχαιολογικό Συμβούλιο με το οποίο γνωμοδότησε όλοι αυτοί δεν είναι επιστήμονες, είναι κάτι άλλο.

Δεύτερον, μιλάτε ότι εναντιώθηκαν διάφοροι. Όταν εσείς στο 2018 -αν δεν κάνω λάθος- αλλάξατε την τιμολογιακή πολιτική των εισιτηρίων και υπερδιπλασιάσατε, τριπλασιάσατε τα εισιτήρια στους αρχαιολογικούς χώρους εναντιώθηκαν πολλοί. Δεν τα αλλάξατε και πολύ καλά κάνατε.

Τρίτον, επικαλεστήκατε την Ακρόπολη. Το εισιτήριο της Ακρόπολης είναι 20 ευρώ. Κάποιος, όμως, από τους επιστήμονες που συμβουλεύεστε θα έπρεπε να σας πει την τεράστια διαφορά που υπάρχει ανάμεσα στη λειτουργία και τη συντήρηση ενός ενάλιου αρχαιολογικού χώρου και ενός χερσαίου αρχαιολογικού χώρου.

Πάμε τώρα να δούμε τα παραδείγματα που είπατε. Συγκρίνετε ανόμοια μεγέθη στα παραδείγματα που είπατε του καταδυτικού τουρισμού. Το ναυάγιο της Περιστέρας είναι ιδιαίτερου αρχαιολογικού ενδιαφέροντος και βρίσκεται σε βάθος τριάντα μέτρα και αποτελεί ένα από τα μεγαλύτερα ναυάγια της Μεσογείου. Η διεθνής πρακτική στην οποία αναφέρεστε αφορά εξαιρετικά μεν υποθαλάσσια μουσεία, σε ένα πολύ μικρό βάθος όπου σε κάποιες περιπτώσεις η κατάδυση γίνεται ακόμα και χωρίς αναπνευστικές συσκευές. Αναφερθήκατε στη Μπάια της Ιταλίας. Το αντίτιμο είναι 35 ευρώ για μια κατάδυση σε ένα ιδιαίτερο μικρό βάθος, ανάμεσα στους χώρους μιας καταποντισμένης ρωμαϊκής έπαυλης, που γίνεται ακόμα και χωρίς αναπνευστικές συσκευές ή το Μουσείο Υποβρύχιας Σύγχρονης Τέχνης του Μεξικού που βρίσκεται αντίστοιχα σε μικρό βάθος.

Κλείνω με μια υπενθύμιση, γιατί αναφέρατε ότι το έργο έγινε επί ΣΥΡΙΖΑ και η κορδέλα κόπηκε επί Κυβερνήσεώς μας. Επί της ουσίας, το θεσμικό πλαίσιο για τη λειτουργία επισκέψιμων ενάλιων αρχαιολογικών χώρων θεσμοθετείται με τον ν.4179/2003 άρθρο 44, κυβέρνηση Σαμαρά, αν δεν κάνω λάθος.

Ο συγκεκριμένος Ενάλιος Αρχαιολογικός Χώρος της Περιστέρας, όπως και άλλες περιοχές των Σποράδων και του δυτικού Παγασητικού, ιδρύθηκαν με ΚΥΑ η οποία καθόριζε τους όρους, τις προϋποθέσεις λειτουργίας και τις επιτρεπόμενες δραστηριότητες εντός αυτών η οποία δημοσιεύτηκε στο ΦΕΚ 119/21-01-2015, κυβέρνηση Σαμαρά - Βενιζέλου, αν δεν κάνω λάθος, και φέρνει την υπογραφή του σημερινού Προέδρου της Βουλής κ. Κώστα Τασούλα.

Θα την καταθέσω στα Πρακτικά.

Άρα, ο στρατηγικός σχεδιασμός του έργου και το θεσμικό πλαίσιο είχαν ολοκληρωθεί και σας παραδόθηκαν έτοιμα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Η λειτουργία της Περιστέρας εντάχθηκε στο συνεργατικό πρόγραμμα «BLUEMED», το οποίο ξεκίνησε πράγματι επί κυβέρνησης ΣΥΡΙΖΑ την 1η Νοεμβρίου 2016 με πρωτοβουλία και επιμονή τότε του Περιφερειάρχη Θεσσαλίας, αν δεν κάνω λάθος.

Δεδομένης της σημασίας της λειτουργίας της Περιστέρας για την οικονομική και τουριστική ανάπτυξη της Αλοννήσου και της ευρύτερης περιοχής της, όταν μάλιστα είναι γνωστό ότι το κοινό που επιδίδεται στον καταδυτικό τουρισμό οικονομικά είναι πολύ πάνω από τον μέσο όρο των συνήθων επισκεπτών, φροντίσαμε αμέσως μόλις αναλάβαμε τη διακυβέρνηση, σε συνεργασία με την Περιφέρεια Θεσσαλίας, για την ένταξή του στο ΕΣΠΑ. Το έργο εντάχθηκε στις 12 Σεπτεμβρίου του 2019 στο ΠΕΤ Θεσσαλίας με τίτλο: «Δημιουργία Επισκέψιμων Ενάλιων Αρχαιολογικών Χώρων στην Αλόννησο και στον Δυτικό Παγασητικό», με συνολικό προϋπολογισμό 5 εκατομμύρια και δικαιούχους το Υπουργείο Πολιτισμού, την Περιφέρεια Θεσσαλίας και τους Δήμους Αλοννήσου - Αλμυρού, νομίζω επί Κυβέρνησης Μητσοτάκη τότε.

Σήμερα προχωρεί με ταχείς ρυθμούς η πλήρης αξιοποίηση των καταδυτικών δυνατοτήτων της περιοχής με το υπό εξέλιξη έργο για τη δημιουργία τριών ακόμα ενάλιων αρχαιολογικών χώρων στον Παγασητικό, στο ακρωτήριο Τηλέγραφος Νηών Σούρπης, στο Ακρωτήριο Γλάρου Νηών Σούρπης και στην Κίκινθο της Αμαλιάπολης.

Ακούστε, κύριε Βουλευτά. Πρόκειται για ένα έργο το οποίο έχει τεράστια δυναμική για τη Θεσσαλία. Προφανώς κάνατε αυτό που κάνατε στο «BLUEMED». Δεν μπορείτε, όμως, να ακυρώνετε όλα αυτά τα οποία βρήκατε και παραλάβατε για το συγκεκριμένο πρόγραμμα -εδώ είναι το ΦΕΚ- και για το οποίο είμαστε πολύ περήφανοι, ούτε φυσικά μπορείτε να ακυρώσετε το έργο που κάνει η παρούσα Κυβέρνηση.

Σας ευχαριστώ.

(Στο σημείο αυτό η Υπουργός Πολιτισμού και Αθλητισμού κ. Στυλιανή Μενδώνη καταθέτει για τα Πρακτικά το προαναφερθέν ΦΕΚ, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε.

Προχωράμε τώρα στην ενδέκατη με αριθμό 355/31-01-2022 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς την Υπουργό Πολιτισμού και Αθλητισμού με θέμα: «Ο αγώνας μας για την επανένωση των γλυπτών του Παρθενώνα».

Κυρία Πιπιλή, έχετε τον λόγο για δύο λεπτά.

**ΦΩΤΕΙΝΗ ΠΙΠΙΛΗ:** Ευχαριστώ πολύ, κύριε Πρόεδρε.

Κυρία Υπουργέ, πρώτα απ’ όλα να σας συγχαρώ προσωπικά και από κοντά για το βραβείο «Paestum Mario Napoli» το οποίο απονέμεται σε προσωπικότητες που συντελούν στην προστασία της πολιτιστικής κληρονομιάς. Τιμάτε και την Ελλάδα με το δικό σας βραβείο.

Η ιστορική στροφή της παγκοσμίου εμβέλειας εφημερίδας «TIMES» του Λονδίνου υπέρ της επιστροφής των γλυπτών του Παρθενώνα και μόλις χθες και της εφημερίδας «GUARDIAN» διέτρεξε κυριολεκτικά όλη την οικουμένη. Ακούστηκε, επιτέλους, και μάλιστα από τους έως χθες πολέμιους -το τονίζουμε αυτό- του αγώνα μας εδώ και δεκαετίες, η άποψη πως τα γλυπτά ανήκουν στην Αθήνα και τώρα πρέπει να επιστραφούν. Κρατάω μόνο αυτό από το μεγάλο άρθρο με τίτλο: «Η άποψη των «TIMES» για τα γλυπτά του Παρθενώνα - Ενώνοντας την ελληνική κληρονομιά».

Με βαθιά αισθήματα ικανοποίησης όλοι οι Έλληνες περιμέναμε τη συνέχεια των αγώνων που βρήκαν στήριξη εδώ και αιώνες και από διεθνείς προσωπικότητες. Μην ξεχνάμε και τον Λόρδο Βύρωνα. Είναι αλήθεια όμως ότι τα τελευταία χρόνια η εθνική προσπάθεια, όπως και οι προσπάθειες της αείμνηστης Υπουργού Πολιτισμού Μελίνας Μερκούρη, είχαν κάπως ξεχαστεί.

Θα ήθελα στο σημείο αυτό να μας δώσετε λεπτομέρειες, γιατί το θέλουμε εμείς, ο ελληνικός λαός, για το πώς οδηγηθήκαμε σ’ αυτές τις νίκες μόλις σε έναν μήνα: «TIMES» του Λονδίνου, «GUARDIAN», αλλά και UNESCO, για την οποία θα τα πούμε στη δευτερολογία, και ποια κατά τη γνώμη σας ήταν τα βασικά ερείσματα για την καίρια παρέμβαση των «TIMES» του Λονδίνου, καθώς και το ποιοι είναι οι επόμενοι βηματισμοί του Υπουργείου ώστε να πλησιάσουμε το ποθητό αποτέλεσμα.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κυρία Μενδώνη, έχετε τον λόγο για τρία λεπτά.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Ευχαριστώ πολύ, κυρία Πιπιλή, για την ερώτηση γιατί μου δίνετε την ευκαιρία να πω δύο - τρία λόγια παραπάνω για όλη αυτή την προσπάθεια που γίνεται από την Κυβέρνηση για την οριστική επιστροφή και την επανένωση των Γλυπτών. Το ξέρετε πολύ καλά ότι η Κυβέρνησή μας από τον Ιούλιο του 2019 εργάζεται με αθόρυβο και συστηματικό τρόπο για αυτή την υπόθεση και σιγά - σιγά κεφαλαιοποιείται αυτή η πολιτική.

Η πλέον χειροπιαστή απόδειξη της πολιτικής μας ήταν η πολύ σημαντική για την υπόθεση των Γλυπτών απόφαση του Σεπτεμβρίου του 2021 της διακυβερνητικής επιτροπής της UNESCO για την επιστροφή των πολιτιστικών αγαθών στις χώρες προέλευσής τους στην εικοστή δεύτερη σύνοδο. Είναι η πρώτη φορά από το 1984, όταν το θέμα της επιστροφής των Παρθενωνείων ετέθη από τη Μελίνα Μερκούρη, που αυτή η επιτροπή καταλήγει ομόφωνα, όχι απλώς σε μία σύσταση, recommendation, αλλά ομόφωνα σε απόφαση ότι το αίτημα της Αθήνας είναι δίκαιο και νόμιμο και καλεί επιτακτικά το Ηνωμένο Βασίλειο να αναθεωρήσει τη στάση του και να συνομιλήσει με την Ελλάδα αναγνωρίζοντας τον διακυβερνητικό χαρακτήρα του ζητήματος σε αντίθεση με τα όσα εξακολουθεί να υποστηρίζει το Λονδίνο ότι η υπόθεση του επαναπατρισμού των Γλυπτών στην Αθήνα αφορά το Βρετανικό Μουσείο.

Όσοι διεθνώς ασχολούμαστε με το θέμα γνωρίζουμε πολύ καλά ότι οι συνθήκες παγκοσμίως έχουν αλλάξει σε σχέση με την αντιμετώπιση των κλεμμένων και βιαίως εξαχθέντων πολιτιστικών αγαθών από τις χώρες που τα δημιούργησαν και στις οποίες ανήκουν. Αυτό το ευνοϊκό για την υπόθεση των πολιτιστικών αγαθών κλίμα το αξιοποιήσαμε συστηματικά με αθόρυβη και πολλή δουλειά για να καταλήξουμε στην απόφαση της διακυβερνητικής το Σεπτέμβρη.

Τα αποτελέσματα της στρατηγικής μας είναι απτά πλέον. Πριν από ένα μήνα περίπου υποδεχθήκαμε το «θραύσμα Fagan» από το Μουσείο Antonino Salinas του Παλέρμο. Πρόκειται για μια σημαντική επιστροφή που γίνεται ακόμα σημαντικότερη μετά την εκπεφρασμένη πρόθεση της κυβέρνησης της Σικελίας να ζητήσει την τροποποίηση του Κώδικα Πολιτισμικής Κληρονομιάς της Ιταλικής Δημοκρατίας, ώστε το θραύσμα να παραμείνει εσαεί στην Ελλάδα.

Παράλληλα η πλέον πρόσφατη δημοσκόπηση τον Νοέμβριο του 2021 κατέδειξε ότι η βρετανική κοινή γνώμη υποστηρίζει την επιστροφή των Γλυπτών στην Ελλάδα σε ποσοστό 60%. Όπως και εσείς αναφέρατε μερικά από τα σημαντικότερα και πλέον επιδραστικά διεθνή μέσα μαζικής ενημέρωσης στηρίζουν ή προσχωρούν στις ελληνικές θέσεις. Το πρόσφατο παράδειγμα των «TIMES» είναι το πλέον χαρακτηριστικό, καθώς η ιστορική συντηρητική εφημερίδα του Λονδίνου αλλάζει θέση μετά από πενήντα χρόνια και λέει ότι είναι πλέον ο καιρός τα Γλυπτά να γυρίσουν στην Ελλάδα.

Το ίδιο θέμα άλλωστε ανέδειξε προχτές και ο «GUARDIAN». Ο «GUARDIAN» πάντα έπαιρνε μια θέση πιο κοντά στο ελληνικό αίτημα σε αντίθεση με τους «TIMES». Εδώ, λοιπόν, βλέπουμε ότι δύο μεγάλα μέσα του Ηνωμένου Βασιλείου συγκλίνουν πλέον.

Αυτό το οποίο, όμως, εμείς λέμε πάντα και είναι στην πολιτική μας, συνεχώς, είναι ότι την επανένωση των αρχιτεκτονικών γλυπτών του Παρθενώνα δεν την απαιτεί μόνο η παγκόσμια κοινή γνώμη. Είναι το ίδιο το χάσκον και ακρωτηριασμένο μνημείο που αξιώνει την επιστροφή των γλυπτών του, προκειμένου να επανακτήσει την ενιαία και αδιαίρετη φυσική, αισθητική και νοηματική του οντότητα.

Το θετικό κλίμα που έχει δημιουργηθεί διεθνώς, εντείνεται από τις πρωτοβουλίες που αναπτύσσει προσωπικά ο Πρωθυπουργός, ο Κυριάκος Μητσοτάκης, ο οποίος στην ουσία επανέφερε το θέμα στο διεθνές προσκήνιο όταν το έθεσε στην προτεραιότητα των συζητήσεών του με τον Βρετανό ομόλογό του. Συνεχίζουμε στην ίδια κατεύθυνση, ασκώντας όλο και μεγαλύτερη πίεση στο Λονδίνο και το Βρετανικό Μουσείο.

Το ελληνικό αίτημα συνεπικουρείται από το γεγονός ότι οι συνθήκες παγκοσμίως έχουν αλλάξει σε σχέση με τα κλεμμένα και βιαίως εξαχθέντα πολιτιστικά αγαθά. Αυτό το ευνοϊκό κλίμα προσπαθούμε να αξιοποιήσουμε και εντείνουμε συστηματικά τις προσπάθειές μας και στο θέμα των Γλυπτών.

**ΠΡΟΕΔΡΕΥΩΝ (Δημήτριος Βίτσας):** Κυρία Πιπιλή, έχετε τον λόγο για τρία λεπτά.

**ΦΩΤΕΙΝΗ ΠΙΠΙΛΗ:** Να σταθούμε λίγο στην αυστηρή σύσταση της UNESCO και να τονίσουμε και τη συμβολή του ελληνικού Υπουργείου Εξωτερικών, κυρία Μενδώνη, γιατί είμαι σε θέση να γνωρίζω ότι έκαναν πολλές υπόγειες, επίσημες και ανεπίσημες πιέσεις, ώστε να ληφθεί αυτή η πολύ σημαντική για την Ελλάδα απόφαση από την UNESCO. Να τονίσουμε, επίσης, ότι η πρώτη φορά που συζητήθηκε στην UNESCO ήταν το 1984, όταν τέθηκε από την τότε Υπουργό Πολιτισμού Μελίνα Μερκούρη. Δηλαδή, χρειάστηκαν τριάντα επτά ολόκληρα χρόνια να αποφασίσει η UNESCO κάτι το οποίο δικαιούμαστε.

Και εδώ θα πω με θλίψη -γενικότερα, όχι μόνο για την UNESCO και τα διεθνή φόρα- ότι όσο σεβόμαστε τις επιτυχίες για να προστατευθούν οι κλεμμένες περιουσίες και να επιστραφούν από τους Ναζί -κυρίως από τους Εβραίους- με το ίδιο, νομίζω, πνεύμα θα έπρεπε γενικότερα να αντιμετωπίζονται αυτού του είδους οι καταστάσεις.

Με την ευκαιρία να πω σχετικά με τη ζωφόρο του ναού του Επικούριου Απόλλωνα στις Βάσσες της Φιγαλείας, ότι, δυστυχώς, κύριε Πρόεδρε, δεν εκλάπη, όπως του Έλγιν. Απλώς τότε από τον τοπικό πασά της Φιγαλείας, της ευρύτερης περιοχής, πουλήθηκε και βρίσκεται σε ειδική αίθουσα με τον όρο «Βάσσες στη Φιγαλεία» στο Βρετανικό, επίσης, Μουσείο. Όμως, εκεί δεν μπορούμε να το διεκδικήσουμε.

Επίσης, να πούμε ότι δεν άρεσε καθόλου στους συντηρητικούς Βρετανούς -και δεν μιλάω μόνο για το κόμμα, γενικότερα στη νοοτροπία- αυτή η στάση των «TIMES» του Λονδίνου και εν συνεχεία του «GUARDIAN». Και στέκομαι στην αντίδραση του κυβερνητικού εκπροσώπου του Μπόρις Τζόνσον, ο οποίος με δήλωσή του στον ανταποκριτή της εφημερίδας «ΤΑ ΝΕΑ» στο Λονδίνο Γιάννη Ανδριτσόπουλο την Πέμπτη 7 Οκτωβρίου 2021 είπε, «Τα γλυπτά μάς ανήκουν, ας λέει ό,τι θέλει η UNESCO», προαναγγέλλοντας, μάλιστα, ότι θα προσφύγει στο Διεθνή Οργανισμό αμφισβητώντας την απόφαση.

Θα καταθέσω για τα Πρακτικά το προαναφερθέν δημοσίευμα από την εφημερίδα «ΤΑ ΝΕΑ».

Νομίζω ότι ανοίγεται ένας δρόμος, πλέον, πολύ πιο εύκολος για σας, γιατί δεν πρέπει να ξεχνάμε ότι ο Παρθενώνας είναι ένα σύμβολο όχι μόνο του κάλλους, όχι της τέχνης του κλασικού αρχαίου ελληνισμού, αλλά είναι ένα σύμβολο της παγκόσμιας πνοής της δημοκρατίας, ο οποίος ξεκίνησε ακριβώς από αυτό το αρχαίο ελληνικό δημιούργημα.

Ευχαριστώ πολύ.

(Στο σημείο αυτό η Βουλευτής κ. Φωτεινή Πιπιλή καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ κι εγώ, κυρία Πιπιλή.

Κυρία Υπουργέ, έχετε τον λόγο για τρία λεπτά.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κυρία Πιπιλή, το είπα και εγώ, το λέτε και εσείς. Η Κυβέρνηση -αυτή η Κυβέρνηση τουλάχιστον- κινείται με ομοψυχία, μεθοδικά -όλα τα συναρμόδια Υπουργεία-, υπό την καθοδήγηση του Κυριάκου Μητσοτάκη, για το συγκεκριμένο θέμα. Βεβαίως, η απόφαση της διακυβερνητικής ενόχλησε το Λονδίνο. Το δήλωσε ή δεν το δήλωσε ευθέως. Ξέρουμε, όμως, πολύ καλά ότι ενόχλησε από διάφορες κινήσεις οι οποίες έγιναν.

Παρ’ όλα αυτά, η πάγια θέση του ελληνικού κράτους είναι ότι τα Παρθενώνεια Γλυπτά βρίσκονται στο Βρετανικό Μουσείο ως προϊόν κλοπής. Από τη στιγμή, λοιπόν, που τα θεωρούμε προϊόν κλοπής, δεν μπορούμε να αναγνωρίσουμε οποιοδήποτε δικαίωμα κυριότητας, κατοχής και νομής επ’ αυτών. Αντίθετα, η Ελλάδα υποχρεούται συνταγματικά και νομιμοποιείται ηθικά να αξιώνει και να επιδιώκει, με κάθε πρόσφορο και νόμιμο μέσο, την οριστική και αμετάκλητη επιστροφή τους, προκειμένου να επανενωθούν με αυτά τα οποία είναι στην Αθήνα, να επανενωθούν, στην ουσία, με το μνημείο για να αποκατασταθεί η ακεραιότητά του.

Στην περίπτωση του Παρθενώνα η μεγάλη ιδιαιτερότητα είναι πως δεν είναι το ίδιο με άλλα λεηλατημένα μνημεία, με αυτοτελή, αυθύπαρκτη και ανεξάρτητη υπόσταση. Εδώ έχουμε αρχιτεκτονικά γλυπτά, τα οποία αποτελούν αναπόσπαστα και οργανικά μέλη του σύνθετου αρχιτεκτονήματος και καλλιτεχνικού δημιουργήματος και συναποτελούν μία αδιαίρετη φυσική αισθητική και νοηματική οντότητα όχι μόνο με τον Παρθενώνα, γιατί εν τέλει ο Παρθενώνας βρίσκεται σε άμεση διαλεκτική σχέση και συνάφεια με τα οικοδομήματα που τον περιβάλλουν συνολικά και όλα μαζί συγκροτούν μια αδιάσπαστη ενότητα, η οποία προσδιορίζεται και αναδεικνύεται από τον βράχο και το φυσικό τοπίο της Ακρόπολης.

Δεν είναι ένα άγαλμα το οποίο κάποια στιγμή εκλάπη. Είναι οργανικά μέλη ενός μνημείου, ενός αδιάσπαστου συνόλου.

Ο επαναπατρισμός των γλυπτών αποτελεί ηθική υποχρέωση όχι μόνο για την Ελλάδα, αλλά για όλη την Ευρώπη στο πλαίσιο της κοινής πολιτιστικής μας κληρονομιάς. Η μεγαλύτερη δύναμη για την επανένωσή τους είναι η πίστη των ίδιων των ευρωπαίων πολιτών, που πλέον τάσσεται με συντριπτική πλειοψηφία υπέρ της επιστροφής και της επανένωσής τους στην Αθήνα.

Νομίζω ότι όλη η Ευρώπη συνειδητοποιεί ότι στον Παρθενώνα μετουσιώνονται σε τέχνη οι Πλατωνικοί Διάλογοι, η Αριστοτέλεια Λογική, η μαθηματική επιστήμη, η πολιτική σκέψη του Περικλέους. Όλες αυτές οι αξίες που συνθέτουν εν τέλει τον δυτικό κόσμο, είναι οι μεγάλες αξίες του ουμανισμού. Η Ζωφόρος με την πομπή των Παναθηναίων αποτελεί το απείκασμα της Αθηναϊκής Δημοκρατίας, υπέρτατες αξίες της οποίας είναι η ειρήνη και η δημιουργία. Το δημιούργημα του Φειδία εκπέμπει μία ασύγκριτη δύναμη, τελειότητα και ομορφιά.

Αυτή τη μοναδική σύνθεση της δημιουργίας, της ελευθερίας, της δημοκρατίας, πιστεύουμε απόλυτα και αγωνιζόμαστε για να τη δει στην ολότητά της η ανθρωπότητα. Η διεθνής κοινότητα δικαιούται και απαιτεί να δει το αριστουργηματικής τέχνης δημιούργημα στο σύνολό του επανενωμένο στο Μουσείο της Ακρόπολης και όχι διαμελισμένο ανάμεσα στην Αθήνα και το Λονδίνο.

Για αυτό θα συνεχίσουμε άοκνα και με κάθε τρόπο να εργαζόμαστε.

**ΠΡΟΕΔΡΕΥΩΝ (Δημήτριος Βίτσας):** Και τώρα θα συζητηθεί η δέκατη τέταρτη με αριθμό 357/31-1-2022 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς την ΥπουργόΠολιτισμού και Αθλητισμού, με θέμα: «Άμεσες ενέργειες για τη διάσωση της γέφυρας της Καρύταινας».

Ορίστε, κυρία Πιπιλή, έχετε τον λόγο για δύο λεπτά για να παρουσιάσετε την ερώτησή σας.

**ΦΩΤΕΙΝΗ ΠΙΠΙΛΗ:** Ευχαριστώ πολύ.

Κύριε Υπουργέ, η πολύχρονη επαγγελματική ενασχόλησή μου και ως δημοσιογράφος και ως φωτογράφος με τα πέτρινα γεφύρια της Ελλάδας σε συνδυασμό με τη μέγιστη πολιτισμική σημασία τους σε σχέση με τον υδάτινο πλούτο, με έφερε προσφάτως για μία ακόμα φορά στο ιστορικό μεσαιωνικό γεφύρι της Καρύταινας κάτω ακριβώς από την επίσης παραδοσιακή Καρύταινα στο Νομό Ακαρδίας.

Δεν σας κρύβω ότι σοκαρίστηκα από την άθλια κατάσταση σε αυτό το ιστορικό κόσμημα στην καρδιά της Πελοποννήσου, στην καρδιά της επίσης ιστορικής Αρκαδίας, μιας περιοχής ιδιαίτερα τουριστικής και εξόχως επίκαιρης λόγω και του εορτασμού των διακοσίων χρόνων από την εθνική παλιγγενεσία.

Η γέφυρα της Καρύταινας δεν είναι μία απλώς πέτρινη γέφυρα ή απλώς μεσαιωνική. Η γέφυρα της Καρύταινας συνδέεται με ιστορικά συμβάντα, όπως ας πούμε την Φραγκοκρατία. Στην ίδια αυτή γέφυρα έχει αναφερθεί ο Θεόδωρος Κολοκοτρώνης. Έγιναν εκεί μάχες με την κήρυξη της Επαναστάσεως. Επίσης κατά τη διάρκεια του Εμφυλίου δυστυχώς κατέρρευσε από βομβαρδισμό το μεγάλο τόξο επτά μέτρων.

Είναι δηλαδή τέτοια η σημασία διαχρονικά της γέφυρας της Καρύταινας που μην ξεχνάμε ότι αποτυπώθηκε στο πεντοχίλιαρο επί δραχμών. Ήταν ο Θεόδωρος Κολοκοτρώνης και πίσω το πέτρινο γεφύρι της Καρύταινας που σηματοδοτούσε το όλον έπος.

Στις 6 Ιανουαρίου είδα έναν άκρως επικίνδυνο χωμάτινο δρόμο που κινδυνεύεις να πέσεις με το αυτοκίνητο κατευθείαν στον αφρισμένο Αλφειό. Είδα σάπια ξύλινα υποστυλώματα, που περπατάνε πολλοί περαστικοί και είναι άκρως επικίνδυνα. Και είδα και ένα ιστορικό γεφύρι που πολύ στεναχωρήθηκα. Και θα σας πω μετά γιατί στεναχωρήθηκα και είμαι εξοργισμένη στη δευτερολογία μου.

Θέλω να μου πείτε τι θα κάνετε άμεσα για τη σωτηρία και την αποκατάσταση αυτού του ιστορικού γεφυριού.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει η κ. Μενδώνη για τρία λεπτά.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κυρία Πιπιλή, σας ευχαριστώ πολύ για την ερώτησή σας, γιατί πράγματι το πέτρινο γεφύρι της Καρύταινας δεν είναι απλός ένα πέτρινο γεφύρι ή ένα ιστορικό γεφύρι. Είναι μία από τις εμβληματικότερες μεσαιωνικές γέφυρες της Ελλάδας. Είναι εξαιρετικά σημαντικό και ως δείγμα τοπικής αρχιτεκτονικής, αλλά και σαν ένα σημαντικό κατασκευαστικό έργο της εποχής.

Αυτό το οποίο έχω να σας πω -το γνωρίζετε φυσικά- είναι ότι προστατεύεται αυτοδικαίως από τον αρχαιολογικό νόμο. Και ακριβώς επειδή η κατάσταση είναι έτσι όπως την περιγράψατε, που δεν περιποιεί τιμή σε κανέναν, γι’ αυτό και το Υπουργείο Πολιτισμού ενέταξε κατ’ αρχάς τις μελέτες, γιατί χρειάζονται αρκετά σύνθετες μελέτες για την αποκατάσταση. Τις εντάξαμε στο εθνικό σκέλος του Προγράμματος Δημοσίων Επενδύσεων και μέχρι το τέλος Φεβρουαρίου θα έχουν δημοπρατηθεί οι μελέτες για την αποκατάστασή του.

Οι μελέτες περιλαμβάνουν τη μορφολογική αποκατάσταση και τη στερέωσή του, προκειμένου να γίνει πάλι λειτουργικό και ασφαλές. Περιλαμβάνει αρχιτεκτονική τεκμηρίωση, καταγραφή, απεικόνιση παθολογίας, προτάσεις στερέωσης και αποκατάστασης συμπεριλαμβανομένου του ναϊδρίου, το οποίο είναι δίπλα και σε κακή κατάσταση και αυτό, γεωλογικές μετρήσεις, εδαφοτεχνική μελέτη, υδραυλική μελέτη, ώστε να αποτραπεί η διάβρωση και η υποσκαφή των θεμελίων των ακρόβαθρων και ο κίνδυνος υπερχείλισης του ποταμού στη χειμερινή περίοδο.

Επιπλέον με την αποκατάσταση της γέφυρας της Καρύταινας θα αναδειχθεί η ιστορική διαδρομή με την Καστροπολιτεία της Καρύταινας, όπου αυτή τη στιγμή το Υπουργείο έχει σε πλήρη εξέλιξη το έργο της αποκατάστασης και στερέωσης της πύλης και τμήματος των τειχών του κάστρου ενταγμένο στο τρέχον ΕΣΠΑ.

Αυτό το οποίο μπορώ να σας βεβαιώσω είναι ότι όταν το πληροφορηθήκαμε και εμείς κινητοποιηθήκαμε αμέσως, γι’ αυτό και οι μελέτες πρόκειται να δημοπρατηθούν εντός του τρέχοντος μηνός. Από εκεί και πέρα με πόρους κατ’ αρχάς εθνικούς και στη συνέχεια μέσω προγράμματος θα φροντίσουμε για την αποκατάστασή του.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει η κ. Πιπιλή για τρία λεπτά.

**ΦΩΤΕΙΝΗ ΠΙΠΙΛΗ:** Θα σας επιτρέψω τώρα να μου πείτε γιατί είμαι βαθιά ενοχλημένη. Δεν είμαι ενοχλημένη με το Υπουργείο Πολιτισμού ή με τον έφορο, ο οποίος στις 8 Αυγούστου του 2021 ανακοίνωσε σε ευρεία εκδήλωση με αφορμή την Παλιγγενεσία ότι δημοπρατείται η μελέτη και πέρασαν κάποιοι μήνες. Εντάξει, ξέρουμε ότι η μελέτη εν πάση περιπτώσει καθυστερεί, δεν είναι άμεση.

Όμως είμαι ενοχλημένη και θέλω να το ακούσετε και εσείς, κύριε Πρόεδρε, από την αδιαφορία γενικώς των τοπικών, περιφερειακών, αυτοδιοικητικών και λοιπών φορέων και σωματείων γιατί όπως και να το κάνουμε το Υπουργείο είναι και μακριά, είναι στην οδό Μπουμπουλίνας. Διότι οι σύλλογοι, οι φορείς, οι γραμματείς, οι φαρισαίοι, η σωρεία εκδηλώσεων για την Παλιγγενεσία του 1821 δεν μπορούσαν να προειδοποιήσουν, να κινητοποιήσουν την περιφέρεια;

Εδώ έρχομαι στο μεγάλο θέμα. Να πεις οι δήμοι είναι μικροί, δεν έχουν οικονομικές δυνατότητες. Οι περιφέρειες, το γνωρίζουμε πολύ καλά -και αναφέρομαι στην Περιφέρεια Πελοποννήσου- έχουν πάρα πολύ χρήμα. Οι περιφέρειες είναι ενταγμένες σε πάρα πολλά μεγάλα προγράμματα του ΕΣΠΑ. Αναρωτιέμαι η Περιφέρεια Πελοποννήσου τι κάνει όλα αυτά τα χρόνια; Γιατί το γεφύρι δεν κατέρρευσε τώρα, επί δικής σας Κυβέρνησης ή της προηγούμενης. Είναι διαχρονική η εγκατάλειψη.

Και γιατί, το τονίζω; Διότι όποιος ψάξει να δει ποιες είναι οι αρμοδιότητες των περιφερειών βρίσκει Τμήμα Τουρισμού, κατ’ εξοχήν τουριστικό θέμα αυτό που συζητάμε. Έχει Τμήμα Πολιτισμού, που διευκρινίζει κιόλας ότι ασχολείται με την ανάδειξη των πολιτιστικών μνημείων στην πέριξ περιοχή. Συγγνώμη που τα λέω όλα αυτά, αλλά κάποτε πρέπει να ακούγεται και από το Βήμα της Βουλής και η ευθύνη που αντιστοιχεί και όχι γενικώς και αορίστως «φταίει το κράτος». Κάποια στιγμή πρέπει να λέμε «εσείς, λοιπόν, κύριοι τοπικοί παράγοντες, τόσα χρόνια στην Περιφέρεια Πελοποννήσου, στην καρδιά της Πελοποννήσου, στην Τρίπολη -δίπλα είναι η Καρύταινα- πώς επιτρέπετε αυτό το αίσχος;»

Και για το τέλος, εντάξει, τη γενική εικόνα άμα μπει κανείς στο Google τη βλέπει. Θα τα καταθέσω και στα Πρακτικά. Είναι δυνατόν αυτός ο παλιός, ξύλινος διάδρομος να είναι κίνδυνος, που πάνε τουρίστες ή Έλληνες να περπατήσουν σε αυτά τα χάλια;

Κανένας δεν σκέφτηκε να βάλει -γι’ αυτό πρέπει να δώσετε εντολή- απαγορευτικό και να μπουν στον δρόμο προς το γεφύρι. Πρέπει οπωσδήποτε ο αρμόδιος έφορος να απαγορεύσει την πρόσβαση.

Και τώρα το κερασάκι στην τούρτα. Έχουμε ένα μεσαιωνικό γεφύρι που ρημάζει. Όμως, η περιφέρεια και οι τοπικοί παράγοντες σε αυτό το μνημείο, το οποίο είναι προστατευμένο, πήγαν και έβαλαν ένα εξάμβλωμα, το οποίο είναι υδρομετρητής; Δεν ξέρω τι ακριβώς είναι. Γράφει, βέβαια, ότι χρηματοδοτήθηκε από το ΕΣΠΑ, από το Μαίναλο, από μία οργάνωση. Επιτρέπεται ένα τέτοιο εξάμβλωμα να βιδώνεται με μια τεράστια μαρμάρινη πλάκα, να δείχνει ποιοι το έβαλαν; Αυτό πρέπει να φύγει και θα πρέπει να επιβληθούν και κυρώσεις. Στα μνημεία δεν πάει κανείς τοπικός παράγοντας να κολλάει και να βιδώνει τέτοιου είδους πράγματα.

Τα καταθέτω.

(Στο σημείο αυτό η Βουλευτής κ. Φωτεινή Πιπιλή καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ας ελπίσουμε, κυρία Πιπιλή, ότι η ερώτησή σας θα ταρακουνήσει και τους ντόπιους.

**ΦΩΤΕΙΝΗ ΠΙΠΙΛΗ:** Μα, γι’ αυτό το κάνω, κύριε Πρόεδρε, η αλήθεια πρέπει να λέγεται. Δεν μπορεί να κατεβαίνει ο κάθε Υπουργός σε όλη την Ελλάδα. Δεν είναι και δική του δουλειά στο κάτω-κάτω της γραφής.

**ΠΡΟΕΔΡΕΥΩΝ (Δημήτριος Βίτσας):** Η κ. Μενδώνη έχει τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Η κ. Πιπιλή έχει δίκιο ότι οι φθορές στη γέφυρα και οι βλάβες δεν είναι τωρινές. Έχετε δίκιο στην επισήμανσή σας ότι οι φθορές και οι ζημίες της γέφυρας δεν είναι τωρινές, χρονολογούνται κάποια χρόνια πριν. Εγώ να πω μόνο ότι το 2014 οι αρμόδιες υπηρεσίες του Υπουργείου κατέγραψαν αυτές τις ζημίες. Ετοίμασαν τεχνική έκθεση το 2015 και την κατέθεσαν. Από κει και πέρα, όμως, μέχρι το 2019 δεν έγινε τίποτα.

Το 2019 έγινε μια επικαιροποίηση αυτής της τεχνικής έκθεσης, διότι και λόγω των κλιματικών συνθηκών, η κατάσταση των μνημείων και μάλιστα αυτών που ήδη έχουν πρόβλημα επιβαρύνεται περισσότερο και κάπως έτσι φτάσαμε το 2021 στην ένταξη στο Πρόγραμμα Δημοσίων Μελετών που σας είπα.

Έχετε δίκιο, εάν η πινακίδα αυτή με το υδρόμετρο ή οτιδήποτε άλλο -δεν ξέρω καν αν έχει μπει με έγκριση της Εφορείας Αρχαιοτήτων- θα το κοιτάξω αυτό το θέμα και ό,τι είναι να γίνει θα γίνει. Για εμένα το πιο επικίνδυνο είναι η επισήμανσή σας για τον δρόμο ότι είναι σε κακή κατάσταση. Δεν είναι δουλειά των εφορειών αρχαιοτήτων να κλείνουν τους δρόμους…

**ΦΩΤΕΙΝΗ ΠΙΠΙΛΗ:** Όχι.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** … ούτε τα γεφύρια, είναι δουλειά της τοπικής αυτοδιοίκησης.

**ΦΩΤΕΙΝΗ ΠΙΠΙΛΗ:** Ναι.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Παρ’ όλα αυτά, θα το επισημάνουμε και θεωρώ ότι θα υπάρχει ευήκοον ους. Σημειωτέον δε, ότι με την Περιφέρεια Πελοποννήσου το Υπουργείο Πολιτισμού τουλάχιστον για την ανάδειξη των μνημείων της περιφέρειας έχει μια πολύ καλή συνεργασία και γι’ αυτό έχουμε και πολλές προγραμματικές συμβάσεις, που η περιφέρεια συμβάλλει με δικούς της πόρους για την αποκατάσταση και την προστασία αυτών των μνημείων.

Προφανώς δεν έφτασε η πληροφορία εγκαίρως. Ευχαριστούμε πολύ που μας επισημάνατε το πρόβλημα και αμέσως μετά τις μελέτες, όπως σας είπα, θα ακολουθήσει και το έργο και δεν είναι «θα…». Από τη στιγμή που υπάρχει η μελέτη, έχουμε τη δυνατότητα να χρηματοδοτήσουμε το έργο.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Σας ευχαριστώ και τις δύο.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Βίτσας):** Με τη συναίνεση του Σώματος και ώρα 20.18΄ λύεται η συνεδρίαση για αύριο, ημέρα Τρίτη 8 Φεβρουαρίου 2022 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**